**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Οκτωβρίου 2021, ημέρα Δευτέρα και ώρα 13:15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασίλειου Γιόγιακα, με θέμα ημερήσιας διάταξης Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2018/2002 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 «σχετικά με την τροποποίηση της οδηγίας 2012/27/ΕΕ για την ενεργειακή απόδοση», προσαρμογή στον Κανονισμό 2018/1999/ΕΕ του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 σχετικά με τη διακυβέρνηση της Ενεργειακής Ένωσης και της Δράσης για το Κλίμα και στον κατ’ εξουσιοδότηση Κανονισμό 2019/826/ΕΕ της Επιτροπής, της 4ης Μαρτίου 2019, «για την τροποποίηση των Παραρτημάτων VIII και IX της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου σχετικά με το περιεχόμενο των περιεκτικών αξιολογήσεων του δυναμικού αποδοτικής θέρμανσης και ψύξης» και συναφείς ρυθμίσεις για την ενεργειακή απόδοση στον κτιριακό τομέα, καθώς και την ενίσχυση των Ανανεώσιμων Πηγών Ενέργειας και του ανταγωνισμού στην αγορά ηλεκτρικής ενέργειας».

Στην συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, ο Υφυπουργός Περιβάλλοντος και Ενέργειας, κ. Γεώργιος Αμυράς, καθώς και αρμόδιοι υπηρεσιακοί παράγοντες.

  Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Θεοχάρης Θεοχάρης (Χάρης), Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει ησυνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2018/2002 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 «σχετικά με την τροποποίηση της οδηγίας 2012/27/ΕΕ για την ενεργειακή απόδοση», προσαρμογή στον Κανονισμό 2018/1999/ΕΕ του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 σχετικά με τη διακυβέρνηση της Ενεργειακής Ένωσης και της Δράσης για το Κλίμα και στον κατ’ εξουσιοδότηση Κανονισμό 2019/826/ΕΕ της Επιτροπής, της 4ης Μαρτίου 2019, «για την τροποποίηση των Παραρτημάτων VIII και IX της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου σχετικά με το περιεχόμενο των περιεκτικών αξιολογήσεων του δυναμικού αποδοτικής θέρμανσης και ψύξης» και συναφείς ρυθμίσεις για την ενεργειακή απόδοση στον κτιριακό τομέα, καθώς και την ενίσχυση των Ανανεώσιμων Πηγών Ενέργειας και του ανταγωνισμού στην αγορά ηλεκτρικής ενέργειας».

Κυρίες και κύριοι συνάδελφοι, ως προς τον προγραμματισμό των επόμενων συνεδριάσεων της Επιτροπής, να σας ενημερώσω ότι η δεύτερη συνεδρίαση με κλήση φορέων, θα πραγματοποιηθεί αύριο Τρίτη, 12 Οκτωβρίου και ώρα 10:00΄ εδώ στην αίθουσα τηςΓερουσίας**,** η τρίτη επί των άρθρων συνεδρίαση επίσης αύριο Τρίτη στις 13:00΄ στην αίθουσα Γερουσίας και να ολοκληρώσουμε την επεξεργασία του νομοσχεδίου με τη β΄ ανάγνωση την Τετάρτη 13 Οκτωβρίου και ώρα 13:00’στην Αίθουσα 223. Όπως έχει αποφασιστεί στη Διάσκεψη Προέδρων, το νομοσχέδιο θα εισαχθεί προς συζήτηση και ψήφιση στην Ολομέλεια, την Πέμπτη 14 Οκτωβρίου, κατά πάσα πιθανότητα στις 10:00΄ το πρωί.

Πριν προχωρήσουμε στη διαδικασία, παρακαλούνται οι Εισηγητές και Ειδικοί Αγορητές να ετοιμάσουν τις λίστες με τους προτεινόμενους φορείς για να δοθούν στη Γραμματεία, να τους ανακοινώσουμε και να προσκληθούν εγκαίρως.

Παρακαλώ, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα μια διευκρίνιση. Δεν είναι πολύ σοβαρό γι’ αυτό το νομοσχέδιο, αλλά θα ήθελα μια διευκρίνιση για τον Κανονισμό. Δεν πρέπει να υπάρχουν κάποιες αποστάσεις ανάμεσα στις δύο συνεδριάσεις και στη β΄ ανάγνωση; Βλέπω ότι όλο και περισσότερα νομοσχέδια τελειώνουν σε δύο μέρες. Δεν θα το κάνω θέμα γι’ αυτό, αλλά θέλω μια διευκρίνιση από εσάς για το τι λέει ο Κανονισμός σχετικά με τη χρονική απόσταση που πρέπει να υπάρχει μεταξύ της κατά άρθρων συνεδρίασης και της β΄ ανάγνωσης.

Εγώ θυμάμαι παλιότερα ότι υπήρχαν τέσσερις και πέντε μέρες. Αυτό που γίνεται συνεχώς με ανησυχεί. Το ξαναλέω, ότι δεν το κάνουμε θέμα γι’ αυτό το νομοσχέδιο, αλλά είναι ένα πρόβλημα για εμάς.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εκτιμώ, κ. Τσακαλώτο, ότι είναι το θέμα του κορωνοϊού και ίσως και οι αίθουσες που είναι επίσης ένα θέμα. Από εκεί και πέρα, πολύ ευχαρίστως θα μεταφέρω τον προβληματισμό σας στη Διάσκεψη των Προέδρων την Πέμπτη.

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω να μου πείτε, κ. Πρόεδρε, ποια είναι η δική σας κατανόηση για τον Κανονισμό; Έχετε δίπλα σας ανθρώπους που έχουν παρακολουθήσει χιλιάδες Επιτροπές.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Την προσωπική μου κατανόηση; Σας είπα ότι, δυστυχώς, ακόμα έχουμε μία περίοδο με τον κορωνοϊό. Δεν έχουν αρθεί τα μέτρα και εκτιμώ ότι βλέπετε ότι γίνεται μία προσπάθεια έτσι όλα τα νομοσχέδια, σε κάποιο χρονικό διάστημα, να ολοκληρώνονται και να γίνονται οι συζητήσεις.

Από εκεί και πέρα όμως, θα μεταφέρω τον προβληματισμό σας στη Διάσκεψη των Προέδρων και από εκεί να δοθεί μια επίσημη απάντηση.

Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Θερμή παράκληση, επειδή την ίδια ώρα υπάρχει και η Επιτροπή Περιβάλλοντος, στην οποία είμαι μέλος, αν μπορεί το μια η ώρα να πάει λίγο αργότερα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Να το δούμε, κ. Αρβανιτίδη.

Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, εγώ ήθελα να θέσω το ζήτημα που έβαλαν και οι δύο προηγούμενοι συνάδελφοι. Το πρώτο ζήτημα, δεν έχει να κάνει με την προσωπική σας άποψη ή με τη σημερινή παρουσία σας, αλλά έχει να κάνει με τη θεσμική λειτουργία του Προεδρείου. Δεν σας ζητήσαμε να μας ενημερώσετε. Σας ζητήσαμε να εφαρμόσετε τον Κανονισμό. Δεν έχει να κάνει με απορία μας, δεν είναι απορία. Δεν κάνουμε μία γενική συζήτηση. Υπάρχει ζήτημα και το βάζουμε με θεσμικό τρόπο. Και αν θέλετε να καταγραφεί και θεσμικά, εκτιμούμε ότι οι διαδικασίες οι οποίες μεθοδεύει η Κυβέρνηση και υλοποιεί το Προεδρείο είναι εις βάρος της ορθής νομοθέτησης.

Όταν λοιπόν, εσείς τελικά επιλέγετε, διότι είναι σίγουρα πρωτοβουλία της Κυβέρνησης, να περνάνε τα νομοσχέδια με διαδικασίες fast track, δηλαδή «ψεκάστε, σκουπίστε, τελειώσατε», χωρίς να υπάρχει κανένα στοιχείο επείγοντος, στο συγκεκριμένο τουλάχιστον όσο γνωρίζουμε - και έχουμε να πούμε και πολλά για την προχειρότητα της νομοθέτησης, αλλά αυτό είναι επί της ουσίας δεν σας αφορά - υπάρχει ένα σοβαρό ζήτημα λοιπόν νομοθετικής διαδικασίας.

Ο Κοινοβουλευτικός Εκπρόσωπος του ΣΥΡΙΖΑ δεν σας έβαλε μια ερώτηση για να μας απαντήσετε αφού τελειώσει το νομοσχέδιο. Η Διάσκεψη Προέδρων, αν δεν κάνω λάθος, θα γίνει την Πέμπτη.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Φάμελλε, ο κ. Τσακαλώτος ήταν πιο διακριτικός από εσάς. Είπε ο κ. Τσακαλώτος να το κοιτάξουμε για το μέλλον.

**ΣΩΚΡΑΤΗΣ ΦΑΜΕΛΛΟΣ:** Μην μεταφράζετε κατά το δοκούν, κ. Πρόεδρε, και επιτρέψτε μου να ολοκληρώσω.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Μεταφράζω αυτό που κατανόησα από τον κ. Τσακαλώτο, ο οποίος είπε πολύ ευγενέστατα ότι δεν είναι επί του παρόντος, μπορεί όμως να συζητηθεί.

**ΣΩΚΡΑΤΗΣ ΦΑΜΕΛΛΟΣ:** Δεν είναι επί του παρόντος; Ας μιλήσει ο κ. Τσακαλώτος γι’ αυτό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Μίλησε ο κ. Τσακαλώτος, κ. Φάμελλε.

**ΣΩΚΡΑΤΗΣ ΦΑΜΕΛΛΟΣ:** Σε κάθε περίπτωση, κ. Πρόεδρε, εμείς βάζουμε το θέμα θεσμικά και επίσημα. Αυτή η διαδικασία της νομοθέτησης δεν περιποιείτιμή ούτε για το Προεδρείο, ούτε για τη Βουλή, ούτε για την πολιτική ηγεσία του Υπουργείου. Προφανώς η πολιτική ηγεσία του Υπουργείου, όταν εκ των υστέρων έρθει η ώρα στη διαδικασία, θα τοποθετηθεί.

 Θα θέλαμε, όμως, να ξέραμε, είναι πολιτική επιλογή της ΝΔ, να γίνουν 4 επιτροπές μέσα σε 3 μέρες και αμέσως την επομένη, να γίνει Ολομέλεια; Είναι πολιτική επιλογή, δηλαδή, τα νομοσχέδια να περνάν με τη διαδικασία «ψεκάστε, σκουπίστε, τελειώσατε»; Διότι έχουμε πολλά να πούμε για ένα νομοσχέδιο, το οποίο τυπικά στην Ελληνική Βουλή έχει έρθει με 1,5 χρόνο καθυστέρηση. Και τώρα τους πείραξαν 2 μέρες, που θα έδιναν τη δυνατότητα στους βουλευτές, για να συζητήσουμε; Ταυτόχρονα, είναι δυνατόν, να μπαίνουν αύριο 2 συνεδριάσεις της Επιτροπής Περιβάλλοντος και συνεδρίαση και της Επιτροπής Παραγωγής και Εμπορίου, άρα, να επιλέγεται επί πλέον τούτου εσείς, να μη μπορούν οι βουλευτές, να μετέχουν από συνεδρίαση;

Το προεδρείο, λοιπόν, σήμερα πρέπει, να μας απαντήσει για την διαδικασία συζήτησης του νομοσχεδίου. Σήμερα, όχι όταν γίνει διάσκεψη, κ. Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ωραία, κ. Φέμελλε, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Δεύτερον, σήμερα πρέπει, να μας δώσετε τη δυνατότητα, να συμμετέχουμε, εμείς οι βουλευτές, στις συνεδριάσεις της αυριανής μέρας. Αν δε μας τις δώσετε αυτές τις δυνατότητες, τότε δημιουργείτε και για εσάς προσωπικά, πρόβλημα. Έχουμε ταυτόχρονα, τις ίδιες ώρες 3 ή 4 συνεδριάσεις - δεν ξέρω πόσες είναι, βοηθήστε με - και Προϋπολογισμό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον προγραμματισμό τον κάνει η Διάσκεψη των Προέδρων, όπως ξέρετε. Οι Διαρκείς Επιτροπές προηγούνται, από εκεί και πέρα το πρόγραμμα δεν το έχω ρυθμίσει εγώ.

**ΣΩΚΡΑΤΗΣ ΦΑΜΕΛΛΟΣ:** Εμείς, λοιπόν, κ. Πρόεδρε, σας λέμε - θα μπορούσα, να σας το πω και συναδελφικά - ότι έχετε αυτή τη στιγμή επιλέξει, να γίνονται ταυτόχρονα 4 επιτροπές και να μη μπορούν οι βουλευτές, να συμμετέχουν.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σας ευχαριστώ, κ. Φάμελλε.

**ΣΩΚΡΑΤΗΣ ΦΑΜΕΛΛΟΣ:** Θέλετε, δηλαδή, να περιορίσετε τη Δημοκρατία και μέσα στο Κοινοβούλιο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σας ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Δεν έχουμε πάρει απάντηση. Την απάντησή σας περιμένουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ωραία, την απάντηση την έχετε.

**ΣΩΚΡΑΤΗΣ ΦΑΜΕΛΛΟΣ:** Η απάντηση ποια είναι; Θα υπάρξει μέρα κενή μεταξύ των επιτροπών μέχρι την Ολομέλεια;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Υπάρχει προγραμματισμός και συνεχίζετε.

Σας ευχαριστώ, κ. Φάμελλε.

Θα δώσω τον λόγο στον Εισηγητή της Πλειοψηφίας, στον κ. Κόλλια για 15 λεπτά κι αν χρειαστεί λίγο παραπάνω χρόνο, θα είναι στη διάθεσή σας.

**ΚΩΝΣΤΑΝΤΙΝΟΣ ΚΟΛΛΙΑΣ (Εισηγητής της Πλειοψηφίας):** Ευχαριστώ, κ. Πρόεδρε.

Κυρίες και κύριοι συνάδελφοι, έχω την τιμή, να εισηγούμαι σήμερα ενώπιον της Διαρκούς Επιτροπής Παραγωγής και Εμπορίου ενός σπουδαίου νομοσχεδίου με το οποίο επιτυγχάνεται η εναρμόνιση του Ελληνικού Δικαίου στον τομέα της ενέργειας τόσο με τα δεδομένα της εποχής, όσο και με τα ευρωπαϊκά κεκτημένα. Πρόκειται για ένα νομοθετικό πόνημα της Κυβέρνησης, που ωθεί σε μία σημαντική βελτίωση του υφιστάμενου πλαισίου και ελπίζω ότι θα συγκεντρώσει την επιδοκιμασία όλων των παρατάξεων χάρη στο ουσιαστικό και ωφέλιμο περιεχόμενό του.

Πριν περάσω στην επί της αρχής εισήγησή μου, θα ήθελα, να εκφράσω την ευαρέσκειά μου τόσο προς την Ηγεσία, όσο και προς τους συνεργάτες του Υπουργείου Περιβάλλοντος και Ενέργειας. Διότι κύριε Υπουργέ, μας καταθέσατε ένα νομοσχέδιο, στο οποίο ελήφθησαν υπόψη πολύ σημαντικές επισημάνσεις, οι οποίες είχαν διατυπωθεί στη διαβούλευση. Πρόκειται για ένα νομοσχέδιο ολοκληρωμένο, βελτιωμένο και χρήσιμο για το σπουδαίο περιβαλλοντικό ζήτημα της ενεργειακής απόδοσης και της εξοικονόμησης ενέργειας.

Το νομοσχέδιο που συζητούμε σήμερα διακρίνεται σε 10 θεματικές ενότητες. Το δε, μέρος Β` επιμερίζεται σε 7 κεφάλαια. Πριν από οτιδήποτε άλλο, θέλω να επισημάνω και να αναδείξω δύο σημεία, που αποτελούν και την ουσία του παρόντος νομοσχεδίου. Στο Α` μέρος καθορίζεται ο σκοπός και τα αντικείμενα των προτεινόμενων διατάξεων. Στόχος του, λοιπόν, όπως περιγράφεται στο προοίμιο είναι η ενίσχυση της ενεργειακής απόδοσης και της εξοικονόμησης ενέργειας, ιδίως μέσω προγραμμάτων παρέμβασης των κτιρίων.

Επιπλέον, επιδιώκεται μεγαλύτερη διείσδυση των Ανανεώσιμων Πηγών Ενέργειας, καθώς και η βέλτιστη δυνατή λειτουργία και η συνακόλουθη ενίσχυση του ανταγωνισμού στην αγορά ηλεκτρικής ενέργειας. Ακολούθως, αντικείμενο του εν λόγω σχεδίου νόμου είναι η ρύθμιση ζητημάτων ενεργειακής απόδοσης μέσα από την ενσωμάτωση της Οδηγίας 2018/2002 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 σχετικά με την τροποποίηση της Οδηγίας 2012/27 για την ενεργειακή απόδοση.

Ακόμη, υλοποιείται η προσαρμογή στον Κανονισμό 2018/1999 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 σχετικά με τη διακυβέρνηση της ενεργειακής ένωσης και τις δράσεις για το κλίμα, καθώς και στις διατάξεις του κατά εξουσιοδότηση Κανονισμού 2019/826 της επιτροπής της 4ης Μαρτίου 2019.

Περαιτέρω, το νομοσχέδιο που καλούμαστε να συζητήσουμε σήμερα, προσεγγίζει καίρια ζητήματα, που άπτονται της αγοράς ηλεκτρικής ενέργειας, της αποτελεσματικότερης λειτουργίας της, αλλά και της ενίσχυσης του ανταγωνισμού που σκοπείτε στους κόλπους αυτής.

Τέλος, με το παρόν νομοσχέδιο επιτυγχάνεται η εναρμόνιση με τις αποφάσεις C 2008/824 και C 2009/6244 της Ευρωπαϊκής Επιτροπής, βασικός άξονας των οποίων είναι η ρύθμιση του ανταγωνισμού στην αγορά ηλεκτρικής ενέργειας. Με το Β’ μέρος ενσωματώνεται στο Εθνικό Δίκαιο η ανωτέρω Οδηγία 2018/2002 για την ενεργειακή απόδοση ενώ, παράλληλα, εισάγονται τροποποιήσεις στην ισχύουσα νομοθεσία μας, κυρίως, στο νόμο 4342/2015, οι βασικότερες εκ των οποίων επικεντρώνονται κατά κύριο λόγο στα εξής σημεία.

Καταρχάς, θεσπίζεται μία δέσμη μέτρων, προκειμένου η χώρα μας να συνεισφέρει στην επίτευξη των πρωταρχικών στόχων της ΕΕ για το έτος 2030, για τουλάχιστον 32,5% στην ενεργειακή απόδοση, καθώς και για περαιτέρω βελτιώσεις. Στο πλαίσιο αυτό ορίζεται ότι η ενδεικτική εθνική συνεισφορά ενεργειακής απόδοσης ισοδυναμεί με 16,5 τόνους ισοδύναμου πετρελαίου τελικής κατανάλωσης ενέργειας.

Ας δούμε τώρα, κύριε Πρόεδρε, κυρίες και κύριοι συνάδελφοι, ποια είναι τα μέτρα αυτά. Είναι η προώθηση της ενεργειακής αναβάθμισης κτιρίων κατοικίας, κτιρίων του Δημοσίου, του τριτογενή τομέα, καθώς και των βιομηχανικών μονάδων. Παράλληλα, θεσπίζεται πλαίσιο για την επιβολή υποχρέωσης ενεργειακής απόδοσης, με το οποίο εξασφαλίζεται ότι οι διανομείς ενέργειας και οι εταιρείες λιανικής πώλησης ενέργειας, που ορίζονται ως υπόχρεα μέρη, επιτυγχάνουν έναν εθνικό σωρευτικό στόχο εξοικονόμησης ενέργειας στην τελική χρήση για την χρονική περίοδο από 1/1/2021 έως τις 31/12/2030. Σημειωτέων ότι, ο ετήσιος αυτός στόχος βασιζόμενος σε νέες ετήσιες εξοικονομήσεις ενέργειας καθορίζεται στο 0,8% συγκριτικά με την τελευταία τριετία και ισοδυναμεί με 7,3 εκατομμύρια τόνους ισοδύναμου πετρελαίου.

Ανακεφαλαιώνοντας κύριε Πρόεδρε, κυρίες και κύριοι συνάδελφοι, επισημαίνω ότι με το πλαίσιο μέτρων που πρόκειται να ληφθούν για την εθνική συνεισφορά της χώρας μας, θεσπίζεται ένα σχήμα ανταγωνιστικών διαδικασιών για την προώθηση δράσεων βελτίωσής της σε συνδυασμό με την προώθηση της αποδοτικής θέρμανσης -ψύξης από Ανανεώσιμες Πηγές Ενέργειας. Να υπογραμμιστεί ότι το νέο ευέλικτο μέτρο των ανταγωνιστικών διαδικασιών, σχεδιάζεται ώστε να προσφέρει χρηματοδοτική ενίσχυση σε τεχνικές παρεμβάσεις εξοικονόμησης ενέργειας, σε τομείς με υψηλό δυναμικό όπως ο βιομηχανικός και ο τριτογενής τομέας.

Θα συνεχίσω αγαπητοί, συνάδελφοι, με το Β’ μέρος, που είναι και το πιο εκτενές, στο οποίο ορίζονται περαιτέρω οι απαιτούμενες προϋποθέσεις ενεργειακής απόδοσης των κτιρίων που αγοράζονται ή μισθώνονται από δημόσιους φορείς καθώς και η διαδικασία σύναψης των σχετικών συμβάσεων.

Κεφαλαιώδους σημασίας, είναι μάλιστα το γεγονός, ότι με τις προτεινόμενες διατάξεις, προβλέπεται υποχρέωση ενεργειακής αναβάθμισης του 3% των κτιρίων της Κεντρικής Δημόσιας Διοίκησης. Να αναφέρω στο σημείο αυτό, ότι κάθε χρόνο ανακαινίζεται το 3% του συνολικού εμβαδού δαπέδου θερμαινόμενων ή και ψυχόμενων κτιρίων, που είναι ιδιόκτητα και καταλαμβάνονται από την Κεντρική Δημόσια Διοίκηση προκειμένου να εκπληρωθούν, τουλάχιστον, οι ελάχιστες απαιτήσεις ενεργειακής απόδοσης που έχουν τεθεί κατ’ εφαρμογή του άρθρου 4 του ν.4122 / 2013.

Είναι σαφές, ότι αν υλοποιηθεί το όραμα για ριζική ανακαίνιση των κτιρίων θα πραγματοποιηθεί και ο μακροπρόθεσμος στόχος της διευκόλυνσης της οικονομικά αποδοτικής μετατροπής των υφιστάμενων κτιρίων σε κτίρια με σχεδόν μηδενική κατανάλωση ενέργειας. Σημαντικό, είναι να τονιστεί ότι, στο ίδιο μέρος προβλέπεται ότι με ευθύνη των Περιφερειαρχών και των Δημάρχων για τα κτίρια αρμοδιότητάς τους θα εκπονούνται εφεξής σχέδια ενεργειακής απόδοσης κτιρίων.

Τα σχέδια αυτά, θα αποτελούν προαπαιτούμενο για την ένταξη των φορέων Τοπικής Αυτοδιοίκησης, σε χρηματοδοτικά προγράμματα ενεργειακής αναβάθμισης των κτιρίων τους.

Πέραν τούτου, να δούμε τώρα, τι προβλέπουν οι προτεινόμενες διατάξεις σε ότι αφορά τις συμβάσεις αγοράς ή μίσθωσης κτιρίων από δημόσιους φορείς .

Α. Αφενός για τη σύναψη σύμβασης αγοράς κτιρίου από δημόσιους φορείς, το οποίο προορίζεται για στέγαση υπηρεσιών του εκάστοτε φορέα απαιτούνται τα εξής. Το κτίριο να ανήκει από 1-1- 2022, τουλάχιστον, στην ενεργειακή κατηγορία Β’ και από 1-1- 2026 να είναι σχεδόν μηδενικής κατανάλωσης ενέργειας.

Ειδικά για τους φορείς της Κεντρικής Δημόσιας Διοίκησης, το κτήριο απαιτείται να είναι σχεδόν μηδενικής κατανάλωσης ενέργειας από 1-1- 2022 και εφεξής .

Β. Αφετέρου, κατά την σύναψη νέας σύμβασης μίσθωσης κτιρίου από δημόσιους φορείς, το κτίριο απαιτείται να ανήκει τουλάχιστον σε ενεργειακή κατηγορία Β’ από 1-1-2023 και να είναι σχεδόν μηδενικής κατανάλωσης από 1-1-2026. Το αυτό ισχύει και για τους φορείς Κεντρικής Δημόσιας Διοίκησης.

 Επίσης, στην ίδια ως άνω ενότητα εισάγονται οι εξής καινοτόμες ρυθμίσεις. Οι καταναλωτές πλέον θα έχουν πρόσβαση σε στοιχεία σχετικά με την μέτρηση και την τιμολόγηση, τόσο για το φυσικό αέριο και την ηλεκτρική ενέργεια, όσο και για την θέρμανση την ψύξη και το ζεστό νερό οικιακής χρήσης. Παράλληλα θα προωθείται η ενεργειακή απόδοση και κατά τονεφοδιασμό των καταναλωτών, αλλά και κατά την λειτουργία των υποδομών μεταφοράς μετατροπής και διανομής ενέργειας .

 Με Υπουργική απόφαση, προβλέπεται η διαδικασία επιβολής κυρώσεων στους ενεργειακούς ελεγκτές, στους διανομείς ενέργειας καθώς και σε επιχειρήσεις λιανικής πώλησης που δεν συμμορφώνονται με τις σχετικές υποχρεώσεις τους .

 Τέλος μέχρι 31/12/2021, προβλέπεται η εκπόνηση σχεδίου δράσης για την αντιμετώπιση της ενεργειακής ένδειας με Υπουργική απόφαση που θα ισχύει αναδρομικά από τις 26/9/2021.

 Με τα παραπάνω καθίσταται σαφές, ότι πλέον επικαιροποιείται το θεσμικό πλαίσιο και με τις προτεινόμενες ρυθμίσεις χαράσσεται η πορεία για την βελτίωση της ποιότητας του ατμοσφαιρικού αέρα της Δημόσιας Διοίκησης και της ενεργειακής ασφάλειας.

 Επιπρόσθετα, θα περικοπεί το ενεργειακό κόστος για τα νοικοκυριά και τις επιχειρήσεις και θα μειωθεί η ενεργειακή ένδεια. Σημειωτέων, ότι οι θεωρίες αυτές θέτουν τις βάσεις και για τη δημιουργία νέων, περισσότερων θέσεων εργασίας καθώς και την συνολική ενίσχυση της οικονομικής δραστηριότητας κάτι που θα οδηγήσει και στην ποιοτική αναβάθμιση της ζωής των πολιτών.

 Το Γ’ μέρος τώρα, έχει να κάνει με τις τροποποιήσεις που επέρχονται στο ν.4122 /2013 σχετικά με τα προγράμματα παρεμβάσεων στον κτιριακό τομέα, από φορείς του ευρύτερου δημόσιου και ιδιωτικού τομέα. Περαιτέρω, προβλέπεται η διάρκεια ισχύος των πιστοποιητικών ενεργειακής απόδοσης, καθώς και η υποχρέωση διενέργειας ελέγχου για το σύνολο των Πιστοποιητικών Ενεργειακής Απόδοσης κατά την σύναψη συμβάσεων μίσθωσης ή αγοράς κτιρίων από το Δημόσιο.

Προχωρώντας στο Δ’ μέρος, θα δούμε τις ρυθμίσεις που στοχεύουν στη διασφάλιση της διείσδυσης των Ανανεώσιμων Πηγών Ενέργειας, καθώς και στην αποτελεσματική λειτουργία της αγοράς ηλεκτρικής ενέργειας. Είναι χαρακτηριστικό ότι πλέον αυξάνεται από 500 KW σε 3 MW η επιτρεπόμενη εγκατεστημένη ηλεκτρική ισχύς εντός ζωνών οικιστικού ελέγχου για τις μονάδες παραγωγής ηλεκτρικής ενέργειας από βιομάζα ή βιοαέριο.

 Επίσης, επιλύονται μεταξύ άλλων νομικά ζητήματα που έχουν ανακύψει κατά την εφαρμογή του πλαισίου για τις Ενεργειακές Κοινότητες στη λύση και τα μέτρα στήριξης αυτών.

Στο μέρος Ε’, ενσωματώνονται προς εφαρμογή στην ελληνική έννομη τάξη, δυνάμει των από 1η Σεπτεμβρίου 2021, δεσμεύσεων της χώρας μας για την λήψη διαρθρωτικών μέτρων στον τομέα παραγωγής ηλεκτρικής ενέργειας με χρήση λιγνίτη. Οι κάτωθι ρυθμίσεις, σε συμμόρφωση με τη σχετική απόφαση της Ευρωπαϊκής Επιτροπής που αφορά την εκμετάλλευση δικαιωμάτων για την εξόρυξη λιγνίτη στο πλαίσιο της υπόθεσης COMP/AT38700, θεσπίζεται η υποχρέωση της ΔΕΗ να προχωράει σε πωλήσεις, ανά τρίμηνο, συγκεκριμένων ποσοτήτων προθεσμιακών προϊόντων ηλεκτρικής ενέργειας σε οργανωμένα χρηματιστήρια. Στο Ευρωπαϊκό Ενεργειακό Χρηματιστήριο και το Ελληνικό Χρηματιστήριο Ενέργειας.

Παράλληλα θα καθοριστεί η απαιτούμενη καθαρή θέση πωλητή, την οποία οφείλει να διατηρεί η ΔΕΗ στα δύο προαναφερόμενα χρηματιστήρια καθ’ όλη την διάρκεια της περιόδου ισχύος των δεσμεύσεων. Ένα πρόσθετο πλεονέκτημα που παρατηρείται με την εφαρμογή του νέου διαρθρωτικού μέτρου, είναι η πώληση των προϊόντων ηλεκτρικής ενέργειας που θα γίνεται μέσω των οργανωμένων αγορών παραγώγων, σε αγοραίες τιμές. Ενώ, είναι στη διακριτική ευχέρεια της ΔΕΗ η πώλησή τους να γίνεται με βάση τις προσφορές από τους συμμετέχοντες .

Συνεπώς, οι αγοραστές θα προμηθεύονται ηλεκτρική ενέργεια, σε σταθερή τιμή, κάθε μέρα, κατά την διάρκεια του εν λόγω τριμήνου. Πέραν των ανωτέρω, καθορίζεται η διαδικασία ορισμού και οι αρμοδιότητες του εντολοδόχου παρακολούθησης, ο οποίος θα αναλάβει την εποπτεία της εφαρμογής των διαδικασιών και των στόχων των δεσμεύσεων, καθώς και τη σχετική ενημέρωση της Ευρωπαϊκής Επιτροπής, της Ελληνικής Δημοκρατίας και της ΡΑΕ. Τέλος, καταργείται η υποχρέωση αποεπένδυσης, η οποία είχε προβλεφθεί στο πλαίσιο της ίδιας υπόθεσης, και δίνεται στη ΔΕΗ η δυνατότητα της συγχώνευσης με απορρόφηση από την ΔΕΗ των εταιρειών, «Λιγνιτική Μεγαλόπολης Μονοπρόσωπη Α.Ε.» και «Λιγνιτική Μελίτης Μονοπρόσωπη Α.Ε.».

Εν συνεχεία, κυρίες και κύριοι συνάδελφοι, στο ΣΤ’ μέρος του παρόντος νομοσχεδίου, προβλέπονται διατάξεις για τον εκσυγχρονισμό του πλαισίου που διέπει τις περιβαλλοντολογικές επιθεωρήσεις. Συγκεκριμένα, επαναπροσδιορίζεται η διαδικασία διεξαγωγής περιβαλλοντολογικών ελέγχων με ενιαίο τρόπο, εντός καθορισμένων προθεσμιών και μεταξύ άλλων, ποιες ενέργειες θα δρομολογούνται σε περιπτώσεις διαπίστωσης παραβάσεων και υποτροπής των παραβατών, καθώς και πότε, στις εκάστοτε παραβάσεις, ελλοχεύει κίνδυνος για το δημόσιο συμφέρον, το περιβάλλον και την ανθρώπινη υγεία. Περαιτέρω, θα συσταθεί, στο Υπουργείο Περιβάλλοντος και Ενέργειας, Γενική Διεύθυνση Σώματος Επιθεωρητών και Ελεγκτών η οποία αντικαθιστά την Ειδική Υπηρεσία Επιθεώρησης Περιβάλλοντος. Τέλος, θεσπίζονται και κάποιες μεταβατικές διατάξεις μέχρι την ολοκλήρωση του θεσμικού πλαισίου με την έκδοση της προβλεπόμενης Υπουργικής Απόφασης.

Με το Ζ’ μέρος, αποσαφηνίζονται ορισμένα σημεία του ν.4819/2021, ενώ ειδικότερα διευκρινίζεται, ότι μόνο οι οικονομικοί αυτοέλεγχοι των Συλλογικών Συστημάτων Εναλλακτικής Διαχείρισης θα διενεργούνται από ορκωτούς λογιστές. Ακόμη αποσαφηνίζεται, ότι το σύνολο των μονάδων που επεξεργάζονται τα απόβλητα, υπόκειται σε έγκριση ή γνωστοποίηση λειτουργίας σύμφωνα με τις κατά περίπτωση σχετικές διατάξεις της κείμενης νομοθεσίας, καθώς και στην υποχρέωση να διαθέτουν ασφαλιστήριο συμβόλαιο, εφόσον διαχειρίζονται επικίνδυνα απόβλητα τρίτων στις εγκαταστάσεις τους. Ταυτόχρονα, καταργούνται άμεσα οι προϊσχύουσες διατάξεις αναφορικά με τον Ελληνικό Οργανισμό Ανακύκλωσης, το περιεχόμενο των οποίων υπερκαλύπτεται από τις διατάξεις του μέρους Δ’, του ν.4819, επιτυγχάνοντας την πλήρη ενεργοποίηση της ΕΟΑΝ. Διευκρινίζεται επίσης, ότι ο ΕΟΑΝ έχει την δυνατότητα να χρηματοδοτεί μεταξύ άλλων και εταιρείες παραγωγής πλαστικών προϊόντων μιας χρήσης.

Στο Η’ μέρος, εισάγονται διατάξεις που αφορούν αρμοδιότητες της Γενικής Γραμματείας Φυσικού Περιβάλλοντος και Υδάτων και ειδικότερα, παρατείνεται από τη λήξη της για τέσσερις μήνες η προθεσμία υποβολής αντιρρήσεων κατά του περιεχομένου των βασικών αρχών, η ανάρτηση των οποίων υλοποιείται εντός του 2021. Τούτο διότι, εξαιτίας των πολυάριθμων πυρκαγιών, αρκετές διευθύνσεις δασών αντιμετωπίζουν προβλήματα στην ταυτόχρονη ενασχόληση με την αποκατάσταση των περιοχών που επλήγησαν και την διαχείριση των δασικών χαρτών.

Εν κατακλείδι, στο Θ’ μέρος, ρυθμίζονται λοιπά θέματα αρμοδιότητας του Υπουργείου Περιβάλλοντος και Ενέργειας. Εισάγεται μεταβατική διάταξη δυνάμει της οποίας εξισώνονται τα ποσοστά που αποδίδονται στο Πράσινο Ταμείο -50% από 70%- και στο Κέντρο Ανανεώσιμων Πηγών και Εξοικονόμησης Ενέργειας -50% από 30%-, από τα ποσά των παραβόλων που θα εισπράττονται, α) από τους ενεργειακούς επιθεωρητές κατά την εγγραφή τους στο Μητρώο Ενεργειακών Επιθεωρητών και β) τους υπόχρεους και ωφελούμενους ανά ενεργειακή επιθεώρηση για την διαχείριση του Αρχείου Επιθεώρησης Κτιρίων προς όφελος του Κέντρου Ανανεώσιμων Πηγών και Εξοικονόμησης Ενέργειας. Πέραν τούτου, καταργείται ο περιορισμός των 200.000 ευρώ ως το ανώτατο ποσό που αποδίδεται, κατά τα ανωτέρω, ετησίως στο ΚΑΠΕ. Να πούμε εδώ, ότι οι προμνησθείσες ρυθμίσεις θα ισχύουν για τα ποσά των παραβόλων που εισπράττονται, από 01.01.2022 και εφεξής. Τέλος, προβλέπεται παράταση, ως τις 15.09.2022, κατ’ ανώτατο όριο, της αναστολής στην έκδοση εγκρίσεων δόμησης αδειών δόμησης, καθώς και στην εκτέλεση κάθε οικοδομικής εργασίας για συγκεκριμένη περιοχή του ορεινού όγκου του Υμηττού.

Στο σημείο αυτό, και προτού ολοκληρώσω την επί της αρχής εισήγησή μου, θα ήθελα να προσθέσω ότι, όπως είναι φανερό, από όλα όσα προεκτέθηκαν, το παρόν σχέδιο νόμου σαφέστατα προάγει μια σειρά στόχων με τους οποίους ευνοείται η μακρόπνοη πολιτική για την κλιματική αλλαγή. Οι προτεινόμενες ρυθμίσεις είναι προσαρμοσμένες στις βέλτιστες περιβαλλοντολογικές πρακτικές που ακολουθούνται και σε άλλα κράτη μέλη της ΕΕ. Κάθε μία εξ αυτών είναι απόλυτα συμβατή με το Σύνταγμα και το Κοινοτικό Δίκαιο, με σεβασμό στον άνθρωπο και στο περιβάλλον. Πρόκειται, όπως βλέπουμε λοιπόν, για μια σειρά διατάξεων που προωθούν την βελτίωση της ενεργειακής απόδοσης σε ολόκληρη την ενεργειακή αλυσίδα. Απώτερος στόχος είναι να ωφεληθεί το περιβάλλον, να μειωθούν οι εκπομπές των αερίων του θερμοκηπίου, να βελτιωθεί το επίπεδο ποιότητας του ατμοσφαιρικού αέρα και να προστατευτεί κατ’ επέκταση η δημόσια υγεία. Τίθενται επίσης, οι βάσεις για τη διασφάλιση της ενεργειακής ασφάλειας μέσω της μείωσης της εξάρτησης από την εισαγόμενη ενέργεια για την περικοπή του ενεργειακού κόστους για τα νοικοκυριά και τις επιχειρήσεις, την άμβλυνση της ενεργειακής ένδειας, την αύξηση της ανταγωνιστικότητας μέσω της δημιουργίας περισσότερων θέσεων εργασίας, καθώς και την ισχυροποίηση της επενδυτικής ασφάλειας. Σε όλους τους παραπάνω στόχους συμμετέχει και η Ελλάδα στο πλαίσιο της υλοποίησης τόσο των ευρωπαϊκών πολιτικών όσο και της Εθνικής Ενεργειακής Στρατηγικής. Όλοι αυτοί είναι οι στόχοι που εξυπηρετούνται άριστα.

Κυρίες και κύριοι συνάδελφοι, φρονώ επομένως, ότι το νομοσχέδιο που έχουμε μπροστά μας, πέραν των εθνικών στόχων που υπηρετεί, τους οποίους σας εξέθεσα εκτενώς ανωτέρω, εναρμονίζεται πλήρως και με τα οριζόμενα στις διατάξεις τόσο του Κανονισμού 2018/1999/ΕΕ του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 όσο και του κατ’ εξουσιοδότηση Κανονισμού 2019/826/ΕΕ της Επιτροπής, της 4ης Μαρτίου 2019. Συμπορεύεται δε με το ενωσιακό δίκαιο, τις ευρωπαϊκές πρακτικές και τις οικείες δικαστικές αποφάσεις. Ως εκ τούτου, σας καλώ να υπερψηφίσουμε. Ευχαριστώ, κ. Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κύριο Κόλλια. Τον λόγο έχει η Εισηγήτρια της Μειοψηφίας, η κ. Πέρκα Θεοπίστη.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Δεν θα μπορούσε μέσω ενεργειακής κρίσης να ξεκινήσω την τοποθέτησή μου, παρά από το καυτό θέμα της ακρίβειας και ειδικά του ηλεκτρικού ρεύματος, που επιτείνεται από τις πολιτικές σας. Συζητάμε άλλωστε ενεργειακό νομοσχέδιο. Επομένως, θα πρέπει να μας δώσετε και κάποιες εξηγήσεις σε ό,τι αφορά την πολιτική σας στο θέμα της ακρίβειας και της απορρύθμισης της αγοράς ενέργειας. Εν μέσω λοιπόν, ενεργειακής κρίσης και ακρίβειας, αντί να προστατέψετε την κοινωνία και τις επιχειρήσεις, μειώνοντας τον ειδικό φόρο κατανάλωσης και αυξάνοντας τον κατώτατο μισθό, δεν ξέρει κανείς -ούτε εσείς μάλλον- πώς θα υπάρξει στήριξη. Πόσο είναι το ποσό και από πού θα λείψει και σε ποια περίοδο αφορά. Σε ό,τι αφορά τα μέτρα που ανακοινώθηκαν για την ακρίβεια στο ρεύμα. Δεν κάνουν ρύθμιση της αγοράς, αλλά για να το πούμε με απλά λόγια, η Κυβέρνηση από ένα κρίσιμο λογαριασμό για την ενεργειακή μετάβαση επιδοτεί και δεν μειώνει την ακρίβεια, προστατεύοντας όσους ευθύνονται για την ακρίβεια. Προφανώς, είναι δεδομένη η διεθνής αύξηση τιμών στο φυσικό αέριο και στα δικαιώματα άνθρακα, αλλά η Ελλάδα και πριν από αυτές τις εξελίξεις ήταν ήδη πρωταθλήτρια στην χονδρεμπορική τιμή ενέργειας με ευθύνη, βεβαίως, της Κυβέρνησης και της ρύθμισης της αγοράς.

Εάν ανατρέξουμε στα δύο τελευταία έτη, από τότε που ανέλαβε τη διακυβέρνηση της χώρας η ΝΔ, θα διαπιστώσουμε ότι υπήρχε διαρκής επιβάρυνση των καταναλωτών. Τον Σεπτέμβρη του 2019, προχώρησε σε αυξήσεις 20% στα τιμολόγια της ΔΕΗ. Η κατάρρευση των τιμών καυσίμων το πρώτο εξάμηνο του 2020 δεν μετακυλίστηκε στους καταναλωτές, αλλά οδήγησε σε υπερκέρδη τους προμηθευτές, αλλά και την ίδια τη ΔΕΗ, καθώς πουλούσαν τέσσερις φορές πάνω από τη χονδρική τιμή. Τον Νοέμβρη του 2020, είχαμε νέο κόστος εκατοντάδων εκατομμυρίων ευρώ με παιχνίδια στην αγορά εξισορρόπησης, λόγω της εκκίνησης του χρηματιστηρίου ενέργειας χωρίς επαρκή εποπτεία. Αυτό έγινε και παραδοχή, διότι προβλέφθηκε, τον Ιούλιο, ένας εποπτικός φορέας. Εγώ θέλω να σημειώσω, ότι επί Κυβέρνησης ΣΥΡΙΖΑ, η ΔΕΗ μείωσε τα τιμολόγια κατά 12% μεσοσταθμικά, έδωσε διευκολύνσεις σε νοικοκυριά, αγρότες και βιομηχανίες και γενικώς έλαβαν μέτρα για τη μείωση της ενεργειακής φτώχειας. Στον αντίποδα, η Κυβέρνηση της ΝΔ, επιλέγει να δώσει τον έλεγχο του πυλώνα του ενεργειακού μας συστήματος και εταιρίας στρατηγικού χαρακτήρα, της ΔΕΗ.

Με αυτό τον τρόπο, η ελληνική κοινωνία και η οικονομία μένουν απροστάτευτες με τις τιμές του ηλεκτρισμού στα ύψη. Πρόκειται για μεθοδευμένη παραχώρηση της πλειοψηφίας του δημοσίου, με αιφνιδιαστική απόφαση της Κυβέρνησης, χωρίς καμία απολύτως ενημέρωση και χωρίς κοινοβουλευτική συζήτηση. Παραχώρηση με μία απόφαση της έκτακτης γενικής συνέλευσης της ΔΕΗ στις 19 Οκτώβρη. Δεν πρόκειται καν για πώληση του 17%, αλλά για εκχώρηση και χωρίς βεβαίως να έχουμε καμία μνημονιακή υποχρέωση. Είναι πολιτική επιλογή της Κυβέρνησης, θα αναλάβει την πολιτική ευθύνη και όπως σωστά είπε και ο Πρόεδρός μας, θα αναζητηθούν οι ευθύνες. Πολιτικές και μη.

Βεβαίως, αυτή η εξέλιξη με τη ΔΕΗ, έρχεται σε συνέχεια της εκχώρησης των δικτύων διανομής φυσικού αερίου «ΔΕΠΑ Υποδομών» και του δικτύου διανομής ηλεκτρισμού του ΔΕΔΔΗΕ κατά 49%, που μέχρι χθες ανήκε στη ΔΕΗ και συνεπώς κατά πλειοψηφικό ποσοστό στον ελληνικό λαό. Η ιδιωτικοποίηση κρίσιμων ενεργειακών εργαλείων, δεν είναι ο δρόμος για την ενεργειακή μετάβαση της Ελλάδας σε ένα πράσινο μέλλον. Δεν μπορούμε να δεχτούμε ένα αντιαναπτυξιακό μοντέλο για την Ελλάδα, σε μια ευρωπαϊκή οικογένεια που κάνει ακριβώς το αντίστροφο. Επαναδημοτικοποιεί , επανακρατικοποιεί, στρατηγικής σημασίας δίκτυα και υποδομές. Οι επενδυτές δεν αναλαμβάνουν κανένα επενδυτικό ρίσκο. Αντίθετα, μόνο σταθερά εγγυημένα έσοδα με αποδόσεις, που είναι και από τις υψηλότερες στην Ευρώπη. Τα έσοδα, δηλαδή, που χάνει το ελληνικό Δημόσιο. Ο νέος ιδιοκτήτης της «ΔΕΠΑ Υποδομών», θα αποφασίζει με κριτήριο την κερδοφορία, σε ποιες περιοχές της Ελλάδας θα πάει το φυσικό αέριο. Ο δε, νέος ιδιοκτήτης του ΔΕΔΔΗΕ- ένα επενδυτικό fund, χωρίς καμία εμπειρία στο κλάδο των δικτύων- θα διαχειρίζεται το δίκτυο που θα «κουμπώνουν» πολλά έργα για τον εκσυγχρονισμό του δικτύου και το έργο μαμούθ της εγκατάστασης έξυπνων μετρητών, καθώς και τη βάση για την ανάπτυξη του δικτύου 5G.

Σε περίοδο ενεργειακής κρίσης, η Κυβέρνηση εκχωρεί τα φυσικά μονοπώλια από τα οποία εξαρτάται η ενεργειακή μετάβαση. Δημιουργείται ένα ιδιωτικό μονοπώλιο στο δίκτυο φυσικού αερίου, ιδιαίτερα σε μια περίοδο κρίσιμη, σε ότι αφορά τις τιμές. Ακόμα και την εποχή των μνημονίων -το υπενθυμίζω αυτό- ο ΣΥΡΙΖΑ κατάφερε και αντιστάθηκε στις απαιτήσεις των Θεσμών που ζητούσαν την πώληση του 17% της ΔΕΗ, τα δίκτυα, τον ΑΔΜΗΕ, τον ΔΕΔΔΗΕ και τη «ΔΕΠΑ Υποδομών». Η Κυβέρνηση του ΣΥΡΙΖΑ απέδειξε τουλάχιστον, ότι υπάρχει και άλλος δρόμος, γίνεται και αλλιώς, και ότι είναι προϋπόθεση ο δημόσιος χαρακτήρας των δικτύων φυσικού αερίου και ηλεκτρισμού. Εργαλεία που ιδεοληπτικά η Κυβέρνησή σας επιμένει να παραχωρεί σε ιδιώτες.

Πάμε τώρα όμως λίγο στην Οδηγία. Ωραία λόγια ακούσαμε. Καταρχήν έρχεται πολύ καθυστερημένα. Να πω μάλλον καταρχήν, ότι το νομοσχέδιο δεν αφορά μόνο την Οδηγία. Η Οδηγία είναι ένα κομμάτι, είναι ένα νομοσχέδιο «σκούπα». Έχει περιβαλλοντικά, έχει δασικούς χάρτες, έχει τα antitrust, έχει Ενεργειακές Κοινότητες. Άρα, ο χρόνος και η διαδικασία πρέπει να είναι μεγαλύτερη, να συμπεριλάβει ακριβώς όλα αυτά τα τελείως διαφορετικά θέματα.

Εμείς γνωρίζουμε ότι έχουμε να κάνουμε με μια Κυβέρνηση όπου εφαρμόζει αναποτελεσματικές και οπισθοδρομικές πολιτικές στον τομέα της ενέργειας και του περιβάλλοντος. Εκεί εμπίπτει και αυτή η καθυστέρηση. Γνωρίζουμε επίσης, ότι ο ρόλος της εξοικονόμησης ενέργειας είναι θεμελιώδους σημασίας για τη μάχη ενάντια στην κλιματική αλλαγή. Εδώ, το 2018, η Επιτροπή αναθεώρησε την προηγούμενη Οδηγία 2012/27 για την ενεργειακή απόδοση και αναβάθμισε τους στόχους για την ενεργειακή απόδοση με την Οδηγία που τέθηκε σε εφαρμογή από το 2019 και που εσείς φέρνετε σήμερα στη Βουλή. Πρέπει να επισημάνω, ότι η Επιτροπή με βάση το νέο στόχο για το 2030, δημοσίευσε τον Ιούλιο του 2021 το πακέτο «Fit for 55», όπου μεταξύ άλλων περιλαμβάνεται και η πρόταση αναθεώρηση της Οδηγίας για την ενεργειακή απόδοση. Άρα, πολύ σύντομα η παρούσα εγκατεστημένη Οδηγία θα αναθεωρηθεί με πιο φιλόδοξους στόχους.

Σήμερα, ήδη έχουν ολοκληρωθεί ή τρέχουν προγράμματα, χωρίς να έχει προηγηθεί η υιοθέτηση των απαιτούμενων σχετικών κριτηρίων, αφού δεν έχει ενσωματωθεί μια τόσο σημαντική Οδηγία, όπως το «εξοικονομώ αυτονομώ», το οποίο παρά τη δεδομένη δημοφιλία του δεν πάει και πολύ καλά και είναι κρίμα, γιατί αυτή τη φορά η Κυβέρνηση είχε όλο το χρόνο στη διάθεσή της και για πρώτη φορά μεγάλο απόθεμα χρηματοδότησης. Αντιστοίχως σε ότι αφορά την ηλεκτροκίνηση, η Κυβέρνηση έχει να επιδείξει μόνο μεμονωμένα εγχειρήματα, επι-δημοτικές πολιτικές. Πιο χαρακτηριστικό παράδειγμα το «Κινούμαι Ηλεκτρικά» και αρκεί να σας πω, ότι σήμερα μόνο τρία ταξί κινούνται, πάρα πολλά ποδήλατα αλλά κ. Σδούκου, τα ποδήλατα για να κυκλοφορήσουν και να συμβάλουν, πρέπει να έχουν και ποδηλατόδρομους, πρέπει να προχωρήσετε τα Σχέδια Βιώσιμης Αστικής Κινητικότητας (ΣΒΑΚ), αλλιώς δεν έχει κανένα νόημα.

Το πιο σημαντικό. Με το πρόγραμμα «Ηλέκτρα» τι ακριβώς κάνετε; ποια Δομή το παρακολουθεί; ασχολείται η Πολιτεία; Στον Προϋπολογισμό του 2020 δεν υπήρχε ούτε ένα ευρώ.

Περιμένουμε απαντήσεις γι’ αυτά. Διότι ο δημόσιος τομέας είναι πάρα πολύ σημαντικός για να εξοικονομηθεί ενέργεια στα κτίρια.

 «Παγώσατε» ένα καθ’ όλα έτοιμο πρόγραμμα που είχε ετοιμάσει ο ΣΥΡΙΖΑ, το οποίο έχει ήδη, πεντακόσια εκατομμύρια από την Ευρωπαϊκή Τράπεζα Επενδύσεων με έτοιμα πιλοτικά έργα σε όλη την Ελλάδα και με το άρθρο 28 του ν.4643, «μπλοκάρατε» και τους πόρους από την Ευρωπαϊκή Τράπεζα Επενδύσεων. Θα μιλήσουμε γι’ αυτά αναλυτικά στις επόμενες συνεδριάσεις. Τώρα, επειδή άκουσα κάτι για ψύξη και θέρμανση από ΑΠΕ, το οποίο είναι πολύ ενδιαφέρον και βεβαίως το στηρίζουμε. Ας μας πει ο Υπουργός τι γίνεται με τις τηλεθερμάνσεις στην Φλώρινα και στη Μεγαλόπολη που τις «κόψανε»; «πετάξανε λεφτά» για να ‘ρθει φυσικό αέριο. Ποιες ΑΠΕ, ψύξη και θέρμανση;

Γενικώς, διαπιστώνεται ένδεια της πολιτικής της ΝΔ στον τομέα της ενεργειακής απόδοσης και της εξοικονόμησης. Ακόμη και σε αυτή την Οδηγία κάνετε αντικατάσταση των άρθρων, δηλαδή τα ενσωματώνετε, αλλά δεν αναφέρεστε, δεν μπαίνετε στην ουσία και στο σκεπτικό της. Ότι δηλαδή, η ενεργειακή απόδοση θα πρέπει να αναγνωριστεί ως καίριο στοιχείο και προτεραιότητα των μελλοντικών αποφάσεων για επενδύσεις σε ενεργειακές υποδομές της Ένωσης. Το λέει η Οδηγία. Επίσης, ότι πρέπει να λαμβάνονται υπόψη η σχέση κόστους-αποτελεσματικότητας των μέτρων αυτών, καθώς και η οικονομική προσιτότητά τους για τους ιδιοκτήτες και τους ενοικιαστές και να εξασφαλίζεται επαρκής οικονομική στήριξη για τα εν λόγω μέτρα σε επίπεδο κράτους-μέλους. Αυτά δεν τα είδαμε στην Ενσωμάτωση. Εν πάση περιπτώσει, εμείς ελπίζουμε να έχετε πιο γρήγορα αντανακλαστικά για την προσαρμογή στη νέα πρόταση που έχει ετοιμάσει η Επιτροπή, η οποία εστιάζει πάρα πολύ στην άμβλυνση της ενεργειακής φτώχειας και στην ενδυνάμωση των καταναλωτών.

Ας δούμε λίγο τώρα τις ρυθμίσεις για τις Ενεργειακές Κοινότητες. Κατ’ αρχήν να πω, ότι σε καμία περίπτωση δεν ανταποκρίνονται στις προσδοκίες που δημιούργησε ο ίδιος ο κ. Υπουργός τον Ιούλιο του 2021, για τις τομές που θα δημιουργούσαν καινούργιο πλαίσιο και τα λοιπά. Αυτό βέβαια αποδεικνύει πως ήταν σωστός ο νόμος του ΣΥΡΙΖΑ του 2018, γιατί οι Ενεργειακές Κοινότητες, είναι πραγματικά στον πυρήνα της πολιτικής μας, αφού αφορούν σε ενεργειακή δημοκρατία, πλουραλισμό, την αποκέντρωση στον τομέα της ηλεκτρικής ενέργειας.

Ωστόσο, κύριε Υπουργέ, τον Ιούλιο του 2021 δηλώνετε ότι έχετε ένα νέο ρυθμιστικό πλαίσιο για τις Ενεργειακές Κοινότητες, το οποίο θα ξεκαθαρίζει το τοπίο. Αναμένεται να οριστούν δύο νέες οντότητες, οι Κοινότητες Ανανεώσιμης Ενέργειας και οι Ενεργειακές Κοινότητες Πολιτών, με πρωταρχικό σκοπό περιβαλλοντικά, οικονομικά, κοινωνικά οφέλη και τα λοιπά. Δεν τις βλέπουμε αυτές τις ρυθμίσεις. Οι ρυθμίσεις που προτείνονται στο νομοσχέδιο, σε καμία περίπτωση δεν ανταποκρίνονται σε αυτές τις προσδοκίες και κυρίως δεν διορθώνουν τα τραγικά λάθη του κ. Χατζηδάκη που επέβαλε την ένταξη όλων των Ενεργειακών Κοινοτήτων σε διαγωνιστικές διαδικασίες με ασφυκτικές προθεσμίες, δυσμενέστερες σε σχέση με τα υπόλοιπα έργα ΑΠΕ. Αυτό ήταν το βασικό αίτημα των τοπικών φορέων και των Μη Κυβερνητικών Οργανώσεων. Αυτό λοιπόν δεν ικανοποιήθηκε.

Υπάρχουν και διατάξεις που είναι προς τη σωστή κατεύθυνση. Αναφέρομαι στο άρθρο 39 για την αύξηση του ορίου του Virtual Net Metering, του εικονικού ενεργειακού συμψηφισμού, αλλά και αυτό μισό. Και αυτό γιατί η ρύθμιση δεν περιλαμβάνει τη βιομηχανία και τις επιχειρήσεις, καθώς σήμερα εικονική αυτοπαραγωγή (virtual net metering) μπορούν να κάνουν μόνο το Δημόσιο, οι αγρότες και οι Ενεργειακές Κοινότητες.

Αυτό που παραμένει επίσης ως αγκάθι, είναι η έντονη δυστοκία στην διάθεση ηλεκτρικού χώρου για την ανάπτυξη μικρών έργων ΑΠΕ από Ενεργειακές Κοινότητες. Περιμένουμε να δούμε πώς θα ενισχυθούν αυτές οι Ενεργειακές Κοινότητες στις λιγνιτικές περιοχές από τους πόρους της νέας «Προγραμματικής Περιόδου 2021 - 2027» και ειδικότερα από το Ευρωπαϊκό Ταμείο Δίκαιης Μετάβασης, Περιφερειακά Προγράμματα, Τομεακά Προγράμματα και τα λοιπά. Έχετε «παγώσει» τη χρηματοδότηση από το Πράσινο Ταμείο και όχι μόνο. Βγήκε μια απόφαση του 6%, το πήγατε στο 1%. Μας υποσχεθήκατε ότι θα ξαναέρθει στο 6%. Υπάρχει ανάγκη χρηματοδότησης των λιγνιτικών περιοχών για τη μετάβαση.

 Έχουμε, ευτυχώς, τις επόμενες συνεδριάσεις για να αναλύσουμε πολλά θέματα. Εγώ θα μιλήσω για την υπόθεση του antitrust. Πριν  κάποιους μήνες σε αυτή την Επιτροπή, κύριοι συνάδελφοι και κύριε Υπουργέ, μας κατηγορούσατε ότι φέραμε τις ΝΟΜΕ. Καμία σοβαρότητα. Η Κυβέρνηση του κυρίου Σαμαρά είχε δεσμευτεί σε ΝΟΜΕ το 2013 και στη «Μικρή ΔΕΗ» και έχασε και τα δωρεάν δικαιώματα ρύπων. Εμείς κερδίσαμε τη «Μικρή ΔΕΗ», και περίπου 1 δις από τα δικαιώματα ρύπων δικαιώματα για επενδύσεις.

Τώρα σχετικά με την υπόθεση antitrust, που έρχεται από πολύ παλιά. Ξεκίνησε από την απόφαση της Επιτροπής το 2008, μετά από καταγγελία του 2003, που διαπίστωσε ότι η Ελλάδα είχε παραβιάσει τους κανόνες του ανταγωνισμού, παρέχοντας στη ΔΕΗ προνομιακά δικαιώματα πρόσβασης στο λιγνίτη επιτρέποντάς της να έχει δεσπόζουσα θέση στην αγορά. Μετά την απόφαση, η Ελλάδα κατά καιρούς υπέβαλε σειρά μέτρων. Κανένα από αυτά τα μέτρα, παρόλο που κατέστησαν δεσμευτικά, δεν τηρήθηκε ώσπου άρχισαν οι δικαστικές εμπλοκές. Έτσι στις 30 Ιουνίου του 2017, το Συμβούλιο εξέδωσε δεσμευτική απόφαση για την υποχρέωση της Ελλάδας να λύσει το θέμα του ανταγωνισμού και στις 19 Ιανουαρίου η Ελλάδα πρότεινε αναθεωρημένη δέσμη μέτρων αποκατάστασης.

Έχει σημασία, όμως, να δούμε το σκεπτικό για τη νέα πρόταση μέτρων αποκατάστασης. Αυτή βασίστηκε στην ανάγκη προσαρμογής των διορθωτικών αυτών μέτρων στους ισχύοντες πράσινους στόχους για την πραγματικότητα της αγοράς. Με βάση την αλλαγή της περιβαλλοντικής πολιτικής της Ελλάδας, τα μέτρα συνεπάγονταν την εκχώρηση μέρους της υφιστάμενης δυναμικότητας λιγνιτικής παραγωγής, αντί το άνοιγμα νέων λιγνιτωρυχείων. Έτσι, η ΔΕΗ, θα εκχωρούσε τις επιχειρήσεις Μεγαλόπολης και Μελίτης. Ωστόσο, ούτε αυτό έγινε. Αυτά τα αναφέρω, γιατί μιλάτε στα δελτία για αποεπένδυση και δεσμεύσεις της Κυβέρνησης του ΣΥΡΙΖΑ, ξεχνώντας ή παραλείποντας όλο το ιστορικό. Η ΔΕΗ λοιπόν, προκειμένου να επιλυθεί το περίφημο antitrust, δηλαδή της υποχρέωσή της να ανοίξει τη λιγνιτική παραγωγή σε τρίτους, εδώ όπως βλέπουμε, προβλέπεται ότι θα μπορεί να διαθέσει τα προθεσμιακά προϊόντα της ηλεκτρικής ενέργειας που προέρχονται από λιγνιτικές μονάδες στο Ελληνικό Χρηματιστήριο Ενέργειας, αλλά και στο αντίστοιχο ευρωπαϊκό με έδρα τη Λειψία. Σας ρωτάμε, αυτό βοηθάει την εγχώρια αγορά; Υποτίθεται ότι αυτός είναι ο σκοπός αυτής της κίνησης, του ανταγωνισμού της εγχώριας αγοράς. Πώς την βοηθάει και πως αυξάνει τη ρευστότητα της εγχώριας προθεσμιακής αγοράς, όταν οι λιγνιτικές ποσότητες διατίθενται στις αγορές της Ευρώπης;

Βεβαίως, έχουμε πρόσθετα και κάποια πολύ σοβαρά ζητήματα. Διότι, χωρίς θεσμικό πλαίσιο, μιας και τώρα ξεκινάει η διαδικασία θεσμοθέτησης και ακόμα δεν έχει καθαρογραφτεί καλά-καλά η απόφαση της επιτροπής, η ΔΕΗ προχώρησε σε διάθεση ποσοτήτων λιγνιτικής παραγωγής στις 17 Σεπτεμβρίου. Είχατε συμφωνία, το ξέρουμε. Ας νομοθετούσατε νωρίτερα. Η διαδικασία όμως, έγινε εν κρυπτώ, αφού σύμφωνα με παράγοντες της εγχώριας αγοράς δεν υπήρξε καμία προηγούμενη ενημέρωση. Ολοκληρώθηκε σε μόλις δέκα λεπτά, 18:30 με 18:40, και σας έχουμε καταθέσει ερώτηση με τον κ. Φάμελλο. Βλέπουμε ότι όταν πρόκειται για τέτοιες δουλειές είστε πολύ γρήγοροι.

 Επίσης, στο άρθρο 47, καθορίζεται η διαδικασία ορισμού και οι αρμοδιότητες του εντολοδόχου παρακολούθησης. Ο οποίος, προφανώς, δεν υπήρχε σε αυτή τη συναλλαγή, αφού τώρα θεσμοθετείται. Με κάτι τέτοιο, όμως, θα ξαναβάλετε τη χώρα στο στόχαστρο της Επιτροπής Ανταγωνισμού. Βέβαια, προς το παρόν περιμένουμε τις ενέργειες της Επιτροπής Κεφαλαιαγοράς, αφού πρώτα ξεμπερδέψει με το χρηματιστηριακό παιχνίδι της αύξηση μετοχικού κεφαλαίου της ΔΕΗ.

Επίσης, σας έχουμε καταθέσει σχετική ερώτηση για το χρονοδιάγραμμα της απολιγνιτοποίησης, το οποίο μας το κρατάτε κρυφό. Σε όλα τα επίσημα θεσμικά κείμενα, στο Εθνικό Σχέδιο για την Ενέργεια και το Κλίμα, στο Σχέδιο Διοίκησης Αναπτυξιακής Μετάβασης, στο αρχικό και στο επικαιροποιημένο σχέδιο ΣΔΑ (Στοιχεία για τη Διαχείριση των Αποβλήτων), στα εδαφικά σχέδια Διοίκησης Αναπτυξιακής Μετάβασης, στο πρόγραμμα Διοίκησης Αναπτυξιακής Μετάβασης, αναφέρεται ως ημερομηνία απόσυρσης για όλες τις υφιστάμενες λιγνιτικές μονάδες το 2023. Με εξαίρεση την «Πτολεμαΐδα 5» όπου αναφέρεται ως επίσημη ημερομηνία αλλαγής καυσίμου το 2028, χωρίς να αποσαφηνίζεται η νέα τεχνολογία, πότε τελικά θα κλείσει η λιγνιτική μονάδα «Πτολεμαΐδα 5», το 2028 ή το 2025; και σε ποια τεχνολογία θα μετατραπεί η Πτολεμαΐδα; Πόσο θα κοστίσει η μετατροπή της; έχει ληφθεί υπόψη η εκτόξευση τιμών του εισαγόμενου φυσικού ορυκτού αερίου ή «Fit for 55», αυτή η επιλογή, συμβαδίζει με αυτήν την πρόβλεψη; Όχι, κύριε Υπουργέ, δεν μας έχετε απαντήσει. Έχει κατατεθεί η ερώτηση. Εδώ κάπως μερικώς απαντάτε, γιατί είδαμε ξαφνικά ότι μάλλον κλείνει το 2025. Βεβαίως, παραμένει ακόμη το ερώτημα, η μετατροπή της πως θα γίνει.

 Κατά τα λοιπά, στο πεδίο των ελέγχων. Επιβεβαιώνεται για ακόμη μια φορά η δυσανεξία της Κυβέρνησης σε οτιδήποτε έχει να κάνει με έλεγχο σε μηχανισμούς ελέγχου. Έτσι, υποβαθμίζεται η Ειδική Γραμματεία Επιθεωρητών Περιβάλλοντος σε Γενική Διεύθυνση του Σώματος Επιθεωρητών και Ελεγκτών. Βέβαια, κάνετε και ένα λάθος που ελπίζω να το διορθώσετε, διότι δεν έχετε ενσωματώσει μέσα τμήματα δόμησης, ενέργειας και μεταλλείων.

Ξαναβλέπουμε την απόσυρση του δημοσίου και την εκχώρηση αρμοδιοτήτων στον ιδιωτικό τομέα, αλλά και την χαλάρωση στο θέμα των προστίμων. Σε ότι αφορά τα πρόστιμα, πρέπει να επισημάνουμε ότι με το νομοσχέδιο γίνεται πιο ελαστική η εφαρμογή, που μπορεί να έχει ως αποτέλεσμα κάποιος να συνεχίσει να ρυπαίνει έως και τρία, πέντε χρόνια. Επίσης, είναι προβληματική η υποκειμενική διάγνωση, καθώς η επιβολή αλλά και το ύψος του προστίμου γίνεται αντικείμενο διαπραγμάτευσης.

 Κύριε Υπουργέ, τι να πούμε, θα έχουμε το περιθώριο, αλλά η πλημμυρισμένη Εύβοια, αποδεικνύει την καταστροφική πολιτική και στον τομέα της δασικής προστασίας. Άλλωστε, οι δασικοί χάρτες έχουν γίνει σύντομο ανέκδοτο, με τις αέναες παρατάσεις. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κ. Αρβανιτίδης.

 **ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε.

 Κυρίες και κύριοι συνάδελφοι, για μία ακόμη φορά, η Κυβέρνηση της ΝΔ φέρνει ένα νομοσχέδιο με τα μισά άρθρα, τα 30, να έχουν βγει σε διαβούλευση και άλλα τόσα να προστίθενται στην συνέχεια. Ειλικρινά, κύριε Υπουργέ, κανείς δε μπορεί να καταλάβει, και το βλέπετε και ως κριτική από τα κόμματα της αντιπολίτευσης, για ποιο λόγο συνεχίζετε αυτή την πολιτική ως πολιτική νομοθέτησης. Και βέβαια, είμαστε σχεδόν σίγουροι ότι και τροπολογίες θα έχουμε. Είναι μια διαδικασία, την οποία, μόνο με το χαρακτηρισμό «παλιά μου τέχνη κόσκινο» μπορεί κάποιος να την χαρακτηρίσει. Αλλά και αυτά τα 30 άρθρα, τα οποία αφορούν την ενσωμάτωση της Ευρωπαϊκής Οδηγίας του 2018/2002, έρχονται προς ψήφιση καθυστερημένα. Καθυστερημένα, όχι απλά για λίγους μήνες, αλλά για τουλάχιστον ένα χρόνο, αφού αυτή η Οδηγία έχει αναρτηθεί στο Opengov πριν από ένα χρόνο, το Νοέμβρη του 2020. Από τότε, άλλαξε η πολιτική ηγεσία του Υπουργείου Περιβάλλοντος και Ενέργειας κι έχουν μεσολαβήσει τεράστιες αυξήσεις στην ενέργεια. Μιλάμε πλέον για ένα βαρύ ενεργειακό χειμώνα που έχουμε μπροστά μας, ενώ έχουμε μπει για καλά σε μια καταιγίδα ενεργειακής ακρίβειας.

Σε αυτές τις συνθήκες, σε αυτήν την συναστρία της ενεργειακής ακρίβειας, που βιώνουν νοικοκυριά και επιχειρήσεις, η Κυβέρνηση, εσείς, θυμηθήκατε ότι υπάρχει σε κάποιο συρτάρι, μια πολύ σημαντική Οδηγία για την ενεργειακή απόδοση και την εξοικονόμηση ενέργειας στα δημόσια και ιδιωτικά κτίρια. Την ώρα λοιπόν που, βλέποντας και κάνοντας, σβήνετε και γράφετε μέτρα για άρον άρον επιδοτήσεις του ηλεκτρικού ρεύματος και του φυσικού αερίου, σπεύδετε να φέρετε επιτέλους την ενσωμάτωση αυτής της ενεργειακής Οδηγίας. Την φέρνετε όμως χωρίς καμία οργάνωση, χωρίς κανένα σχέδιο που να κουμπώνει μαζί με τα υπόλοιπα εργαλεία και προγράμματα, που έχετε στη διάθεσή σας, χωρίς κανένα όρο.

Που οφείλεται αυτή η καθυστέρηση; Στην Κυβέρνησή σας και στο Υπουργείο σας, συνολικά. Από ποιον να αναζητήσει ευθύνες ο πολίτης, για την έλλειψη προνοητικότητας και καλύτερης προετοιμασίας απέναντι σε αυτόν τον ενεργειακό Αρμαγεδώνα; Από την Κυβέρνησή σας ασφαλώς. Η οποία, για ακόμα μια φορά, έπεσε έξω στις εκτιμήσεις της και η οποία βέβαια, έκανε κάκιστες επιλογές, τις οποίες είχαμε επισημάνει από την πρώτη στιγμή. Κακές επιλογές, όπως η επιλογή σας η χώρα να συνδεθεί στο άρμα του φυσικού αερίου. Κακή επιλογή η καθυστερημένη και κακή εφαρμογή των προγραμμάτων «εξοικονομώ». Τα «άνοιξε- κλείσε» των λιγνιτικών μονάδων. Τα «μπρος-πίσω» στους κανόνες για τις ΑΠΕ, για την αδειοδότηση και τη σύνδεση και θα σχολιάσουμε σε επόμενες συνεδριάσεις, τι επιτέλους θέλετε να κάνετε στις τελωνειακές κοινότητες.

Όλες αυτές οι κακές επιλογές και προτεραιότητες σας, κόστισαν και κοστίζουν τώρα περισσότερα. Πέρα από τους εξωγενείς παράγοντες και τα ενεργειακά γεωπολιτικά παιχνίδια, το ενεργειακό κόστος στην Ελλάδα γίνεται περισσότερο δυσβάσταχτο, εξαιτίας των κακών χειρισμών της Κυβέρνησής σας. Τα νοικοκυριά, οι μικρομεσαίοι, αλλά και η βιομηχανία είναι ανεπίτρεπτο να φορτωθούν νέα μεγάλα βάρη, εξαιτίας του ενεργειακού κόστους. Ενεργειακό κόστος που δεν οφείλεται μόνο σε διεθνείς εξελίξεις, αλλά και στην απουσία κάθε προετοιμασίας από την Κυβέρνησή σας. Από τις πρώτες προχειρογραμμένες ανακοινώσεις του Πρωθυπουργού, στη Διεθνή Έκθεση Θεσσαλονίκης για την επιδότηση του ηλεκτρικού ρεύματος, σας είχαμε πει ότι τα ποσά αυτά, δεν φτάνουν να εξισορροπήσουν τις αυξήσεις που είχαν αρχίσει να φαίνονται στους λογαριασμούς των καταναλωτών από τον Αύγουστο. Πόσο μάλλον, για τις επερχόμενες αυξήσεις, που διαφαίνονται να είναι ήδη μπροστά μας. Τώρα, η Κυβέρνηση τρέχει να αυξήσει τα ποσά και στην ουσία, αυτό που κάνετε είναι να επιδοτείται το εισαγόμενο φυσικό αέριο, το οποίο πλέον, αποτελεί σχεδόν κατά 50%, την πηγή ηλεκτρικής ενέργειας στη χώρα μας.

 Επειδή εκεί οδήγησε το ενεργειακό μείγμα της χώρας, το σχέδιο των «αρίστων» της ενεργειακής πολιτικής του κ. Μητσοτάκη. Δεν κάνατε τίποτα δυόμισι χρόνια τώρα για τη μόνιμη μείωση του ενεργειακού κόστους σε νοικοκυριά και επιχειρήσεις και προσπαθείτε τώρα, με ανεπαρκή και προσωρινά μέτρα να αντιμετωπίσετε την «καταιγίδα» της ενεργειακής ακρίβειας που, δυστυχώς, είναι μπροστά μας. Δυστυχώς, τα μέτρα αυτά δεν καλύπτουν την κατανάλωση μιας τετραμελούς οικογένειας, το επίδομα θέρμανσης δεν καλύπτει τη μεσαία τάξη και την πραγματική επιβάρυνση των ασθενέστερων. Στα μέτρα δεν περιλαμβάνετε τίποτα για τις αυξήσεις των τιμών στα προϊόντα λαϊκής κατανάλωσης μιας και το αυξημένο ενεργειακό κόστος των επιχειρήσεων μετακυλίεται στον καταναλωτή.

Κύριε Υπουργέ, χρειάζονται ουσιαστικά και μόνιμα μέτρα επειδή, δυστυχώς, το πρόβλημα κατά την εκτίμηση μας θα έχει διάρκεια. Χρειάζεται ένας μηχανισμός ρήτρα άμεσης στήριξης για τα νοικοκυριά όταν οι αυξήσεις στο ρεύμα τα επιβαρύνουν σημαντικά. Και όπως έγινε σε άλλες ευρωπαϊκές χώρες, χρειάζεται μείωση των φόρων στα καύσιμα, μείωση του ΦΠΑ στα τρόφιμα, ουσιαστική αύξηση του κατώτερου μισθού, έλεγχοι των αρμοδίων αρχών για την πάταξη της αισχροκέρδειας.

 Για να καταλάβουν, όμως, οι πολίτες πόσο υποκριτική είναι η στάση σας απέναντι στην ενεργειακή ακρίβεια που μαστίζει πλέον όλους τους καταναλωτές, αλλά και πόσο όψιμα κόπτεται για την ενεργειακή φτώχεια η Κυβέρνησή σας, αρκεί να ακούσει τα εξής -«βλέποντας και κάνοντας», «ράβε ξήλωνε», «μπρος πίσω» της Κυβέρνησης- για το περίφημο σχέδιο δράσης αντιμετώπισης της ενεργειακής ένδειας.

Ας δούμε τις ημερομηνίες. Ενώ στην αρχική έκδοση, πριν ένα χρόνο, στο κείμενο διαβούλευσης, ο χρόνος για την εκπόνηση του σχεδίου δράσης αντιμετώπισης ενεργειακής ένδειας οριζόταν έως τον Φεβρουάριο του 2021, στο σημερινό κείμενο του νομοσχεδίου αναφέρεται ότι αυτό το σχέδιο θα έπρεπε να είναι σε ισχύ από το Σεπτέμβρη του 2021 αλλά τελικά, η εκπόνησή του θα γίνει τον Δεκέμβρη του 2021. Με Υπουργική Απόφαση αυτό θα ισχύει αναδρομικά από το Σεπτέμβριο του 2021, καταργούμενης εφεξής της πρόβλεψης ορισμού πενταμελούς επιτροπής για την υλοποίησή του. Αυτά λέτε στο άρθρο 21. Εδώ, πραγματικά η λογική «σηκώνει τα χέρια»! Αυτό ονομάζεται για εσάς ορθή νομοθέτηση και αυτό θεωρείτε ότι είναι έγκαιρη και αποτελεσματική αντιμετώπιση της ενεργειακής φτώχειας. Αν αυτά πιστεύετε, τότε συνολικά η Κυβέρνηση διεκδικεί το Νόμπελ ενεργειακής πολιτικής. Αυτό, κυρίες και κύριοι συνάδελφοι, λέγεται όπου «φτωχός και η ενεργειακή μοίρα του».

Παράλληλα, καταργείτε και την υποχρέωση των εθνικών σχεδίων δράσης ενεργειακής απόδοσης να περιλαμβάνουν δράσεις δημοσιότητας. Το σάλπισμα, λοιπόν, αυτό που εκπέμπετε, είναι, όπισθεν ολοταχώς στα θέματα ενεργειακής διαφάνειας, ενεργειακής δικαιοσύνης και ενεργειακής ασφάλειας. Αλλά η τεχνική «βλέποντας και κάνοντας», «ράβε ξήλωνε», «μπρος πίσω», ισχύει και για μια σειρά άλλες διατάξεις που περιέχονται στο παρόν νομοσχέδιο.

Την πολιτική του «ράβε ξήλωνε», βέβαια, αντέγραψε η Κυβέρνηση της ΝΔ από την προηγούμενη Κυβέρνηση. Και στο παρόν νομοσχέδιο, έχουμε λοιπόν, «το ράβε ξήλωνε» με τις θυγατρικές λιγνιτικές εταιρείες της ΔΕΗ που είχε φτιάξει ο ΣΥΡΙΖΑ με τους ΑΝΕΛ. Και τη ρύθμιση για την υπόθεση antitrust-ενίσχυση του ανταγωνισμού στην αγορά ενέργειας, με τη διαδικασία ορισμού και τις αρμοδιότητες που εντολοδόχου παρακολούθησης. Ένα θέμα που θεωρούμε ότι σηκώνει μεγάλη συζήτηση.

Έχουμε επίσης «ράβε ξήλωνε» της Κυβέρνησής σας με τους Επιθεωρητές Περιβάλλοντος. Η Κυβέρνηση καταργεί την Ειδική Υπηρεσία Επιθεώρησης Περιβάλλοντος και φτιάχνει μια Γενική Διεύθυνση Επιθεωρητών Ελεγκτών, η οποία υπάγεται απευθείας στον Υπουργό, χωρίς όμως τις υπόλοιπες υπηρεσίες, όπως οι Επιθεωρήσεις Μεταλλείων, οι Επιθεωρήσεις Ενέργειας Δόμησης και Κατεδαφίσεων, οι οποίες μένουν εκτός. Για να μην αναφερθώ στη διαδικασία ελέγχων και επιβολής ποινών που είναι άκρως προβληματικά σημεία. Αλήθεια, κ. Υπουργέ, σας ρωτάω ξεκάθαρα. Αυτή ήταν η πρόταση της Επιτροπής Πισσαρίδη που τόσο διαφημίζατε; Να φτιάξετε μια Γενική Διεύθυνση στον Υπουργό; Γιατί αν θυμάμαι καλά η πρόταση ήταν να δημιουργηθεί μια Ανεξάρτητη Αρχή. Τι είδος Ανεξάρτητη Αρχή είναι αυτή η οποία είναι υπαγόμενη στον Υπουργό; Οφείλετε μια απάντηση, γιατί κάνετε αυτήν την επιλογή.

Και δικαιολογείστε μας επίσης και τα «ράβε ξήλωνε» με τις τροποποιήσεις του πρόσφατου δικού σας ν.4819/2021 για την Ανακύκλωση και τον Ελληνικό Οργανισμό Ανακύκλωσης τον ΕΟΑΝ. Πραγματικά, ο ιστορικός του μέλλοντος που θα μελετά τη νομοθεσία κατά τη διάρκεια αυτής της θητείας της Κυβέρνησης. Θα αναρωτηθεί μήπως ενδιάμεσα υπήρχε μια άλλη Κυβέρνηση και μετά έρχεται μια Κυβέρνηση και αλλάζει αυτά τα οποία αποφάσισε η ίδια Κυβέρνηση.

Έχετε κάνει τόσες αλλαγές στους δικούς σας νόμους, που πραγματικά, πως μπορεί να το χαρακτηρίζει αυτό κάποιος; Αν όχι «ράβε ξήλωνε», αν όχι «μπρος πίσω» ή όσους χαρακτηρισμούς ανέφερα προηγούμενα.

 Η εξήγηση, βέβαια, βρίσκεται στο ότι αυτή είναι η πολιτική την οποία επιλέξατε. Βοηθάει η πανδημία, βοηθάνε και οι συνθήκες οι οποίες έχουν διαμορφωθεί, μόνο που πρέπει να ξέρουμε και να θυμηθούμε όλοι ότι ό,τι κάνουμε ως επιλογή στον τρόπο νομοθέτησης, θα το βρούμε μπροστά μας σε άλλους κύκλους, βουλευτικούς.

Ανακοινώσατε ότι θα δοθεί παράταση για την ηλεκτρονική ταυτότητα των ακινήτων, η οποία παραμένει σε εκκρεμότητα μέχρι τέλος του έτους, κάτι το οποίο το είχαμε προτείνει εμείς τον Ιούλιο, αλλά δυστυχώς τότε δεν είχαμε εισακουστεί.

Στο παρόν νομοσχέδιο υπάρχουν, επίσης, ρυθμίσεις για τα ενεργειακά πιστοποιητικά τα οποία δεν έχουν κατ’ απόδειξη δουλέψει σωστά μέχρι τώρα. Η σημασία της λειτουργίας τους στην αγορά είναι περιορισμένη. Έχουν ελέγξει τελικά, υπάρχουν τέτοια πιστοποιητικά; Είναι μαϊμού; Αντιστοιχούνται στα κτίρια; Τι είναι όλα αυτά;

 Δυστυχώς, δεν δούλεψαν οι επιχειρήσεις ενεργειακών υπηρεσιών, οι ESCO. Εμείς στην Κυβέρνηση του 2010-12, τα «πέτρινα χρόνια», νομοθετήσαμε αυτόν τον θεσμό. Τόσο η πολιτεία, όσο και το τραπεζικό σύστημα δεν βοήθησαν στο να λειτουργήσει αυτός ο θεσμός.

 Θυμίζω επίσης, τη μεγάλη συμβολή των επιτυχημένων προγραμμάτων που, επί δικών μας Κυβερνήσεων, καθιέρωσαν στο πανελλήνιο και στη συνείδηση των πολιτών το «Εξοικονομώ», με το «Εξοικονομώ κατ’ οίκον» το οποίο συνέβαλε στην καταπολέμηση ενεργειακής φτώχειας και έκτοτε, δυστυχώς, δεν κατορθώσαμε να βρούμε ένα βηματισμό υλοποίησης τέτοιων προγραμμάτων πέρα από ανακοινώσεις.

Κυρίες και κύριοι συνάδελφοι, η Κυβέρνηση φέρνει την παρούσα ευρωπαϊκή Οδηγία για την ενεργειακή αποδοτικότητα και την εξοικονόμηση ενέργειας με καθυστέρηση. Καθυστέρηση που κοστίζει στην ελληνική οικονομία, στα νοικοκυριά και στις επιχειρήσεις.

Από τις αρχές της πανδημίας, τον Απρίλη του 2020, αλλά και κατά τη συζήτηση του αντιπεριβαλλοντικού ν.4685, το Κίνημα Αλλαγής είχε προτείνει κατά προτεραιότητα, τη διάθεση ειδικών πόρων και πόρων του ΕΣΠΑ σε ένα πρόγραμμα ενεργειακής αναβάθμισης και εξοικονόμησης ενέργειας όλων των δομών υγείας της χώρας, νοσοκομεία, κέντρα υγείας, δηλαδή ένα «εξοικονομώ» στο ΕΣΥ.

Χρειάστηκε να περάσει 1,5 χρόνος για να μας παρουσιάσει η ΝΔ απλά το πρόγραμμα «Ηλέκτρα» για το δημόσιο. Χρειάστηκε άλλο τόσο χρονικό διάστημα για το σχέδιο δράσης κατά της ενεργειακής ένδειας που ακόμα αναζητείται αν θα ισχύσει αναδρομικά.

Το Κίνημα Αλλαγής, έχει βάλει εδώ και τρία χρόνια στο δημόσιο διάλογο την έννοια της ενεργειακής δημοκρατίας θέλοντας να αναδείξει τη σημασία της καταπολέμησης της ενεργειακής φτώχειας, αλλά και την ανάγκη συμμετοχής των πολιτών στην παραγωγή ενέργειας από ΑΠΕ.

Εσείς συνεχίζετε το «ράβε ξήλωνε» με τις Ενεργειακές Κοινότητες. 60 μέλη, λιγότερα μέλη, είναι σωστές, δεν είναι σωστές.

Λέγαμε επίσης, ότι η πράσινη μετάβαση, προκειμένου να περιοριστεί ο ρόλος των ορυκτών καυσίμων, πρέπει να γίνει με κοινωνικά δίκαιο τρόπο, αλλά και να υπάρξουν εγγυήσεις για την ενεργειακή ασφάλεια, ώστε να μην εξαρτάται η χώρα ενεργειακά από τις διεθνείς αναταράξεις και τα πολιτικά παιχνίδια, όπως τα βιώνουμε τώρα με τις τιμές του φυσικού αερίου.

Επίσης, έχουμε μιλήσει πρώτοι για τον κλιματικό νόμο, που ακόμα αναμένουμε, και την ανάγκη για μια κλιματικά ουδέτερη οικονομία. Βέβαια η κλιματικά ουδέτερη οικονομία δεν είναι μια πολιτικά ουδέτερη πορεία, είναι μια πορεία με ισχυρό πολιτικό πρόσημο.

 Κάθε απόφαση, κάθε συγκεκριμένο μέτρο που θα επιβληθεί θα έχει κοινωνικό αποτέλεσμα και οικονομικό αντίκτυπο.

Μετά τις πρόσφατες, καταστροφικές πυρκαγιές του καλοκαιριού, ζητήσαμε να δοθεί προτεραιότητα και διευκόλυνση σε αγρότες, κτηνοτρόφους και σε μικρές ομάδες παραγωγών, π.χ. ελαιουργεία, τυροκομεία, για την εγκατάσταση μικρών φωτοβολταϊκών μέχρι 500kw και την απόκτηση μόνιμου σταθερού εναλλακτικού εισοδήματος στις πυρόπληκτες περιοχές.

Σε όλα τα παραπάνω η Κυβέρνησή σας κωφεύει και έρχεται σήμερα να διαπιστώσει ότι έρχονται αυξήσεις, χρησιμοποιώντας πάντα ως άλλοθι τα διεθνή προβλήματα.

Ό,τι συμβαίνει στη χώρα, λοιπόν, δεν φταίει η Κυβέρνηση, φταίει η πανδημία. Ό,τι έρχεται στην κοινωνία φταίνε οι διεθνείς συνθήκες που επικρατούν.

Η Κυβέρνησή σας μάλιστα ιδιωτικοποιεί τις κρίσιμες ενεργειακές υποδομές και δίκτυα του φυσικού αερίου, της «ΔΕΠΑ Υποδομών», του ΔΕΔΔΗΕ, το 17% της ΔΕΗ και πάει λέγοντας. Απέναντι σε αυτό το μείγμα βέβαια κυβερνητικής αδιαφορίας, κακών προβλέψεων, θεσμικών ελλείψεων και δυσλειτουργίας της αγοράς από το Κίνημα Αλλαγής αντιτάσσουμε την ενεργειακή δημοκρατία.

Ενεργειακή δημοκρατία σημαίνει, διαφάνεια, ενημέρωση και ενεργή συμμετοχή των πολιτών στον τομέα της ενέργειας και όχι, δουλειές για λίγους. Δίνουμε έμφαση στο νέο ρόλο του πολίτη, όχι ως απλού καταναλωτή, αλλά και ως παραγωγού ενέργειας, με τη συμμετοχή των Ενεργειακών Κοινοτήτων. Ο εκδημοκρατισμός της ενέργειας, σημαίνει, να περάσουμε από τα συγκεντρωτικά μοντέλα παραγωγής ενέργειας μέσω των ορυκτών καυσίμων σε αποκεντρωμένα συστήματα ανανεώσιμων πηγών, με όφελος για τον καταναλωτή και τις επιχειρήσεις, αλλά και με όφελος για το περιβάλλον. Αυτή η προσέγγιση, εξασφαλίζει και την ενεργειακή ασφάλεια της χώρας, που δεν μετατρέπει τα λιγνιτικά εργοστάσια σε εργοστάσια φυσικού αερίου, δεσμεύοντας τη χώρα σε εισαγόμενες πηγές ενέργειας.

Δυστυχώς, η Κυβέρνησή σας, ακολουθώντας την πεπατημένη νέο-συντηρητικών επιλογών προσπαθεί και στο θέμα της ενεργειακής ακρίβειας, να το χειριστεί επικοινωνιακά και μόνο. Δεν την ενδιαφέρει η ουσία και η πραγματική ελάφρυνση των νοικοκυριών και επιχειρήσεων από το ενεργειακό κόστος, κινείται πάλι πολύ αργά, καθυστερημένα και κάνει πολύ λίγα για τους καταναλωτές και την ελληνική παραγωγική βάση και επιχειρηματικότητα, που αγκομαχά για να σταθεί στα πόδια της μετά τις αλλεπάλληλες κρίσεις.

 Στο Κίνημα Αλλαγής, κύριε Πρόεδρε, έχουμε ζητήσει να σταματήσουν οι γκρίζες ζώνες στα ενεργειακά τιμολόγια που παραλαμβάνουν οι πολίτες και να υπάρξει διαφάνεια στις χρεώσεις. Για εμάς, είναι απαράδεκτο να υπάρχουν ρήτρες στους λογαριασμούς ρεύματος χωρίς όρια, με αποτέλεσμα ο καταναλωτής να μην γνωρίζει τελικά τι θα πληρώσει μετά από δυο ή τρεις ή τέσσερις μήνες. Μετά μάλιστα από μία συνάντηση που είχαμε με τον πρόεδρο της ΡΑΕ, δεν είμαστε καθόλου αισιόδοξοι για την πορεία του ενεργειακού κόστους και την αποτελεσματικότητα που έχετε ως Κυβέρνηση, στη διαχείριση αυτού του προβλήματος.

 Επίσης, μεγάλο προβληματισμό μας προκαλεί, η λειτουργία του ανταγωνισμού στην ελληνική αγορά ηλεκτρισμού. Το πολυδιαφημισμένο «target model», αλλάζει συνέχεια κανόνες. Η ΔΕΗ δεν δίνει κανένα λογαριασμό για τα υδροηλεκτρικά της και όλοι μαζί, ΔΕΗ και ιδιώτες, οδηγούν τις παραγωγικές μονάδες και τις επιχειρήσεις της χώρας, να σχεδιάζουν το μέλλον τους σε καθεστώς ενεργειακής ακρίβειας και ανασφάλειας.

Κλείνω, λέγοντας, ότι επιφυλασσόμαστε για το παρόν νομοσχέδιο και θα σας καταθέσουμε συγκεκριμένες προτάσεις και αλλαγές στη συζήτηση επί των άρθρων και αναμένουμε, κύριε Υπουργέ, να δούμε και τις δικές σας επιλογές σε διορθώσεις που έχετε να κάνετε.

Σας ευχαριστώ πολύ.

 **ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε πολύ, τον κ. Αρβανιτίδη και πριν πάμε στην κ. Μανωλάκου, να ανακοινώσω στο Σώμα για την αυριανή συνεδρίαση τους φορείς που θα κληθούν. Είναι οι εξής. Η ΔΕΔΔΗΕ, η ΔΕΗ και ΓΕΝΟΠ/ΔΕΗ, η ΕΝ.Π.Ε., η Κ.Ε.Δ.Ε., η Ε.Κ.ΠΟΙ.ΖΩ., ο Σύλλογος Πιστοποιημένων Ενεργειακών Επιθεωρητών, το Τ.Ε.Ε., η ΕΕΤΕΜ, ΚΕΠΚΑ, ΙΝΚΑ, ΠΕΔΔΥ, W.W.F., Greenpeace, Green Tank , ΕΒΕΑ, η ΓΣΕΒΕΕ, ο Σύνδεσμος Ανεξάρτητων Εταιριών Ηλεκτρικής Ενέργειας, η Ένωση Ενεργειακών Κοινοτήτων Αιτωλοακαρνανίας, η Εταιρεία Διανομής Αερίου Αττικής και η Ενεργειακή κοινότητα Δυτικής Μακεδονίας.

 Το λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ πολύ, κύριε Πρόεδρε.

Χαιρετίζουμε τους απεργούς εκπαιδευτικούς και τη μαζική συμμετοχή τους σήμερα, οι οποίοι παλεύουν ενάντια στα κυβερνητικά σχέδια για σχολεία με κοινωνικές διακρίσεις όπου όλα θα πουλιούνται και θα αγοράζονται. Ταυτόχρονα κουρέλιασαν τον αυταρχισμό του Υπουργείου Παιδείας και αρνήθηκαν να βάλουν πλάτη σε αυτό το αντιλαϊκό έργο. Εκφράζουμε, την αλληλεγγύη μας και καλούμε όλο το λαό, να τους αγκαλιάσει.

Σε ότι αφορά το νομοσχέδιο. Είναι ένα νομοσχέδιο που φέρνει τη λύση στις μεγάλες ανατιμήσεις στα καύσιμα; την ηλεκτρική ενέργεια και συνολικά στα προϊόντα πλατιάς λαϊκής κατανάλωσης;

Όχι, βέβαια. Είναι ένα νομοσχέδιο διπλάσιας έκταση από αυτό που είχε δοθεί για διαβούλευση και γίνεται ως συνήθως. Καμιά σχέση δεν έχει με τα πραγματικά μέτρα ανακούφισης που χρειάζονται, και έχουν ανάγκη, τα λαϊκά νοικοκυριά. Εξάλλου αυτά που ανακοινώσατε πρόσφατα, είναι ψίχουλα και δεν αντιμετωπίζουν τη μεγάλη απώλεια από τις ανατιμήσεις στα είδη λαϊκής κατανάλωσης, αφού αφήνετε στο απυρόβλητο, τόσο τους δυσβάσταχτους φόρους στα καύσιμα, όσο και την πολιτική ΕΕ και του κεφαλαίου, που ευθύνονται για την ενεργειακή φτώχεια.

 Είναι πρόκληση, η Κυβέρνηση να εμφανίζει την ενεργειακή κρίση ως ένα περίπου εξωγενές φαινόμενο, ενώ είναι ακριβώς η πολιτική απελευθέρωσης της ενέργειας και της λεγόμενης πράσινης μετάβασης, που οδηγεί στην εξάρτηση από τις διακυμάνσεις της διεθνούς αγοράς. Κάτι που υπηρέτησαν όλες οι Κυβερνήσεις και η σημερινή και η χθεσινή του ΣΥΡΙΖΑ και η προχθεσινή.

Το λιγότερο που θα μπορούσατε, είναι να κάνετε δεκτή την τροπολογία του ΚΚΕ για την κατάργηση των ειδικών φόρων κατανάλωσης και του ΦΠΑ στα καύσιμα για την ενέργεια. Και μιλάμε για μια μικρή ανακούφιση, δεν είναι καμία επαναστατική διαδικασία. Ωστόσο, όταν την καταθέσαμε, ο Υφυπουργός κ. Βεσυρόπουλος, μας είπε ότι δεν το επιτρέπει η ΕΕ και μας κατήγγειλε, κατά κάποιο τρόπο, ούτε λίγο ούτε πολύ, γιατί είμαστε κατά της ΕΕ. Ίσως να ήταν και αυτός ο λόγος, που η Αξιωματική Αντιπολίτευση και τα άλλα κόμματα, δεν άρθρωσαν λέξη γι’ αυτή την τροπολογία, που θα έδινε μια μικρή ανακούφιση.

Τι υποστηρίζει η Κυβέρνηση για τις μεγάλες ανατιμήσεις; Ότι πρόκειται για πρόσκαιρο φαινόμενο και διεθνή συγκυρία, κρύβοντας την αλήθεια και την ουσία. Δηλαδή πως οι αυξήσεις στην τιμή της ηλεκτρικής ενέργειας και η ενεργειακή φτώχεια, είναι αποτέλεσμα της πολιτικής απελευθέρωσης της ενέργειας και της πράσινης μετάβασης, που οδηγεί στην εξάρτηση από τις διακυμάνσεις της διεθνούς αγοράς, κάτι που προώθησαν διαχρονικά όλες οι Κυβερνήσεις. Τα σπασμένα, βέβαια, τα βγάζουν και τα πληρώνουν οι εργαζόμενοι και τα λαϊκά στρώματα, μαζί με τους τσακισμένους μισθούς και τη συνεχιζόμενη φορο-ληστεία. Έτσι εξασφαλίζετε την επιστροφή στην πολυδιαφημιζόμενη καπιταλιστική ανάπτυξη.

Ο λαός, βέβαια, έχει βγάλει πια συμπεράσματα από τα τριάντα χρόνια από τον πρώτο νόμο απελευθέρωσης της ενέργειας. Διότι ούτε το ρεύμα φθήνυνε με τον ανταγωνισμό, όπως προπαγανδίζατε, ούτε βελτιώθηκε η κατάσταση των εργαζομένων στον κλάδο. Το ρεύμα έχει γίνει είδος πολυτελείας, με τις πρόσφατες αυξήσεις να φτάνουν στο 50% στους οικιακούς λογαριασμούς. Παράλληλα, εκατοντάδες νοικοκυριά κάθε μέρα έρχονται αντιμέτωπα με την αποκοπή του ρεύματος, αφού αδυνατούν να πληρώσουν τους λογαριασμούς. Και οι εργαζόμενοι του κλάδου της ενέργειας, θύματα κι αυτοί της απελευθέρωσης, με τις ευέλικτες σχέσεις εργασίας να κυριαρχούν, με την εργολαβοποίηση, την εντατικοποίηση, το μπλοκάκι με συμβάσεις ορισμένου χρόνου, την καταπάτηση του σταθερού ωραρίου κ.ο.κ..

Ωστόσο, αυτό που κρύβετε είναι, ότι οι αυξήσεις αυτές είναι παράγωγο της ίδιας της λειτουργίας του συστήματος και ότι καθοριστική συμβολή σε αυτό έχει, βέβαια, το σχέδιο της πράσινης μετάβασης, το οποίο όλα τα αστικά κόμματα στην Ελλάδα στηρίζετε όπως και όλες οι αστικές δυνάμεις στην Ευρώπη και σε όλο τον κόσμο. Γι’ αυτό όταν η μέση τιμή χονδρικής στο Χρηματιστήριο της Ενέργειας στην Αθήνα, διαμορφώθηκε στα 204 ευρώ ανά MW και στιγμιαία ξεπέρασε και τα 280,9 ευρώ, την ίδια στιγμή που η τιμή αναφοράς του φυσικού αερίου στην Ολλανδία, ξεπέρασε τα 145 ευρώ από 70 ευρώ τον περασμένο Γενάρη. Καταλαβαίνει ο καθένας, ποιος κερδίζει και ποιος χάνει.

Στην πραγματικότητα, η πολιτική της πράσινης μετάβασης, στοχεύει στη διαμόρφωση μιας προσωρινής κερδοφόρου διεξόδου επενδύσεων για το υπερσυσσωρευμένο κεφάλαιο.

Αποτελεί μία μεγάλη κρατική παρέμβαση στην οικονομία, αφενός, με τη χρηματοδότηση και στήριξη νέων επενδύσεων σε πολλούς τομείς της οικονομίας και αφετέρου, με την ελεγχόμενη απαξίωση κεφαλαίου, αφού για να δημιουργηθούν νέες ευκαιρίες, να διαμορφωθεί πεδίο για κερδοφόρες καπιταλιστικές επενδύσεις πρέπει να απαξιωθεί και να καταστραφεί ένα τμήμα του υπάρχοντος κεφαλαίου. Αυτό το στόχο υπηρετεί σήμερα η απόσυρση λιγνιτικών σταθμών ηλεκτροπαραγωγής ή παραδοσιακών δικτύων μεταφοράς ηλεκτρικής ενέργειας, αεροπλάνων και οχημάτων που κινούνται με τα παραδοσιακά καύσιμα, δηλαδή, τη βενζίνη και το πετρέλαιο.

Φυσικά, τα μέτρα λαμβάνονται στο όνομα της αναμενόμενης κλιματικής αλλαγής. Οι υφιστάμενες υποδομές παραγωγής, οι υποδομές μεταφοράς ενέργειας και μετακίνησης είναι δακτυλοδεικτούμενες, ως μη φιλικές προς το περιβάλλον. Έτσι εμφανίζονται νέες επενδύσεις σε πράσινες υποδομές, όπως φιλικές λύσεις για το περιβάλλον, δημιουργώντας καινούργιες αγορές τρισεκατομμυρίων δολαρίων παγκοσμίως. Αυτό κάνατε και εσείς από τη μεριά σας.

Ο κύριος στόχος, λοιπόν, της πολιτικής αυτής δεν είναι στην πραγματικότητα η αντιμετώπιση της κλιματικής αλλαγής, αλλά η θωράκιση της κερδοφορίας του μεγάλου κεφαλαίου. Γι’ αυτό παράλληλα με τη μεγάλη κρατική στήριξη των νέων πράσινων επενδύσεων, προωθούνται μέτρα αύξησης του βαθμού εκμετάλλευσης, επέκτασης των ελαστικών εργασιακών σχέσεων, διευθέτησης του χρόνου εργασίας. Δηλαδή η αύξηση των κερδών, απαιτεί μεγαλύτερο «ξεζούμισμα» των εργαζομένων. Αυτή είναι η ουσία και αυτό κάνετε. Μέσα στα πλαίσια διαχείρισης των πιο ακραίων συνεπειών της απελευθέρωσης της αγοράς ηλεκτρισμού και της πράσινης συμφωνίας της ΕΕ, αλλά και με το βλέμμα στη διασφάλιση της εισπραξιμότητας για τους ενεργειακούς ομίλους των ΑΠΕ, είναι και αυτό το νομοσχέδιο.

Προωθείτε, λοιπόν, τις πράσινες επενδύσεις στα κρατικά κτίρια, με την υποχρέωση μιας ετήσιας πράσινης ανακαίνισης ενός ποσοστού των κρατικών κτιρίων. Το ερώτημα όμως είναι, ποιος θα πληρώσει τις νέες πράσινες επενδύσεις; Το σύνηθες ισοζύγιο, ο λαός. Με αυξημένα φορολογικά βάρη και κρατικές δαπάνες και με τον αναπροσανατολισμό των δαπανών του κράτους σε τέτοια έργα. Γνωστό είναι το πρόγραμμα «Ηλέκτρα» για ενεργειακή αναβάθμιση στα δημόσια κτίρια. Θα αναρωτηθεί κανείς. Είναι κακό αυτό; Όχι, αλλά οι πόροι δεν ιεραρχούνται για τις λαϊκές ανάγκες, όπως παραδείγματος χάριν για σχολικές αίθουσες ώστε να μην στοιβάζονται 28 μαθητές ανά τάξη, ή αντιπλημμυρική προστασία για να μην πνίγονται και καταστρέφονται λαϊκές περιουσίες ή νοσοκομεία κ.ο.κ..

 Γιατί όμως ιεραρχείται έτσι; Αρκεί να δούμε ποιοι βγαίνουν κερδισμένοι. Κερδισμένοι είναι οι κατασκευαστικοί όμιλοι που θα φτιάξουν τα νέα κτίρια και ιδίως οι μεγάλοι που έχουν σχετική τεχνογνωσία, αλλά και οι παραγωγοί δομικών υλικών κατάλληλων για ανακαινίσεις, κυρίως, γερμανικές εταιρείες.

Επίσης, προωθούνται ορισμένες αλλαγές στις ευρωπαϊκές ντιρεκτίβες. Τις οδηγίες που σχετίζονται με τον τρόπο υπολογισμού της ενεργειακής απόδοσης και άλλων παραμέτρων στα κτίρια, χωρίς όμως να αλλάζουν το χαρακτήρα τους.

Τον κύριο στόχο σας δεν τον κρύβετε, αφού πολλαπλές είναι οι ρυθμίσεις που προωθούν τις ΑΠΕ μέσα από τις Ενεργειακές Κοινότητες.

Είναι ένας τρόπος, που οδηγεί σε αύξηση της διείσδυσης των ΑΠΕ, σε ακριβότερο ρεύμα για το λαό και σε καταστροφή του περιβάλλοντος. Είναι, λοιπόν, μια προσπάθεια μέσω της δημιουργίας των Ενεργειακών Κοινοτήτων για την κοινωνική αποδοχή των ΑΠΕ με το ψευδεπίγραφο επιχείρημα ότι θα κερδίσουν τα λαϊκά στρώματα, αφού θα φτιάξουν τις Ενεργειακές Κοινότητες. Ωστόσο, το επιχείρημα αποκρύβει ποιος θα πληρώσει το πανάκριβο ρεύμα των ΑΠΕ. Δηλαδή με λίγα λόγια, οι Ενεργειακές Κοινότητες θα χρησιμοποιηθούν αποκλειστικά και μόνο σαν βιτρίνα.

Προωθείτε ακόμα νομοθετικές ρυθμίσεις για τα συμβόλαια αγοράς μελλοντικής ενέργειας από λιγνιτικούς σταθμούς από τη ΔΕΗ. Πρόκειται για περαιτέρω προώθηση της απελευθέρωσης -άλλωστε, το λέτε καθαρά στην Αιτιολογική Έκθεση- και σε έμμεση ιδιωτικοποίηση της ηλεκτρενέργεια από λιγνίτη. Το μόνο σίγουρο είναι ότι θα οδηγήσει σε αύξηση της τιμής για το λαό. Ωστόσο, δεν μπορούμε να μην σχολιάσουμε την απαλλαγή αυτών που ρυπαίνουν από το όποιο πρόστιμο. Ακόμα και αυτό το αντιπεριβαλλοντικό «ο ρυπαίνων πληρώνει», δηλαδή αφού πληρώνει ας ρυπαίνει, γίνεται τώρα νουθεσία στους ρυπαίνοντες.

Πώς; Με εξαντλητικό αλισβερίσι αποστολής και ανταλλαγής εγγράφων και πλήθους ενδιάμεσων προθεσμιών προς τους ρυπαίνοντες, ώστε η όλη υπόθεση να διατηρηθεί και εν τέλει να εκφυλιστεί.

Πως το ονομάζετε αυτό; Εκσυγχρονισμός νομοθεσίας για τους περιβαλλοντικούς ελέγχους. Τι κοροϊδία! Δηλαδή, κουκουλώνετε τα περιβαλλοντικά εγκλήματα.

Μήπως αυτό δεν έγινε και με την τροποποιητική της παραχώρησης του ΟΛΠ στην COSCO; Την απαλλάξατε από ποινικές ρήτρες και της κάνατε δώρο ένα ακόμα 16% των μετοχών του ΟΛΠ για να φτάσει στο 67%, αφού για το 51% είχε φροντίσει η προηγούμενη Κυβέρνηση του ΣΥΡΙΖΑ.

Ασχολείστε στο παρόν νομοσχέδιο και με τον Ελληνικό Οργανισμό Ανακύκλωσης προσθέτοντας μία διάταξη, όπου τα χαράτσια που πληρώνουν τα λαϊκά στρώματα ως καταναλωτές πλαστικών στοιχείων, διοχετεύονται και στις εταιρείες παραγωγής πλαστικών προϊόντων μιας χρήσης. Όλα για το κεφάλαιο ακόμα και με χρήμα από χαράτσωμα του λαού.

Δίνετε μια ακόμα παράταση στους δασικούς χάρτες. Αλλάζετε τα ποσοστά στο πράσινο ταμείο.

Το κυριότερο, όμως, είναι ότι το Προεδρικό Διάταγμα που αφορά τον Υμηττό και το εντάσσετε στους σχεδιασμούς που προωθείτε για το Ελληνικό, την περαιτέρω εμπορευματοποίηση του, τη μετατροπή του σε πεδίο επιχειρηματικής δραστηριότητας και τουριστική διέξοδο ειδικά για τους τουρίστες του Ελληνικού. Με αυτό τον τρόπο θα νομιμοποιήσετε όλες τις καταπατήσεις, εκχερσώσεις, παράνομες αλλαγές χρήσης.

Τελικά γι’ αυτό το Ελληνικό και για τη Lamda Α.Ε. έχετε φέρει τoυ κόσμου τις εξαιρέσεις από τους υπάρχοντες νόμους, που ισχύουν για όλους τους υπόλοιπους. Βέβαια, να πω ότι εδώ έχετε και τη σύμπνοια του ΣΥΡΙΖΑ. Είναι, όμως, οξύμωρο και προκλητικό πως στην εταιρεία που έχει αναλάβει τη στρατηγική μελέτη περιβαλλοντικών επιπτώσεων να μην υπάρχει δασολόγος. Δηλαδή, η ειδικότητα του αρμόδιου επιστημονικού αντικειμένου για τα δάση, τον Υμηττό. Είναι ντροπή!

Καταψηφίζουμε, λοιπόν, Επί της Αρχής γιατί είναι ένα σχέδιο νόμου που εντάσσεται και υλοποιεί την πολιτική ΕΕ και αστικής τάξης για την πράσινη μετάβαση και την περαιτέρω διείσδυση των Ανανεώσιμων Πηγών Ενέργειας σε βάρος των λαϊκών αναγκών.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Θεοχάρης Θεοχάρης (Χάρης), Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κ. Μανωλάκου. Θα δώσουμε τώρα το λόγο στον Ειδικό Αγοραστή της Ελληνικής Λύσης, τον κ. Βασίλη Βιλιάρδο.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε. Κυρίες και κύριοι συνάδελφοι, κύριε Υπουργέ, το σημερινό νομοσχέδιο είναι μία ακόμη κακογραμμένη μεταφορά Ευρωπαϊκής Οδηγίας στο Εθνικό μας Δίκαιο, ενώ μας προξενούν εντύπωση οι προβλέψεις για βαθύτερη διείσδυση των ΑΠΕ, όταν βρισκόμαστε αντιμέτωποι με έναν τεράστιο κίνδυνο ενεργειακής ένδειας, εξαρτώμενοι σχεδόν απόλυτα από τις διεθνείς εξελίξεις. Στην ουσία είμαστε έρμαιο των διεθνών εξελίξεων σε μια εποχή που είναι προφανές ότι η ενεργειακή καταιγίδα που έχει ξεσπάσει θα έχει πολύ σοβαρά επακόλουθα, όπως θα ήταν σε μία επισιτιστική κρίση, η μείωση του ρυθμού ανάπτυξης, αν όχι η επιστροφή της ύφεσης. Μία νέα κρίση προσφοράς, λόγω της αδυναμίας της βιομηχανίας να ανταπεξέλθει με το κόστος της ενέργειας και η άνοδος του πληθωρισμού με σημαντικότατες συνέπειες για τα επιτόκια και τη ρευστότητα, οπότε για τα υπερχρεωμένα κράτη, επιχειρήσεις και νοικοκυριά και ούτω καθεξής.

Ακόμα πιο προφανής όμως, είναι η εγκληματική πολιτική της Κυβέρνησης όσον αφορά την ενέργεια, όπως το ότι μετέτρεψε την ΔΕΗ από παραγωγική σε εισαγωγική χονδρεμπορική εταιρία. Ακόμη χειρότερα, βιάστηκε ανεύθυνα να δρομολογήσει την απολιγνιτοποιήση πολύ πριν από χώρες όπως η Γερμανία ή η Πολωνία, πετώντας από το παράθυρο λιγνιτικά αποθέματα αξίας σήμερα, άνω των 300 δισεκατομμυρίων ευρώ με την τιμή του πετρελαίου στα 80 δολάρια το βαρέλι, ενώ δήλωσε ότι δεν θα προβεί σε εξορύξεις φυσικού αερίου στην υποθαλάσσια επικράτεια όπου εκτιμάται ότι υπάρχουν αποθέματα αξίας άνω των 300 δισεκατομμυρίων δολαρίων. Επομένως, η όποια κρίση ακολουθήσει την ενεργειακή, μια επισιτιστική, οικονομική κ.λπ., θα είναι αποκλειστικά και μόνο ευθύνη της Κυβέρνησης, σημειώνοντας πως η πλήρως αποβιομηχανοποιημένη Ελλάδα δεν είναι ασφαλώς υπεύθυνη για την επιβάρυνση του κλίματος, ενώ είναι προφανώς ανόητο να πρωτοστατήσει στην καταπολέμηση της κλιματικής αλλαγής.

Από την άλλη πλευρά είναι κάκιστη και δημιουργεί πολλά ερωτηματικά, η χρονική συγκυρία που επέλεξε η ελληνική Κυβέρνηση να εισάγει το παρόν σχέδιο νόμου προς ψήφιση. Ειδικά αφού είχε τεθεί για διαβούλευση από τον προηγούμενο Νοέμβριο, όσον αφορά τα πρώτα 30 άρθρα του. Πιστεύει αλήθεια η Κυβέρνηση πως οι Ανανεώσιμες Πηγές Ενέργειας, οι ΑΠΕ, θα αντιμετωπίσουν με επιτυχία την ενεργειακή κρίση; Πώς πρέπει να γεμίσει η Ελλάδα με ανεμογεννήτριες, ακόμα και στα καμένα της Εύβοιας, όπως τεκμηριώθηκε από τις άδειες που παραχώρησε η ΡΑΕ στους Γερμανούς εν αγνοία, δήθεν, του Υπουργού; Δεν είναι εγκληματική ενέργεια να στηρίζεται ένα ενεργειακό σύστημα, όπως το ελληνικό, σε άναρχες ΑΠΕ χωρίς τη δυνατότητα αποθήκευσης ενέργειας και σε εισαγόμενο φυσικό αέριο με την τιμή του στη στρατόσφαιρα; Μπορεί να λειτουργήσει μια οικονομία με επιδοτήσεις, όπως αυτές για το ηλεκτρικό ρεύμα σε κάποια νοικοκυριά; Ακόμη και τότε τι θα συμβεί με τη βιομηχανία όπου κάθε αύξηση 10% της τιμής της ενέργειας μειώνει άμεσα και έμμεσα το ΑΕΠ κατά 1 δισεκατομμύρια ευρώ περίπου, σύμφωνα με τη γνωστή μελέτη του ΙΟΒΕ. Παρεμπιπτόντως, γιατί δεν έχουν ακόμη κατασκευαστεί οι εγκαταστάσεις αποθήκευσης φυσικού αερίου στη Βόρεια Ελλάδα που είχαν προγραμματισθεί; Θα έπρεπε να απαντηθεί αυτή η ερώτηση σήμερα, τουλάχιστον.

Κλείνοντας την εισαγωγή μας, οφείλουμε να επισημάνουμε την προχειροδουλειά του Υπουργείου Περιβάλλοντος, όπως άλλωστε γενικότερα της Κυβέρνησης, αφού, παρά το γεγονός πως το παρόν σχέδιο νόμου έχει τεθεί σε διαβούλευση όπως είπαμε, έντεκα μήνες πριν, δεν υπάρχει καμία συγκεκριμένη πρόβλεψη στην Ειδική Έκθεση που το συνοδεύει. Υπάρχουν μόνο γενικές και αόριστες αναφορές, χωρίς καμία σοβαρή κοστολόγηση ή έστω έναν πρόχειρο υπολογισμό του κόστους των ρυθμίσεων.

Όσον αφορά τα περιεχόμενα του νομοσχεδίου. Η Οδηγία της ΕΕ καλύπτει μόνο τα αρχικά δύο μέρη, τα πρώτα 30 άρθρα που είχαν τεθεί στη διαβούλευση. Στη συνέχεια, υπάρχουν διάφορες ασύνδετες ρυθμίσεις του Υπουργείου Περιβάλλοντος που τροποποιούν προηγούμενες διατάξεις. Κάτι που, και από εδώ, τεκμηριώνει την προχειρότητα της νομοθέτησης, όπως επίσης τις αλλαγές ανάλογα με τις εκάστοτε συνθήκες, και τη Βουλή απλά σε ρόλο χειροκροτητή με νομοσχέδια που κατατίθενται και συζητούνται εκτός του Κοινοβουλευτικού Κανονισμού.

Ειδικότερα, τα δύο πρώτα μέρη που εισάγουν την Οδηγία της ΕΕ 2018/2002, αφορούν μέτρα για την ενίσχυση της ενεργειακής απόδοσης και της εξοικονόμησης ενέργειας των κτιρίων. Εδώ περιλαμβάνονται κτίρια του δημοσίου, καθώς επίσης και εργοστάσια σε συνδυασμό με την αποδοτική θέρμανση και ψύξη από ΑΠΕ. Επιπλέον, θεσπίζεται στόχος εξοικονόμησης ενέργειας για τη χώρα, τουλάχιστον 32,5% στην ενεργειακή απόδοση έως το 2030, καθώς επίσης, περαιτέρω βελτιώσεις για εξοικονόμηση που ισοδυναμούν με 7,3 εκατομμύρια τόνους ισοδύναμου πετρελαίου, όπως και για δεκαετείς περιόδους. Χωρίς να επεκταθούμε σε λεπτομέρειες αναφέρουμε ότι στη συνέχεια, επανακαθορίζονται θέματα σχετικά με την εκπόνηση σχεδίων ενεργειακής απόδοσης κτιρίων με ευθύνη των Περιφερειαρχών και των Δημάρχων, με τη δημιουργία της ηλεκτρονικής πλατφόρμας «buildingcert», με τα αποδεικτικά για την ενεργειακή κατηγορία του ακινήτου, με την πρόσβαση των καταναλωτών σε διάφορα στοιχεία, με την προώθηση της ενεργειακής απόδοσης κατά τον εφοδιασμό των καταναλωτών, καθώς επίσης, κατά τη λειτουργία των υποδομών και με τη δυνατότητα διενέργειας ενεργειακών ελέγχων. Υιοθετείται δε, σχήμα ανταγωνιστικών διαδικασιών για την προώθηση δράσεων βελτίωσης της ενεργειακής απόδοσης, θέματα στα οποία θα αναφερθούμε διεξοδικά στη συζήτηση επί των άρθρων.

Στο τρίτο μέρος, τροποποιούνται διατάξεις για τα χρηματοδοτικά κίνητρα αναβάθμισης κτιρίων του ν.4122/2013, επίσης για την έκδοση και ισχύει του Πιστοποιητικού Ενεργειακής Απόδοσης.

Στο τέταρτο μέρος, εισάγονται μερικές ακόμη ρυθμίσεις για την προώθηση της διείσδυσης των ΑΠΕ, όπου όμως, συμπεριλαμβάνονται νέες μορφές όπως οι Μονάδες Βιοαερίου που έχουμε εισηγηθεί κι εμείς προ πολλού. Εκτός αυτού, αυξάνεται η επιτρεπόμενη εγκατεστημένη ηλεκτρική ισχύς εντός των ζωνών οικιστικού ελέγχου από 500 KW σε 3 MW, για υβριδικούς σταθμούς παραγωγής σε μη διασυνδεδεμένα νησιά και η ρύθμιση θεμάτων σχετικών με τις Ενεργειακές Κοινότητες.

Το πέμπτο μέρος περιέχει ρυθμίσεις για την παροχή της ηλεκτρικής ενέργειας από τα λιγνιτικά της ΔΕΗ, που έχουμε ήδη αναφέρει, με συμβόλαια μελλοντικής εκπλήρωσης και με το οριζόμενο χρονοδιάγραμμα απόσυρσης λιγνιτικών μονάδων. Εκτός των άλλων, ανατίθεται σε εξειδικευμένο σύμβουλο η παρακολούθηση των προαναφερόμενων, ως εντολοδόχο παρακολούθησης εκ μέρους της ΕΕ. Αν είναι δυνατόν! Ουσιαστικά, δηλαδή, μετατρεπόμαστε σταδιακά σε φιλοξενούμενος μέσα στη χώρα μας! Απορροφώνται επίσης, από τη ΔΕΗ οι Μονάδες της Μεγαλόπολης που έκλεισαν. Γιατί αλήθεια, δεν επιστρέφονται στο δημόσιο αφού δεν χρησιμοποιούνται;

Το έκτο μέρος έχει κάποιες οργανωτικές ρυθμίσεις στο Υπουργείο Περιβάλλοντος, όπου δημιουργείται η Γενική Διεύθυνση Σώματος Επιθεωρητών και Ελεγκτών.

Στο έβδομο μέρος τροποποιούνται διατάξεις του πρόσφατου ν.4819/2021 για τη διαχείριση αποβλήτων, όπου ρυθμίζονται θέματα λειτουργίας του Ελληνικού Οργανισμού Ανακύκλωσης και των Μονάδων που επεξεργάζονται απόβλητα.

Στο όγδοο μέρος, παρατείνεται για τέσσερις μήνες η προθεσμία υποβολής αντιρρήσεων για την κατάρτιση των δασικών χαρτών. Θέμα για το οποίο πιέζει η τρόικα και στην 11η αξιολόγηση -κάτι που όμως θα πρέπει να προσεχθεί πάρα πολύ- αφού έχουν εμφανιστεί πολλά προβλήματα.

Τέλος, στο ένατο μέρος, υπάρχουν κάποια ακόμη διαδικαστικά θέματα του Υπουργείου Περιβάλλοντος, όπως το ότι μεταβάλλονται τα ποσοστά που αποδίδονται στο Πράσινο Ταμείο, καθώς επίσης στο Κέντρο Ανανεώσιμων Πηγών και Εξοικονόμησης Ενέργειας, από τα ποσά των παράβολων που εισπράττονται, αλλά και η αναστολή οικοδομικών εργασιών στον Υμηττό.

Επιπλέον, μπορεί να πρόκειται για μία ενσωμάτωση Οδηγίας, αλλά υπάρχουν στρεβλώσεις σε συγκεκριμένα άρθρα ή προσχηματικές διατάξεις που δεν προωθούν ουσιαστικά την ενεργειακή αποδοτικότητα των κτιρίων.

Ειδικότερα, ο ρυθμός των ενεργειακών ανακαινίσεων στο κτιριακό απόθεμα της χώρας είναι πολύ μικρός, στο 3% περίπου κάθε χρόνο, γεγονός που σημαίνει πως θα απαιτηθούν πάνω από 30 χρόνια για να θωρακιστούν ενεργειακά τα κτίρια μας. Κυρίως τα πολύ ενεργοβόρα, που όμως καταλαμβάνουν το 70% του συνόλου του εγχώριου κτιριακού αποθέματος.

Τα διάφορα προγράμματα εξοικονόμησης κατ’ οίκον, που δρομολογούνται τα τελευταία 10 περίπου χρόνια, δεν έχουν καταφέρει να αναβαθμίσουν ενεργειακά ούτε το 7% των κτιρίων. Οπότε με τους ρυθμούς που υιοθετούνται, η χώρα θα παραμείνει αθωράκιστη, όσον αφορά την εξοικονόμηση ενέργειας και την ενεργειακή αποδοτικότητα, για πάρα πολλά χρόνια.

Σε κάθε περίπτωση, η ενεργειακή φτώχεια δεν αντιμετωπίζεται με εισαγωγές ενέργειας από τρίτες χώρες, ούτε με επιδόματα, αλλά με τη δραστική μείωση της ζήτησης για την κάλυψη των ενεργειακών αναγκών των κτιρίων για θέρμανση, ψύξη, ζεστό νερό, ηλεκτρικό ρεύμα και λοιπά.

Εντούτοις, συνεχίζεται ο χαμηλός ρυθμός ενεργειακής αναβάθμισης, ενώ θα έπρεπε να τριπλασιαστούν τουλάχιστον οι πόροι από τα ευρωπαϊκά κονδύλια καθώς επίσης από το Πράσινο Ταμείο, όσον αφορά την υλοποίηση προγραμμάτων εξοικονόμησης ενέργειας.

Να πάψουν δε να επενδύονται χρήματα σε αιολικά πάρκα, δηλαδή σε ΑΠΕ, που έχουν το χαμηλότερο δείκτη κόστους ωφέλειας σε σχέση με όλα τα υπόλοιπα συστήματα Ανανεώσιμων Πηγών Ενέργειας.

Ειδικά, όσον αφορά το λιγνίτη οι ρήτρες εκπομπών αερίων θερμοκηπίου θα μπορούσαν να μειωθούν δραστικά, αρκεί να αναβαθμιστούν περιβαλλοντικά οι υπάρχουσες λιγνιτικές μονάδες, όπως έχουν ήδη καταφέρει άλλες χώρες της ΕΕ και όχι μόνο. Για παράδειγμα με την ξήρανση του λιγνίτη και τον ενταφιασμό του παραγόμενου διοξειδίου του άνθρακα σε υπόγειες λεκάνες με την τοποθέτηση βιολογικών φίλτρων τύπου μεμβράνης στις καμινάδες και λοιπά. Υπάρχουν πάρα πολλοί τρόποι.

Το κόστος αυτής της αναβάθμισης δεν υπερβαίνει τα 250 εκατομμύρια ευρώ ανά μονάδα με ισχύ περίπου 400MW, οπότε η συνολική επένδυση θα ήταν της τάξης του 1 δισεκατομμυρίου ευρώ, όταν την ίδια στιγμή η Κυβέρνηση έχει δηλώσει, πως θα προβεί σε επενδύσεις αιολικών ύψους 8 δισεκατομμυρίων ευρώ έως το 2025. Δεν είναι παράλογο αλήθεια;

Από την άλλη πλευρά η συμμετοχή κατά 20% των ΑΠΕ, δηλαδή ο ενεργειακός στόχος μας έως το 2030, μπορεί να επιτευχθεί με άλλα συστήματα Ανανεώσιμων Πηγών Ενέργειας, όπως με ηλιοθερμικά, με γεωθερμικά, με το βιοαέριο, με την αναξιοποίητη υδροδυναμική ενέργεια μέσα από την κατασκευή υδροηλεκτρικών έργων και λοιπά.

Επιπλέον, η επιτάχυνση της ενεργειακής αναβάθμισης του κτιριακού αποθέματος της χώρας μας θα δημιουργήσει νέες θέσεις εργασίας. Οι πολίτες θα πληρώνουν λιγότερα χρηματικά ποσά για την κάλυψη των ενεργειακών τους αναγκών, το περιβάλλον θα προστατευθεί και η ποιότητα της ζωής μας θα βελτιωθεί.

Οφείλουμε, να γνωρίζουμε εδώ, ότι η εγκατάσταση αιολικών πάρκων ισχύος 2,57 GW οδηγεί σε μείωση των εκπομπών διοξειδίου του άνθρακα ύψους 6,5 εκατομμυρίων τόνων περίπου του διοξειδίου του άνθρακα έως το 2030.

Η ίδια όμως μείωση των εκπομπών διοξειδίου του άνθρακα έως το 2030, μπορεί να επιτευχθεί μέσω της ενεργειακής αναβάθμισης 782.840 κατοικιών ακριβώς, οι οποίες αντιστοιχούν στο 36,2% των ενεργοβόρων κατοικιών της Ελλάδας.

Η δαπάνη που απαιτείται για την επίτευξη του στόχου αυτού ανέρχεται σε 3,31 δισεκατομμύρια ευρώ, σύμφωνα με δική μας μελέτη που θα καταθέσουμε αργότερα στα πρακτικά και ελπίζουμε να τη διαβάσει ο Υπουργός. Ένα ποσόν που μπορεί να καλυφθεί από το Ευρωπαϊκό Ταμείο Ανάκαμψης, αφού ένα μεγάλο μέρος του είναι υποχρεωτικό να διατεθεί για την «πράσινη ανάπτυξη». Γιατί αλήθεια να εισάγουμε φωτοβολταϊκά και ανεμογεννήτριες, επιδοτώντας τις οικονομίες ξένων κρατών και δημιουργώντας θέσεις εργασίας σε άλλες χώρες, αφού διαθέτουμε δικές μας λύσεις;

Κλείνοντας, σε σχέση με τις άλλες ρυθμίσεις. Θα αναφερθούμε μόνο στην πρόβλεψη παραγωγής ενέργειας από τα λιγνιτικά εργοστάσια της ΔΕΗ, ενώ για τα υπόλοιπα θα αναφερθούμε την επόμενη φορά, τα οποία ουσιαστικά έχουν κλείσει ή δυστυχώς θα κλείσουν πολύ σύντομα. Τουλάχιστον ρυθμίζεται η χρήση τους, έστω με τα συμβόλαια μελλοντικής εκπλήρωσης. Κάτι που όμως, συνεχίζει έμμεσα την παράδοση των ΝΟΜΕ, χρηματοδοτώντας τους ανταγωνιστές της ΔΕΗ. Δυστυχώς, αντί να τοποθετείται το όριο παραγωγής των λιγνιτικών Μονάδων με βάση το ζητούμενο κόστος καταναλωτή, τίθεται με βάση με μικρή σχετικά ισχύ, σε σχέση βέβαια με τις δυνατότητες της ΔΕΗ.

Το αναφέρουμε, επειδή για εμάς το ζητούμενο δεν είναι τα χρηματοοικονομικά αποτελέσματα της ΔΕΗ- δηλαδή το πόσο κοστίζει η μετοχή της στο χρηματιστήριο- αλλά το κόστος ρεύματος για την οικονομία, όπως άλλωστε ήταν ο αρχικός στόχος της ίδρυσής της. Η ΔΕΗ δεν ιδρύθηκε για να κερδίζουν χρήματα οι επενδυτές, πόσο μάλλον όταν το μόνο δημόσιο που έχει απομείνει στη ΔΕΗ σήμερα, είναι η πρώτη λέξη στο όνομα, το «Δ», αφού οι μετοχές που διέθετε το κράτος έχουν μεταβιβαστεί στο Υπερταμείο των ξένων. Δεν μας ανήκει καθόλου η ΔΕΗ. Επομένως, τα όποια έσοδα από την πώλησή της θα οδηγηθούν στο εξωτερικό για την αποπληρωμή του χρέους. Ενός χρέους όμως που συνεχώς αυξάνεται παρά το ξεπούλημα της δημόσιας και της ιδιωτικής μας περιουσίας.

Για την ψήφιση του νομοσχεδίου επιφυλασσόμαστε για την Ολομέλεια.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βιλιάρδο και θα ολοκληρώσουμε με τον Ειδικό Αγορητή του ΜέΡΑ25, τον κύριο Αρσένη.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε, Βουλευτές, Υπουργοί.

Μόλις είχα τη χαρά να συμμετέχω στο εκπαιδευτικό συλλαλητήριο. Ήταν κάτι το συγκλονιστικό και μαζικό, νομίζω το μαζικότερο που έχει δει αυτή η πόλη εδώ και πάρα πολύ καιρό -θα έλεγα, πάνω από δέκα χρόνια- και είναι προφανής η απάντηση πλέον στους εκβιασμούς της Κυβέρνησης και στο κομμάτι αυτό.

Τώρα, σχετικά με το νομοσχέδιο που συζητάμε. Καταρχήν, είναι ένα νομοσχέδιο που για ακόμη μια φορά δεν μπήκε σε διαβούλευση. Έχουμε μόνο το κομμάτι που αφορά την ευρωπαϊκή Οδηγία να μπαίνει σε διαβούλευση. Η πλειοψηφία των άρθρων δεν μπήκε σε διαβούλευση. Στην ουσία μιλάμε για νομοσχέδιο το οποίο δεν έχει μπει σε δημόσια διαβούλευση κατά παράβαση του νόμου. Δεν μπορούμε να δεχθούμε την υποκρισία, ότι είναι μικρές τροποποιήσεις η προσθήκη περίπου 30 και πλέον άρθρων, σε τόσα διαφορετικά ζητήματα τα οποία δεν περιλαμβάνονται στο αρχικό νομοσχέδιο, που ήταν όπως είπαμε, η ενσωμάτωση μιας Οδηγίας. Καλό είναι κάποια στιγμή να τηρούνται οι βασικοί νόμοι νομοθέτησης.

Στην καρδιά του νομοσχεδίου είναι όμως η αλλαγή του τρόπου που μπορούν να κινούνται οι επιθεωρητές περιβάλλοντος. Στην ουσία η κατάργηση του δικαιώματος των επιθεωρητών να βάζουν άμεσα πρόστιμα. Αυτό που επικαλείται η Υπουργός είναι ότι, «δεν είμαστε εδώ πέρα για να τιμωρήσουμε, είμαστε εδώ πέρα για να συμμορφώσουμε και άρα ας δώσουμε μια δεύτερη ευκαιρία». Προφανώς και είμαστε ιδιαίτερα υπέρ της δεύτερης ευκαιρίας στους ανθρώπους και να μην τους τους καταδικάζουμε. Εδώ όμως έχουμε να κάνουμε με εταιρείες που παραβιάζουν- αυτή την κρίσιμη, την οριακή στιγμή για την επιβίωση της ανθρωπότητας από την κλιματική κατάρρευση- ακριβώς τους όρους προστασίας του περιβάλλοντος.

Υπάρχει μια ξεκάθαρη ευρωπαϊκή αρχή και αυτή είναι «ο ρυπαίνων πληρώνει». Είναι μια αρχή η οποία υπάρχει και στην ευρωπαϊκή και στην εθνική νομοθεσία και δεν υπάρχει καθυστέρηση σε αυτή την αρχή. Δεν υπάρχει «ο ρυπαίνων πληρώνει» μετά από τριετία. Αυτό, δεν υπάρχει πουθενά στην ευρωπαϊκή νομοθεσία.

Καλώ λοιπόν τον Υπουργό και την Κυβέρνηση, να επανέλθουν στο ευρωπαϊκό κεκτημένο, με άμεσες εφαρμοστέες κυρώσεις των επιθεωρητών περιβάλλοντος. Έχουμε δει από αυτή την Κυβέρνηση χιλιάδες πράγματα. Από το να μην μπορούν οι επιθεωρητές περιβάλλοντος να κάνουν έκθεση για τις Σκουριές. Θα πρέπει να επισκεφθούν τις Σκουριές, μετά, αφού κλείσουν ραντεβού και όλοι ξέρουμε τι σημαίνει αυτό. Θα πρέπει βέβαια την έκθεσή τους να τη συνυπογράψει και ο ιδιώτης επιθεωρητής περιβάλλοντος στην πράξη. Αυτά τα πράγματα είναι αδιανόητα. Παραβιάζουν την καρδιά του ευρωπαϊκού κεκτημένου. Μας καθιστούν μια χώρα εκτός ευρωπαϊκών θεσμών. Νομίζετε ότι όπως εφαρμόζετε κατά το δοκούν το Σύνταγμα και τους νόμους, μπορείτε να εφαρμόζετε και κατά το δοκούν και τους ευρωπαϊκούς νόμους, αλλά δεν γίνεται αυτό.

Και βέβαια μας φέρνετε την Οδηγία για την «ενεργειακή εξοικονόμηση» και την «ενεργειακή απόδοση», τρία χρόνια αφότου είχε αποφασιστεί και μάλιστα μήνες - σχεδόν πάμε για πέντε μήνες πλέον - από τότε που η Ευρωπαϊκή Επιτροπή έφερε την καινούργια πρόταση Κανονισμού. Εμείς τώρα θα συζητάμε γι’ αυτό που είχε περάσει, πριν από τρία χρόνια, που θεωρείται λόγω των εξελίξεων ξεπερασμένο και καθόμαστε σε αυτή την αίθουσα και συζητάμε για την ενσωμάτωση του παλιού και πως θα τα καταφέρουμε, όταν η Ευρώπη μιλάει για το επόμενο, το οποίο και θα νομοθετήσει άμεσα μέσα στον επόμενο χρόνο! Είναι αδιανόητα πράγματα αυτά. Ας δούμε κάποια αδιέξοδα που αυτή η πολιτική ολιγωρία μας φέρνει

Έχουμε το στόχο του 38,3% μείωσης της κατανάλωσης στα κτίρια. Αξίζει πλέον να γνωρίζουμε για αυτόν το στόχο, ότι δεν μπορούμε να πετύχουμε τον περιορισμό της αύξησης της θερμοκρασίας στον 1,5οC. Είναι ένας στόχος που βάζει η χώρα μας, ο οποίος είναι ξεκάθαρα εκτός των επιστημονικών δεδομένων για την κλιματική κατάρρευση. Αυτόν συζητάμε αυτή τη στιγμή. Θα έπρεπε να είναι πολύ πιο γενναίος αυτός ο στόχος της ενεργειακής απόδοσης για το 2030.

Έχουμε επίσης την υποχρέωση διατήρησης της εξοικονόμησης ενέργειας στο 0,8%, ενώ με βάση την πρόταση της Ευρωπαϊκής Επιτροπής, αυτό που συζητιέται σήμερα στην Ευρώπη, θα έπρεπε να είναι στο 1,5%.

 Θα έπρεπε, κύριε Υπουργέ, αν θέλετε να είμαστε σοβαροί σε αυτή την αίθουσα, να συζητάμε για τις νέες προτάσεις της Επιτροπής, όχι για αυτές που αναθεωρούνται. Είναι αδιανόητο αυτό που βιώνουμε όλοι μας.

Έχουμε επίσης μέτρα, που αφορούν τις Ενεργειακές Κοινότητες, που στην ουσία επιτρέπουν τα μονοπώλια των εταιρειών. Τόσο καιρό προσπαθούσατε να βάλετε «τρικλοποδιές» με κάθε τρόπο στις Ενεργειακές Κοινότητες. Τώρα στην ουσία, μας φέρατε εδώ πέρα, την κατάργηση της πρόβλεψης για την πλειοψηφική συμμετοχή φυσικών προσώπων στις Ενεργειακές Κοινότητες κερδοσκοπικού χαρακτήρα, καθώς και τη δυνατότητα μεταβίβασης σταθμών των Ενεργειακών Κοινοτήτων σε φυσικά ή και νομικά πρόσωπα. Μιλάτε στην πράξη για το πώς οι Ενεργειακές Κοινότητες μπορούν να μετατραπούν σε εταιρείες, κάτι που απαγόρευε ο νόμος. Μπορούν να δοθούν είτε οι επενδύσεις τους, είτε το μετοχικό τους κεφάλαιο αποκλειστικά σε εταιρείες. Αυτά είναι αδιανόητα πράγματα.

Καταργείτε, την έννοια της Ενεργειακής Κοινότητας, που για να είμαστε ειλικρινείς σας ενοχλούσε. Δεν την καταλαβαίνετε, δεν καταλαβαίνετε πως έχει πετύχει σε όλη την άλλη Ευρώπη και δεν θέλετε να την εφαρμόσετε στην Ελλάδα. Μας το δείχνετε σε κάθε νομοσχέδιο. Στο ίδιο πλαίσιο, καταργείτε την προτεραιότητα κοινών αιτημάτων ομάδων Ενεργειακών Κοινοτήτων για χορήγηση προσφοράς σύνδεσης και ούτω καθεξής.

Όσον αφορά τα άρθρα 44, 49 σχετικά με την αγορά ηλεκτρικής ενέργειας. Έχουμε μια Κύρωση της Συμφωνίας Ελλάδας – ΕΕ, τη βάση της Οδηγίας για τον ανταγωνισμό και την κατάργηση του μονοπωλίου εξόρυξης λιγνίτη. Εδώ όμως εσείς, αντικαθιστάτε την υποχρέωση που έχει νομοθετηθεί από την Κυβέρνηση ΣΥΡΙΖΑ, για την απόσχιση και εισφορά των δυο λιγνιτικών μονάδων της ΔΕΗ, σε δύο νέες εταιρείες και τη συνακόλουθη πώληση των εταιρειών αυτών. Όμως, αυτό που βλέπουμε εδώ είναι ότι, ενώ από τη μία μιλάτε για το τέλος του λιγνίτη στην Ελλάδα, προχωράτε σε διαδικασίες οι οποίες δημιουργούν ένα ιδιωτικό κίνητρο για το λιγνίτη. Θεωρούμε ότι αυτό είναι βαθιά αντιφατικό και περιμένουμε να δούμε και τις υπόλοιπες κινήσεις σας, στο κομμάτι του λιγνίτη.

 Θέλω να πω όμως κάτι πολύ απλό στο σημείο αυτό. Εσείς προχωρήσατε πολύ πιο γρήγορα από το ΣΥΡΙΖΑ στην απολιγνιτοποίηση. Και ο ΣΥΡΙΖΑ είχε ένα σχέδιο χωρίς προοπτική για την περιοχή. Όμως, εσείς προχωράτε σε μια απολιγνιτοποίηση πολύ γρήγορη, με την οποία εμείς συμφωνούμε, αλλά όχι με όρους κοινωνικής κατάρρευσης. Εσείς λέτε, θα ξεκινήσετε την απολιγνιτοποίηση το 2023, χωρίς να έχετε κανένα σχέδιο για την επόμενη μέρα. Τι θα κάνουν οι κάτοικοι της Δυτικής Μακεδονίας, μιας ολόκληρης περιφέρειας; Κοζάνη, Πτολεμαΐδα, Αμύνταιο, μιλάμε για δύο νομούς. Θέλετε να δούμε τι γίνεται και στην υπόλοιπη περιοχή; Με την κατάρρευση της γούνας, θα έχουμε το κλείσιμο και Σιάτιστας, Καστοριάς. Τι θα μείνει από την Δυτική Μακεδονία; Μας οδηγείτε σε μια πληθυσμιακή έξοδο, που δεν έχει σημειωθεί ξανά μετά τον εμφύλιο. Τι θα έπρεπε να κάνετε άμεσα, σήμερα; Να προχωρήσετε με την αποκατάσταση των εδαφών. Θα απασχολούσατε το ίδιο εργατικό δυναμικό, κρατώντας το εργατικό δυναμικό στην περιοχή. Άμεσα, σήμερα, προχωρήστε για την μετατροπή των λιγνιτικών σταθμών σε μονάδες θερμικής συσσώρευσης. Θα μας επέτρεπε να κρατήσουμε τις ίδιες και παραπάνω θέσεις απασχόλησης, κρατώντας εκεί και τις υποδομές. Για ποιο λόγο χρειαζόμαστε τις μονάδες θερμικής συσσώρευσης; Αυτό που σας λέμε ξανά και ξανά είναι χρησιμοποιήστε τα χρήματα του Ταμείου Ανάκαμψης για ένα εξοικονομώ κατ’ οίκον για όλα τα νοικοκυριά, στο ποσοστό των δυνατοτήτων των πόρων του. Ο στόχος αυτός μπορεί να καλυφθεί από το Ταμείο Ανάκαμψης σε μεγάλο βαθμό, αν δοθούν εκεί τα χρήματα.

 Παράλληλα, όπου γίνονται αυτές οι εργασίες ενεργειακής εξοικονόμησης, αναβάθμιση κτιρίων, να εγκαθίστανται φωτοβολταϊκά στις στέγες. Τι σημαίνει αυτό; Σημαίνει την υλοποίηση της μελέτης της Ευρωπαϊκής Επιτροπής του 2019, που λέει ξεκάθαρα ότι η Ελλάδα είναι η χώρα, από όλες τις χώρες της Ευρώπης, που έχει το συγκριτικό πλεονέκτημα της δυνατότητας αντικατάστασης του 33% και πλέον της ενέργειας που καταναλώνει, μέσα από την παραγωγή ρεύματος από φωτοβολταϊκά στις ταράτσες και στις στέγες πολυκατοικιών, διαμερισμάτων, οικιών.

Αυτό σας καλούμε να κάνετε. Για να είναι αυτό βιώσιμο και για να μπορεί να υποστηρίξει το δίκτυό μας, με τις λιγνιτικές μονάδες ανοιχτές αλλά όχι ως λιγνιτικές, αλλά πλέον ως θερμικής αποθήκευσης. Θα μπορούσαμε κάλλιστα να έχουμε τη συσσώρευση της πρωινής περιβάλλουσας ενέργειας, ώστε να τη χρησιμοποιούμε το βράδυ. Αυτό θα μας έβαζε στην ευρωπαϊκή πρωτοπορία απέναντι στην κλιματική κατάρρευση.

Εσείς, δυστυχώς, φέρνετε μέτρα που ωφελούν τους λίγους. Να θυμίσω πάλι εδώ, «εξοικονομώ κατ’ οίκον» για όλα τα νοικοκυριά, με παράλληλη εγκατάσταση φωτοβολταϊκών στις ταράτσες, σημαίνει πραγματική ανάκαμψη. Σημαίνει, ότι σε κάθε γειτονιά δεκάδες επιχειρήσεις θα κινητοποιηθούν, θα δραστηριοποιηθούν και το αποτέλεσμα θα είναι να υπάρχει διανομή των εσόδων σε όλες τις μικρές και μεσαίες επιχειρήσεις, που είναι ραχοκοκαλιά της ελληνικής οικονομίας, αυτές που εσείς θέλετε να κλείσετε και να συνενώνεσετε. Την ίδια στιγμή, ποιος θα γίνει παραγωγός ενέργειας; Το νοικοκυριό! Το νοικοκυριό θα δει το εισόδημά του να συμπληρώνεται. Εσείς, αντί για αυτό, θέλετε τα μεγάλα αιολικά στις προστατευόμενες περιοχές, παρανόμως πάνω σε σχολικούς χώρους, στις ζώνες αποκλεισμού, είτε οικισμών, είτε παραδοσιακών οικισμών, είτε αρχαιολογικών χώρων, είτε στις ζώνες αποκλεισμού προστατευόμενων περιοχών Natura, στη ζώνη αποκλεισμού για την αρκούδα και τον λύκο στο Νυμφαίο και ούτω καθεξής. Σε μια χώρα που είναι ήδη καταδικασμένη, πριν από 8-9 μήνες από το Ευρωπαϊκό Δικαστήριο, για τη μη τήρηση της νομοθεσίας για τις Natura και, αντί να συμμορφωθείτε, παραβιάζετε ακόμα χειρότερα αυτή την Οδηγία μέρα με τη μέρα. Το πρόστιμο θα είναι πολύ βαρύ και τσουχτερό και αυξανόμενο με την ημέρα και με το μήνα. Και είμαστε στη τελική διαδικασία για την καταγγελία μας στο Ευρωπαϊκό Δικαστήριο από την Ευρωπαϊκή Επιτροπή, για τη χωροθέτηση αιολικών στις Natura, χωρίς σεβασμό στη δέουσα εκτίμηση. Αυτό δηλαδή, που αν το σεβόμασταν και το υλοποιούσαμε, θα μας οδηγούσε στο να μην αδειοδοτούμε αυτά τα αιολικά στις κορυφογραμμές μας, στις αλπικές ζώνες, στις προστατευόμενες περιοχές και πάνω στα μνημεία.

Οπότε, αν θέλετε να κάνετε κάτι για το κλίμα, κάντε το. Πάρτε όμως τους στόχους που συζητιούνται σήμερα στην Ευρώπη, όχι αυτούς που ξεπεράστηκαν και είναι ήδη σε αναθεώρηση. Βάλτε τον πολίτη συμμέτοχο στη μετάβαση και συμμέτοχο και οικονομικά. Συνέταιρο στη μετάβαση, όχι με υφαρπαγή γης και τοπικών πόρων, με διαμοιρασμό όλων των βουνών μας σε πέντε εταιρείες για να μπούνε αιολικά. Όχι με τον αποκλεισμό στην πράξη των Ενεργειακών Κοινοτήτων. Όχι με το δικαίωμα να γίνουν μονοπρόσωπες ιδιωτικές εταιρείες οι Ενεργειακές Κοινότητες. Πολυπρόσωπες ιδιωτικές εταιρείες, αν θέλετε, χωρίς φυσικά πρόσωπα να είναι πλειοψηφία. Αν θέλετε να κάνετε κάτι, τολμήστε να αλλάξετε γνώμη και να συμπεριλάβετε τους πολίτες στα σχέδιά σας, όχι να τους αποκλείσετε, όχι να τα δώσετε όλα στους πέντε πλουτοκράτες.

Ευχαριστώ.

 **ΒΑΣΙΛΕΙΟΣ ΓΙΟΓΑΚΑΣ (Πρόεδρος της Επιτροπής):** Ευχαριστούμε τον κ. Αρσένη. Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Θα μου επιτρέψετε, κύριε Πρόεδρε, κύριοι Υπουργοί, κυρίες και κύριοι συνάδελφοι, να ξεκινήσω με ένα θέμα το οποίο νομίζω μας αφορά όλους αλλά δεν είναι στην ημερήσια διάταξη.

Οφείλω, μιλώντας πρώτη μέρα σήμερα, να χαιρετίσουμε έναν συνάδελφό μας και έναν άνθρωπο που έχει κοσμήσει τα έδρανα της Βουλής. Έφυγε από τη ζωή ο Τάσος Κουράκης, πρώην Αναπληρωτής Υπουργός Παιδείας, πρώην Αντιπρόεδρος της Βουλής, στέλεχος για πάρα πολλά χρόνια της Θεσσαλονίκης, της Αριστεράς, της Δημόσιας Παιδείας Δημόσιας Υγείας. Καταλαβαίνετε, κύριε Πρόεδρε, ότι οφείλω,

**ΒΑΣΙΛΕΙΟΣ ΓΙΟΓΑΚΑΣ (Πρόεδρος της Επιτροπής):** Και εμείς να εκφράσουμε τα θερμά συλλυπητήρια για τον εξαίρετο συνάδελφο.

**ΣΩΚΡΑΤΗΣ ΦΑΜΕΛΛΟΣ:** Γνωρίζετε όλοι, ότι ζήσαμε μαζί πολλά με τον Τάσο και νομίζω ότι δε θα φύγει ο Τάσος από όλα αυτά που ζήσαμε μαζί. Επιτρέψτε αυτό τον προσωπικό τόνο. Έχει αφήσει ένα ανεξίτηλο ίχνος στη Θεσσαλονίκη, στα θέματα της Υγείας, της Παιδείας, του Πολιτισμού, της Αυτοδιοίκησης ήταν πολλά χρόνια στην Αυτοδιοικητική κίνηση, αλλά και σε διεθνή θέματα. Ήταν Πρόεδρος της Επιτροπής Φιλίας με την Παλαιστίνη. Παρών σε πολλά κινήματα της Μεσογείου.

Όφειλα, κ. Πρόεδρε, να ξεκινήσω, και μου επιτρέπεται αυτήν την πολύ μικρή αναφορά, πιστεύω ότι η Βουλή, το Προεδρείο θα δει το θέμα σε μια συνεδρίαση της Ολομέλειας να πούμε δυο λόγια παραπάνω και να αφιερώσουμε λίγο παραπάνω σκέψη.

Να περάσω στα θέματα αυτά τα καθημερινά τα δύσκολα, αλλά η αξία της ζωής, νομίζω, ότι υπερβαίνει και της πολιτικής και της παρουσίας του ανθρώπου αυτού, την καθημερινότητα του νομοσχεδίου.

Το νομοσχέδιο, φέρνει με μεγάλη καθυστέρηση διατάξεις που περιλαμβάνονταν σε Ευρωπαϊκή Οδηγία για τα θέματα της ενεργειακής απόδοσης. Και είναι περίεργο, πως παρότι η Κυβέρνηση επιδίδεται σε μία «πράσινη» φιλολογία, καθυστέρησε τόσο πολύ να προχωρήσει ένα νομοσχέδιο που, κατά την άποψή μας, θα έπρεπε να το επιταχύνετε ήδη από το τέλος το 2019 γιατί γνωρίζουμε την ωρίμανση που υπήρχε στην προπαρασκευή και της Οδηγίας αλλά και του νομοσχεδίου αυτού.

 Γενικά, στα θέματα περιβάλλοντος και ενέργειας, οφείλουμε να παρατηρήσουμε, κ. Υπουργοί, ότι η Ελλάδα πάει όλο και πιο πίσω. Καθυστερεί όλο και περισσότερο, γίνεται ολοένα και πιο αδύναμη, ολοένα και πιο ευάλωτη. Είτε δούμε τι έγινε στις πυρκαγιές, είτε δούμε τι γίνεται τώρα με τις πλημμύρες που είναι θέματα αρμοδιότητας του Υπουργείου τα οποία κακώς έχετε -δυστυχώς, δημιουργήσατε και σοβαρό πρόβλημα στις ευθύνες των Υπουργείων απέναντι στα θέματα του κλίματος με το νέο Υπουργείο που συγκροτήθηκε- είτε μιλάμε για το κόστος ενέργειας από την άλλη και τα θέματα της ενεργειακής μετάβασης, το ξεκάθαρο είναι ότι η Ελλάδα δεν έχει θωράκιση και η Ελλάδα δεν έχει με δικές σας επιλογές, ισχυρή πολιτεία.

Και αυτό, δεν είναι η μοίρα μας και το ριζικό μας. Αυτό είναι πολιτική επιλογή της Κυβέρνησης. Η Κυβέρνηση του Κυριάκου Μητσοτάκη, επιλέγει να ξεπουλήσει τα πάντα, να περιορίσει την πολιτεία και να «κάνει παιχνίδια» μόνο με κάποιους «κολλητούς» από τον ιδιωτικό τομέα- όχι μόνο από τον ιδιωτικό τομέα- παραχωρώντας μάλιστα και δημόσιο πλούτο.

Ενώ, η εξοικονόμηση ενέργειας και ενεργειακή απόδοση θα έπρεπε να είναι ένας απ’ τους βασικούς πυλώνες, γιατί μαζί με την «πράσινη» ενέργεια είναι ένας από τους βασικούς πυλώνες της μετάβασης βλέπουμε, ότι ακόμα και το νομοθέτημα καθυστερεί, ενώ κάνετε εξαγγελίες για μέτρα και έργα τα οποία δεν προχωράνε ποτέ εντωμεταξύ. Και τελικά, ούτε στην ενεργειακή απόδοση και εξοικονόμηση έχουν αποτελέσματα ενεργειακά ούτε και οικονομικό κύκλο για τη λειτουργία της οικονομίας. Φαίνεται, από το πόσο καθυστερημένα φέρνετε αυτό το νομοσχέδιο, το πόσο υποκριτική είναι η «πράσινη» φιλολογία της ΝΔ, αυτό το προσωπείο. Και φανταστείτε ότι μιλάμε για ένα νομοσχέδιο που ένα κομμάτι του βγήκε πριν από ένα χρόνο σε διαβούλευση.

Και μάλιστα, ότι εισαγάγετε σε αυτό το νομοσχέδιο ως «σκούπα» διάφορα λάθη της Κυβέρνησής σας για να τα ξανακάνετε ακόμα μια φορά λάθος. Διότι και στον ΕΟΑΝ θα ξανάρθετε, σας το λέμε για την ανακύκλωση, και στους δασικούς χάρτες θα ξανάρθετε, και για τον περιβαλλοντικό έλεγχο θα ξανάρθετε, διότι είναι απολύτως ημιτελή και πρόχειρα όσα βάλατε μέσα χωρίς να υπάρξει διαβούλευση, χωρίς τη βάσανο διαβούλευσης. Τελικά, αυτό είναι η «επιτελικότητα» της ΝΔ. Να διορθώνει τους δικούς της νόμους και να μην βγαίνει αυτό προς τα έξω, να μην το μαθαίνουν οι πολίτες, να μην το μαθαίνουν τα μέσα ενημέρωσης, γιατί υπάρχει αυτό το πέπλο σιωπής και προπαγάνδας. Γι’ αυτό ο ΣΥΡΙΖΑ σήμερα, κατέθεσε πρόταση Εξεταστικής Επιτροπής για να διευκρινιστεί περαιτέρω το πώς γίνεται η χειραγώγηση των μέσων ενημέρωσης, πώς γίνεται η υποβάθμιση των θεσμών και ταυτόχρονα η διασπάθιση του δημοσίου χρήματος. Διότι υπάρχουν σοβαρά ζητήματα τέτοια. Θυμίζω ότι σε παραίτηση οδηγήθηκε ο κύριος Κουρτς στην Αυστρία για ένα εκατομμύριο στα μέσα ενημέρωσης και όχι για τις δεκάδες εκατομμύρια που εδώ κατευθύνονται για να πετύχετε αυτήν την χειραγώγηση και τη φίμωση.

Όμως, για εμάς είναι και αδιανόητο το πώς γίνεται και μετά από τόσο χρόνο αυτό το νομοσχέδιο- αναγκαίο είπαμε εδώ και σχεδόν δύο χρόνια- να έρχεται με τόσα λάθη και τόσες προχειρότητες. Και ξέρετε; Αυτή η καθυστέρηση και η απουσία πολιτικής δεν εκφράζεται μόνο στο νομοσχέδιο, εκφράζεται και σε όλα τα ζητήματα της ενεργειακής πολιτικής. Δηλαδή, είναι απαράδεκτο το ότι η Κυβέρνηση, ακόμα και σήμερα, δεν έχει κατορθώσει να πάρει ένα μέτρο για το κόστος ενέργειας. Είναι απαράδεκτο, το ότι η κοινωνία πλήττεται από ένα πρωτοφανές κύμα ακρίβειας. Έχει ξεφύγει ο έλεγχος, η εποπτεία και η ρύθμιση του συστήματος, γιατί ποτέ δεν θελήσετε να το ελέγξετε. Το μόνο που κάνετε τώρα που υπάρχει σοβαρό πρόβλημα στο κόστος ενέργειας είναι να πουλάτε τις ενεργειακές υποδομές. Και μετά έρχεστε εδώ να μας πείτε για ενεργειακή απόδοση, όταν είχε «παγώσει» για δύο χρόνια το πρόγραμμα εξοικονόμησης ενέργειας στο δημόσιο τομέα. Μα αυτά είναι ψέματα που τα καταλαβαίνουν όλοι! Και έρχεστε εδώ και μας μιλάτε ότι κάνετε κάποιο εκσυγχρονισμό; Η προτεραιότητα σας είναι τόσο απλοϊκή και τόσο επικίνδυνη.

Προτεραιότητα της ΝΔ είναι, να ξεπουλήσει δημόσια περιουσία ιδιωτικοποιώντας, να επιτρέψει την αισχροκέρδεια και την ακρίβεια δημιουργώντας ολιγοπώλια στην αγορά και να τακτοποιήσει «γαλάζια παιδιά» με χρυσές αμοιβές. Και το αποτέλεσμα είναι ότι θα αφήσει την Ελλάδα πιο φτωχή, πιο αδύναμη, με ρημαγμένη την οικονομία και την κοινωνία.

Τελικά, έχετε καταλάβει ακόμα και εσείς τι μέτρα θα πάρετε για το κόστος ενέργειας; Βγήκε ο Πρωθυπουργός και είπε ότι θα καλύψετε το 80% των αυξήσεων, τουλάχιστον, για όλους τους καταναλωτές. Το αποτέλεσμα ποιο είναι; Ακόμα ούτε το 9ευρω που είπε ο κ. Σκρέκας δεν έχει μπει. Μετά τα κάνατε 18 ευρώ, αλλά αυτό δεν αποτελεί το 80%.

Να σας πω ορισμένα νούμερα; Βοιωτία, αγροτικό κόστος το μήνα, 1.400ευρώ η ρήτρα, όταν το κόστος είναι 960, 1.400 το καπέλο. Έχω λογαριασμούς καταθέσεων, αν θέλετε. Ταβέρνα στη Θεσσαλονίκη, 620 ευρώ η ρήτρα μηνιαίο, στα 700 κόστος ρεύματος. Όσο είναι το ρεύμα, άλλο τόσο είναι η ρήτρα. Και μιλάτε για 9 ευρώ ή για 18 ευρώ. Τουριστική οικογενειακή επιχείρηση στο Ηράκλειο, 1.620 ευρώ η ρήτρα με 2.400 κόστος ρεύματος. Και αν θέλετε να πούμε για κατοικία, κατοικία στην Εύβοια, 221 ευρώ κόστος ενέργειας, 241 ευρώ η ρήτρα τετραμήνου. Δηλαδή 60 ευρώ η ρήτρα, δηλαδή καπέλο, επιπλέον και εσείς μας μιλάτε για τα 9 ευρώ, τα οποία τον Αύγουστο δεν εφαρμόστηκαν και οι λογαριασμοί ήρθανε; Πως ήσασταν έτοιμοι;

 Δεν ασχοληθήκατε ποτέ με τη ρύθμιση της αγοράς γιατί θέλατε, όπως το είχε πει ο κ. Χατζηδάκης, η αγορά να λύσει τα προβλήματα. Είδατε πως τα έλυσε; Το πληρώνουν όμως όλοι οι καταναλωτές. Δεν έχετε μέσα τους αγρότες, δεν έχετε μέσα τη βιοτεχνία, δεν έχετε μέσα το νερό.

Βγήκε νομίζω η Περιφερειακή Ένωση Δήμων Κρήτης, η ΔΕΗΑ, κάναμε ερώτηση στη Βουλή. Όλα αυτά θα μεταφερθούν ως κόστος, κ. Πρόεδρε, αγαπητοί συνάδελφοι, σε όλους τους καταναλωτές, σε όλη την Ελλάδα. Από το ψωμί, μέχρι το νερό. Αυτή η πολιτική θα αυξήσει κατακόρυφα και τις ληξιπρόθεσμες οφειλές. Γιατί αυτό που σας νοιάζει εσάς, δεν είναι οι διακοπές ρεύματος στα νοικοκυριά, αλλά είναι το ολιγοπώλιο κάποιων που αισχροκερδούν απέναντι στους καταναλωτές. Διότι εσείς επιτρέψατε να πουλάει η ΔΕΗ για όλο τον Απρίλιο του 2020, 4 φορές παραπάνω στη λιανική τιμή από ότι η χονδρεμπορική. Δεν το επέτρεψε κάποιος άλλος.

Έτσι, λοιπόν, σε αυτή την πολιτική στιγμή έρχεστε -και αυτό νομίζω πρέπει να το αξιολογήσουμε γιατί θέλω μια απάντηση από τον Υπουργό- λέει, λοιπόν, η Κυβέρνηση σε συνέντευξη τύπου των Υπουργών που βέβαια δεν είχαν συνεννοηθεί και μεταξύ τους γιατί άλλο ποσό είπε ο κ. Σταϊκούρας και άλλο ο κ. Σκρέκας, καλό είναι να διευκρινιστεί τελικά. Ο ένας νομίζω είπε 326 εκατομμύρια, ο άλλος 400 εκατομμύρια. Πείτε μας και πόσα είναι αυτά που θα λείψουνε από την πολιτική για το κλίμα.

Και αυτό είναι, επίσης, ενδιαφέρον. Συζητάμε σήμερα για την ενεργειακή απόδοση, ενώ η Κυβέρνηση είχε ανακοινώσει δια του Υπουργού ότι 400 εκατομμύρια από τους πόρους που είναι διαθέσιμοι για το κλίμα, δηλαδή για την ενεργειακή απόδοση, θα πάνε για να επιδοτήσουν την ακρίβεια. Να πάνε δηλαδή σε αυτούς που έχουν αυξήσει τους λογαριασμούς.

 Ωραία, το κρατάμε αυτό, γιατί η εκτίμησή μας κ. Σκρέκα και μακάρι να βγούμε ψεύτες είναι ότι αυτά τα λεφτά, τα 400 εκατομμύρια, δεν ξέρετε ακόμα αν τα έχετε περίσσευμα, αλλά αν λείπουν θα λείψουν από τις λιγνιτικές περιοχές, θα λείψουν από το σύνολο της κοινωνίας για την κλιματική πολιτική, θα λείψουν από την θωράκιση.

Εμείς, όμως, θέλουμε να σας ρωτήσουμε και κάτι ακόμα. Ανακοινώνει, λοιπόν, ο Υπουργός ότι επιπλέον των μέτρων αυτών, που δεν έχουν εφαρμοστεί και είναι νομίζω και παραπλάνηση να λέτε κ. Σκρέκα στην δημόσια τηλεόραση, ότι θα διπλασιαστεί η επιδότηση που έχουν οι λογαριασμοί, όταν δεν έχουν ακόμα επιδότηση οι λογαριασμοί, και τα 9 θα γίνουν 18 όταν δεν εφαρμόζεται το 9 ευρώ.

Πάμε λίγο στο δια ταύτα. Είπατε ότι θα βοηθήσει η ΔΕΗ και η ΔΕΠΑ με επιπλέον εκπτώσεις. Θα φτάσει μέχρι 42% την έκπτωση η ΔΕΗ και 15% η ΔΕΠΑ, αν δεν κάνω λάθος. Και ρωτώ, αναφέρεστε στη ΔΕΗ και στη ΔΕΠΑ που πουλάτε; Δηλαδή, βγαίνετε στη δημόσια τηλεόραση και λέτε ότι θα βοηθήσουν στην κρίση ακριβείας, δύο φορείς που έχουνε αυτή τη στιγμή το δημόσιο έλεγχο, -που τον εξασφάλιζε ο ΣΥΡΙΖΑ, αυτόν τον δημόσιο έλεγχο, γιατί εσείς τα είχατε δώσει όλα μέχρι το 2014- αλλά ταυτόχρονα τους πουλάτε;

Μήπως τώρα μπορείτε να καταλάβετε το λάθος σας; Μήπως ήρθε η ώρα να βάλετε μυαλό έστω και τώρα και να σταματήσει η ιδιωτικοποίηση;

Μήπως πρέπει να πάρετε πιο ουσιαστικά μέτρα για να μπορέσουμε να ελαφρύνουμε και την ελληνική οικονομία και τα ελληνικά νοικοκυριά;

 Τελικά, το μόνο που νιώθουν όλοι οι καταναλωτές εξαιτίας σας είναι κόστος. Όλοι πληρώνουν το κόστος της Κυβέρνησης Μητσοτάκη και όλοι νιώθουν ανασφάλεια πλέον με αυτή την Κυβέρνηση και στο επίπεδο του κλίματος και στον επίπεδο της ενέργειας.

Και αύριο θα σας πούμε και τα υπόλοιπα θέματα, τα απίστευτα λανθασμένα, που έχει μέσα αυτό το νομοθέτημα που έχετε επιδιώξει να φέρετε στη Βουλή.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε.

Τον λόγο έχει, ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Συζητάμε σήμερα, κυρίες και κύριοι συνάδελφοι, την ενσωμάτωση της Οδηγίας 2018/2002 για την ενεργειακή απόδοση και νομίζω ότι είναι πιο επίκαιρη από ποτέ, με την έννοια, ότι βλέπουμε και παρακολουθούμε το τι γίνεται στις διεθνείς αγορές ενέργειας, όπου έχουμε μία εκτίναξη του κόστους ηλεκτρικής ενέργειας πάνω από τέσσερις φορές από την αρχή του χρόνου, έχουμε μία αύξηση της τιμής του φυσικού αερίου πάνω από 6 φορές από την αρχή του χρόνου. Όλες αυτές οι τεράστιες αυξήσεις, είναι θέματα που προβληματίζουν πάρα πολύ και τα νοικοκυριά, αλλά και τις επιχειρήσεις.

Από την άλλη οφείλω να σας πω ότι η ελληνική Κυβέρνηση, πράγματι ανταποκρίθηκε με άμεσα μέτρα, γρηγορότερα από κάθε άλλο κράτος-μέλος. Η Ελλάδα ήταν ανάμεσα στις δύο πρώτες χώρες της Ευρώπης οι οποίες έλαβαν μέτρα, ανταποκρινόμενη στην ανάγκη να στηρίξουμε τα νοικοκυριά απέναντι σε αυτές τις εκρηκτικές αυξήσεις ηλεκτρικής ενέργειας και φυσικού αερίου. Και βέβαια πρέπει να πούμε ότι η Ελλάδα, ήταν η πρώτη χώρα, η οποία κατέθεσε πρόταση για ευρωπαϊκό μηχανισμό σε κεντρικό επίπεδο, ώστε πράγματι να μπορέσουμε συνολικά πια ως Ευρώπη, να αντιμετωπίσουμε αυτό το τεράστιο πρόβλημα που έχει να κάνει με τον εκτροχιασμό των τιμών της ενέργειας.

Κυρίες και κύριοι συνάδελφοι, μιλάμε για ένα θέμα, το οποίο είναι παγκόσμιο, για ένα θέμα το οποίο είναι διεθνές, μαίνεται μια τεράστια διεθνής ενεργειακή κρίση, μία κρίση που μέχρι πριν από λίγες εβδομάδες -γιατί αυτή εξελίσσεται- είχε υπολογιστεί ότι θα κοστίσει στην Ευρώπη πάνω από 100 δισεκατομμύρια ευρώ.

Πάνω από 100 δισεκατομμύρια ευρώ θα είναι συνολικά οι ανατιμήσεις στο κόστος ενέργειας, φυσικού αερίου και ηλεκτρικής ενέργειας. Και βέβαια, είναι κάτι, το οποίο δεν μπορεί να αντιμετωπιστεί μόνο από την Ελλάδα ή μόνο από το εκάστοτε κράτος-μέλος. Θα πρέπει συνολικά να γίνει ένας κεντρικός μηχανισμός, ώστε πραγματικά να μπορέσουμε να στηρίξουμε αυτούς που το έχουν περισσότερη ανάγκη. Και αυτοί, βέβαια, είναι οι ευάλωτοι, είναι οι ποιο αδύναμοι, αλλά και συνολικά όλα τα νοικοκυριά.

Από εκεί και πέρα επιτρέψτε μου να σας πω ότι υπάρχει μια τεράστια διαφορά -γιατί ακούστηκαν πολλά από τους συνάδελφούς- μεταξύ ενός νοικοκυριού και μιας επαγγελματικής επιχειρηματικής δραστηριότητας. Ένα νοικοκυριό δεν μπορεί να μεταφέρει το αυξημένο κόστος ηλεκτρικής ενέργειας. Ένα νοικοκυριό χρησιμοποιεί, αγοράζει φυσικό αέριο, αγοράζει πετρέλαιο, αγοράζει ηλεκτρική ενέργεια, για να ζεσταθεί. Αγοράζει για να ζεστάνει το σπίτι του και για να ζεστάνει την οικογένειά του ή για να μπορέσει να λειτουργήσει στην καθημερινότητά του.

Άρα, δεν μπορεί κάποιος να συγκρίνει το νοικοκυριό με την επιχειρηματική δραστηριότητα, γιατί ένας επαγγελματίας έχει τη δυνατότητα μέσα από τις δυνάμεις και τους μηχανισμούς της αγοράς, αυτό το πράγμα να το εξομαλύνει σε βάθος χρόνου.

Στην αρχή του χρόνου, το κόστος ηλεκτρικής ενέργειας, ξέρετε, ήταν ποιο φθηνό. Σήμερα είναι πιο ακριβό. Αύριο, μπορεί να είναι πάλι πιο φθηνό. Το ίδιο ισχύει και με το κόστος του φυσικού αερίου. Την προηγούμενη χρονιά ήταν πάρα-πάρα πολύ φθηνό, είχε φτάσει κάποια στιγμή να είναι κάτω από 10 ευρώ η θερμική MWh. Σήμερα είναι πάνω από 100 ευρώ η θερμική MWh. Μια επιχείρηση λοιπόν, ένας επαγγελματίας, προσδιορίζει το κόστος της παραγόμενης υπηρεσίες που προσφέρει ή του προϊόντος που προσφέρει και πουλάει, ανάλογα με τα κόστη παραγωγής που έχει ή τα κόστη που δημιουργούν την αξία των παρεχόμενων υπηρεσιών. Άρα, αυτό δεν μπορεί να συγκριθεί με το νοικοκυριό.

Είναι λάθος, λοιπόν, η σύγκριση που κάνετε. Γι’ αυτό το λόγο, εμείς ήρθαμε και στηρίξαμε, σταθήκαμε δίπλα στα ελληνικά νοικοκυριά.

Σε ότι αφορά το κόστος ηλεκτρικής ενέργειας, πράγματι κύριοι συνάδελφοι, μπορεί να μην σας αρέσει, αλλά η Κυβέρνησή μας, η Κυβέρνηση του Κυριάκου Μητσοτάκη, πήρε άμεσα μέτρα. Πριν ακόμα πάρουν μέτρα οι άλλες ευρωπαϊκές χώρες και πριν ακόμα το καταλάβουν οι ίδιοι καταναλωτές. Αρχικά, ανάλογα με τις τιμές που είχαν διαμορφωθεί τότε στην χονδρεμπορική αγορά ηλεκτρικής ενέργειας, τα 9 ευρώ το μήνα, δηλαδή τα 36 ευρώ το τετράμηνο, φαινόταν ότι θα κάλυπταν το σύνολο, το 90 ή το 95% της εκτιμώμενης ανατίμησης. Αυτό είδαμε ότι στην πορεία άλλαξε και γι’ αυτό διπλασιάσαμε τη στήριξη και αυξήσαμε στα 18 ευρώ το μήνα, δηλαδή περίπου 70 ευρώ σε ένα τετραμηνιαίο εκκαθαριστικό λογαριασμό. Και είναι αλήθεια ότι το Σεπτέμβριο οι λογαριασμοί που ήρθαν δεν είχαν την επιδότηση του μήνα Σεπτέμβριου, αλλά από τον Οκτώβριο οι λογαριασμοί της ΔΕΗ που έχουν αρχίσει ήδη να φθάνουν στους καταναλωτές, έχουν τόσο την κρατική επιδότηση, όσο και την επιπλέον έκπτωση από τη ΔΕΗ. Το ίδιο συμβαίνει σταδιακά και με τους άλλους παρόχους και έτσι στεκόμαστε πιστοί και αξιόπιστοι απέναντι σε αυτό το οποίο είπαμε, ότι δεν θα αφήσουμε τα ελληνικά νοικοκυριά να είναι απροστάτευτα.

Σε ό,τι αφορά, ιδίως τους δικαιούχους του Κοινωνικού Τιμολογίου, η κρατική επιδότηση για έως 300 kWh κατανάλωσης το μήνα, φτάνει τα 24 ευρώ. Αν αυτό το πολλαπλασιάσετε επί 4, καταλαβαίνετε, ότι προσεγγίζει τα 100 ευρώ κρατική επιδότηση για ένα νοικοκυριό, το οποίο είναι δικαιούχος Κοινωνικού Τιμολογίου. Και βέβαια, έρχεται η ΔΕΗ επιπλέον και οι υπόλοιποι πάροχοι όπως τους έχουμε ζητήσει, -και ήδη έχουν ανταποκριθεί καθώς φαίνεται μέσα από τις διαφημίσεις που κάνουν στα ΜΜΕ - να καλύψουν και την κατανάλωση μεταξύ 300 και 600 kWh.

Όλα αυτά είναι ορισμένα βραχυπρόθεσμα μέτρα, τα οποία πραγματικά στηρίζουν τους καταναλωτές ηλεκτρικής ενέργειας. Αυτό έχουμε κάνει και με το φυσικό αέριο. Εκεί τα πράγματα είναι ακόμα πιο δύσκολα, γιατί η αύξηση είναι ακόμα - ακόμα πολύ μεγαλύτερη. Αλλά εμείς και εκεί, σε όλους τους δικαιούχους του επιδόματος θέρμανσης, ερχόμαστε και τους στηρίζουμε. Πώς; Με υπερ-διπλασιασμό του επιδόματος θέρμανσης.

Για παράδειγμα, στη Θεσσαλονίκη -από τη στιγμή που ακούστηκε και από τον τελευταίο ομιλητή του ΣΥΡΙΖΑ, ο οποίος εκλέγεται στη Θεσσαλονίκη- για ένα νοικοκυριό, το οποίο πέρσι θα λάμβανε επίδομα θέρμανσης της τάξης των 220 ευρώ, φέτος θα ξεπεράσει τα 400 ευρώ. Και αν υπολογίσουμε, επιπλέον το 15% της έκπτωσης, την οποία θα παρέχει η ΔΕΠΑ ΕΜΠΟΡΙΑΣ, είτε απευθείας στους καταναλωτές της, είτε μέσα από ιδιώτες παρόχους, δίνοντας στους ιδιώτες παρόχους, σε χονδρική τιμή έκπτωση 15% -η οποία θέλουμε να περάσει αυτούσια στον καταναλωτή- τότε πραγματικά, ένα μεγάλο κομμάτι της ανατίμησης και στο φυσικό αέριο, ερχόμαστε και το απορροφούμε.

 Φυσικά, επαναλαμβάνω ότι αυτά είναι μέτρα τα οποία έχουν βραχυπρόθεσμο χαρακτήρα, με την έννοια ότι κάποια στιγμή θα ολοκληρωθεί αυτή η κρίση κι εμείς θα έχουμε σταθεί δίπλα στα νοικοκυριά. Αλλά από εκεί και πέρα, αυτό είναι κάτι το οποίο θα επαναλαμβάνεται και τα επόμενα χρόνια; πιθανότατα, κανείς δεν το γνωρίζει.

Ποια είναι η μόνιμη λύση σε αυτό; Η μόνιμη λύση σε αυτό, είναι η στρατηγική της ελληνικής Κυβέρνησης για σταδιακή απεξάρτηση της εθνικής οικονομίας από τα ορυκτά καύσιμα. Η αντικατάστασή τους από τις Ανανεώσιμες Πηγές Ενέργειας και η οποία θα μειώσει τις τιμές της ηλεκτρικής ενέργειας. Μόνιμα πια. Σε σταθερή βάση, με μεγάλη ορατότητα και βέβαια, θα είμαστε πολύ-πολύ πιο αυτόνομοι, πιο κυρίαρχοι εθνικά. Γιατί τον ίδιο τον άνεμο τον διαθέτουμε, ενώ τα ορυκτά καύσιμα, πέρα από το λιγνίτη, τα εισάγουμε.

Βέβαια, δεν μπορούμε να συνεχίσουμε - όπως ξέρετε πολύ καλά και νομίζω, ότι συμφωνούν όλοι μέσα σε αυτή την αίθουσα – να συνεχίσουμε να αξιοποιούμε και να καίμε λιγνίτη, το ρυπογόνο λιγνίτη, στέλνοντας στην ατμόσφαιρα εκατομμύρια τόνους διοξειδίου του άνθρακα κάθε χρόνο και με αυτό τον τρόπο, να επιτείνουμε το φαινόμενο της κλιματικής αλλαγής, που προκαλείται, ακριβώς, από αυτήν την αιτία. Ποια δηλαδή; Τις εκπομπές διοξειδίου του άνθρακα στην ατμόσφαιρα. Και δεν μπορώ να καταλάβω, γιατί, τουλάχιστον σε αυτό, δεν μπορούμε να συμφωνήσουμε ειδικά από τη στιγμή που όλοι βλέπουμε -όλος ο κόσμος βλέπει, η Ευρώπη βλέπει, η Αμερική βλέπει, οι υπόλοιπες χώρες σιγά-σιγά το βλέπουν και αυτές, η Κίνα, οι υπόλοιπες χώρες - ότι ο τρόπος να αντιμετωπίσουμε τα αίτια που προκαλούν την κλιματική αλλαγή, είναι να μειώσουμε, να εκμηδενίσουμε, να εξαλείψουμε τις εκπομπές διοξειδίου του άνθρακα.

 Ακούστηκαν και άλλες ανακρίβειες, που έχουν να κάνουν με τις πυρκαγιές και με την αντίδραση της Κυβέρνησης. Και οφείλω να σας πω, ότι θα πρέπει οι βουλευτές του ΣΥΡΙΖΑ που εκλέγονται στην Εύβοια, να αισθάνονται ανακουφισμένοι πραγματικά, που δεν είναι στην Κυβέρνηση ο ΣΥΡΙΖΑ. Να δούμε τι θα συνέβαινε αν ήταν στην Κυβέρνηση ο ΣΥΡΙΖΑ, σε ότι αφορά την ανταπόκριση της κρατικής μηχανής, στην αποκατάσταση και στην προστασία των περιοχών, οι οποίες έχουν καεί.

Θέλω να σας πω κάποια παραδείγματα. Τι έγινε, για παράδειγμα, στην πυρκαγιά στον Υμηττό, το καλοκαίρι του 2015; Μόλις 5.000 στρέμματα κάηκαν. Ξεκίνησαν οι εργασίες αποκατάστασης και προστασίας το καλοκαίρι του 2016, ένα χρόνο μετά. Κυβερνούσε ο ΣΥΡΙΖΑ τότε.

Τι έγινε με την πυρκαγιά στην Κινέτα στις 23 Ιουλίου του 2018; Κάηκαν 49.000 στρέμματα. Πότε ξεκίνησαν οι εργασίες απόληψης των ιστάμενων καμένων και επικίνδυνων κορμών και τα μέτρα προστασίας; Τον Απρίλιο του 2019, μετά από σχεδόν ένα χρόνο.

 Τι έγινε με την πυρκαγιά στο Νέο Βουτζά και στο Μάτι στις 23 Ιουλίου του 2019; Πότε ξεκίνησαν τα αντιδιαβρωτικά έργα; Στις αρχές του 2020 και μάλιστα, μετά από παρέμβαση του Υπουργείου Υποδομών, τότε.

Καταλαβαίνετε, λοιπόν, ποια είναι τα πεπραγμένα σας. Εμείς αυτήν τη στιγμή πρέπει να σας πούμε ότι, δυστυχώς, μετά τις καταστροφικές πυρκαγιές του Αυγούστου, είχαμε μια άμεση κινητοποίηση, με ένα ρεκόρ απομάκρυνσης και απόληψης των ιστάμενων επικίνδυνων καμένων κορμών, μέχρι τις 2 Σεπτεμβρίου, δηλαδή το μήνα που πέρασε. Μόλις λίγες εβδομάδες, 2 - 3 εβδομάδες μετά τις καταστροφικές πυρκαγιές, είχε ολοκληρωθεί η απομάκρυνση των επικίνδυνων καμένων κορμών.

Μέχρι τώρα έχουν κατασκευαστεί 24.000 μέτρα κορμοδέματα, 1.000 μέτρα κλαδοπλέγματα, 2.000 μέτρα σανιδότοιχοι και 700 μέτρα κορμοφράγματα και συνεχίζουμε. 700 δασεργάτες, που ανήκουν σε 16 δασικούς συνεταιρισμούς, εργάζονται αυτή τη στιγμή ανελλιπώς και φυσικά με τη βοήθεια, με την αμέριστη στήριξη των δασικών υπηρεσιών των οικείων δασαρχείων σε συνεργασία με την τοπική αυτοδιοίκηση. Είναι κάποιος να πανηγυρίζει γι’ αυτά; Όχι φυσικά. Ο αγώνας συνεχίζεται ακόμα πιο έντονος. Τα καιρικά φαινόμενα ήρθαν. Ήρθαν πολύ έντονα και ήρθαν πολύ νωρίς, αλλά δεν σταματά η προσπάθεια μέχρι να προστατέψουμε και να κατασκευάσουμε και το τελευταίο μέτρο κορμοδέματος, κλαδοπλέγματος, ώστε να προστατέψουμε τους κατάντη οικισμούς και βέβαια τους πολίτες που διαβιούν εκεί.

 Άρα, καταλαβαίνετε ποια είναι η διαφορά της διακυβέρνησης ΣΥΡΙΖΑ και της Κυβέρνησης του Κυριάκου Μητσοτάκη. Είναι τεράστια η διαφορά και αυτό αποτυπώνεται βέβαια και κάθε φορά που ερωτάται και ο ελληνικός λαός. Βέβαια αυτό δεν μας κάνει να εφησυχάζουμε. Εμείς είμαστε εδώ, δουλεύουμε άοκνα σε συνεργασία βέβαια με τους δημόσιους λειτουργούς και τα στελέχη της δημόσιας διοίκησης για να μπορούμε πραγματικά να στηρίζουμε την ελληνική οικογένεια και φυσικά τους Έλληνες επαγγελματίες και την εθνική οικονομία.

Το νομοσχέδιο για την ενεργειακή απόδοση, το οποίο συζητάμε σήμερα, περιλαμβάνει αρκετές διατάξεις. Κατ’ αρχήν την επίτευξη των εθνικών στόχων για την εξοικονόμηση ενέργειας. Ποιοι είναι οι εθνικοί στόχοι και ποια είναι η διαδικασία να τους πετύχουμε. Δεύτερο, την ενίσχυση του ανταγωνισμού στην αγορά ενέργειας και την επίλυση ενός θέματος, μιας διαμάχης ή μάλλον μιας καταδίκης της Ελλάδας σε ευρωπαϊκό επίπεδο σε ό,τι αφορά το «antitrust case» της ΔΕΗ. Τρίτον, τον εκσυγχρονισμό του πλαισίου των περιβαλλοντικών επιθεωρήσεων. Εμείς θέλουμε την επιθεώρηση, θέλουμε τον έλεγχο για τη συμμόρφωση και όχι τον έλεγχο μόνο και μόνο για την ποινή. Φυσικά και υπάρχουν ποινές ώστε εφόσον κάποιος δεν συμμορφωθεί τελικά να λογοδοτήσει. Επίσης, τη χορήγηση παράτασης για τη διόρθωση σφαλμάτων και την υποβολή διοικητικών πράξεων αντιρρήσεων στους δασικούς χάρτες. Λάθη στους δασικούς χάρτες που κληρονομήσαμε, δυστυχώς, από την Κυβέρνηση ΣΥΡΙΖΑ. Προχωρούμε και σε διευκρινίσεις σχετικά με το πλαίσιο που εφαρμόζεται στον Εθνικό Οργανισμό Ανακύκλωσης. Τέλος, συμπεριλαμβάνονται και αναγκαίες ρυθμίσεις για τη διασφάλιση της διείσδυσης των ΑΠΕ και της αποτελεσματικής λειτουργίας της αγοράς ηλεκτρικής ενέργειας.

 Βέβαια, επαναλαμβάνω ότι, τα μέτρα που έχουμε πάρει για να στηρίξουμε τα νοικοκυριά απέναντι στις αυξήσεις ενέργειας είναι μέτρα οικονομικά, μέτρα επιδότησης, οικονομικής ενίσχυσης των νοικοκυριών, αλλά είναι μέτρα τα οποία είναι βραχυπρόθεσμα. Εμείς θέλουμε να δημιουργήσουμε μόνιμες διαδικασίες, μόνιμους τρόπους, ώστε να μειώσουμε το κόστος της ηλεκτρικής ενέργειας, το κόστος της ενέργειας στα ελληνικά νοικοκυριά, αλλά και στους Έλληνες επαγγελματίες και από την άλλη να προστατεύσουμε τον πλανήτη μας, μειώνοντας τις εκπομπές διοξειδίου του άνθρακα. Πώς μπορεί να γίνει αυτό; Μα βέβαια καταναλώνοντας λιγότερη ενέργεια. Και πώς μπορεί να το πετύχουμε; Μέσα από την ενεργειακή εξοικονόμηση, μέσα από επενδύσεις, μέσα από δράσεις που προωθούν την ενεργειακή αποδοτικότητα, όπως λέει και το παρόν νομοσχέδιο. Δηλαδή, μέσα από την ενεργειακή αναβάθμιση κτιριακού αποθέματος, κτιρίων, παραγωγικής διαδικασίας, έτσι ώστε να μειώσουμε την κατανάλωση ενέργειας που θα έχει ως αποτέλεσμα και τη μείωση των εκπομπών διοξειδίου του άνθρακα, αλλά φυσικά - πάρα πολύ σημαντικό- και του κόστους, άρα και του λογαριασμού που καλείται να πληρώνει ο καταναλωτής ενέργειας.

Με το νομοσχέδιο το οποίο έχουμε φέρει κατ’ αρχήν η ενεργειακή απόδοση θεωρείται ως αυτοτελής πηγή ενέργειας. Η εφαρμογή της αρχής αυτής σχετίζεται με τις προκλήσεις όπως είπα της ενεργειακής μετάβασης και τη συγκράτηση της ζήτησης που αποτελεί βασικό άξονα της στρατηγικής-πλαίσιο για μία ανθεκτική ενεργειακή ένωση και φυσικά μία ανθεκτική ελληνική οικονομία και κοινωνία.

Η αρχή για την προτεραιότητα στην ενεργειακή απόδοση πρέπει να λαμβάνεται υπόψη, όπως ορίζεται από τις διατάξεις, κατά τον καθορισμό νέων κανόνων για την πλευρά προσφοράς και για άλλους τομείς πολιτικής. Η ενεργειακή απόδοση είναι ανάγκη να εξετάζεται όποτε λαμβάνονται αποφάσεις που έχουν να κάνουν με τον προγραμματισμό του ενεργειακού συστήματος ή αποφάσεις χρηματοδότησης κάποιων έργων. Άρα από εδώ και πέρα ένα έργο θα πρέπει να αξιολογείται και για την ενεργειακή κατανάλωση ή αλλιώς για την ενεργειακή εξοικονόμηση που επιτυγχάνει. Είναι ανάγκη να πραγματοποιούνται βελτιώσεις ενεργειακής απόδοσης όποτε είναι φυσικά οικονομικά αποδοτικότερες από ισοδύναμες λύσεις στο σκέλος της προσφοράς.

Σύμφωνα με το Εθνικό Σχέδιο για την Ενέργεια και το Κλίμα, έχουμε δεσμευτεί να επιτύχουμε ποσοτικό στόχο στην τελική κατανάλωση ενέργειας το έτος 2030, χαμηλότερο από την τελική κατανάλωση που είχε καταγραφεί κατά το έτος 2017 και με αυτόν τον τρόπο να συνεισφέρουμε στον σχετικό ευρωπαϊκό δείκτη για το μέτρο της φιλοδοξίας του δικού μας Εθνικού Σχεδίου για την Ενέργεια και το Κλίμα.

Ποιος είναι αυτός ο στόχος;

Θέλουμε να πετύχουμε απόδοση στην τελική κατανάλωση ενέργειας, μειωμένη κατά 38% το 2030, σε σχέση με το 2017, σύμφωνα με τη συγκεκριμένη ευρωπαϊκή μεθοδολογία. Καθορίζεται, επίσης, ο στόχος για τη μείωση της τελικής κατανάλωσης κατά 38%, όπως είπα, και σε άλλους οικονομικούς τομείς όπως είναι η βιομηχανία, οι μεταφορές και οι επιχειρήσεις, αλλά και ο οικιακός τομέας. Όλοι οι κλάδοι της οικονομίας, της οικονομικής δραστηριότητας, θα πρέπει να συνεισφέρουν προκειμένου να πετύχουμε τον ευρωπαϊκό, που είναι και εθνικός στόχος. Ως μέτρα για την επίτευξη του στόχου ορίζονται η ενεργειακή αναβάθμιση κτιρίων κατοικίας, κτιρίων του δημοσίου, κτιρίων του τριτογενή τομέα και των βιομηχανικών μονάδων. Όπως, επίσης, το καθεστώς επιβολής υποχρέωσης ενεργειακής απόδοσης, αλλά και οι ανταγωνιστικές διαδικασίες σε συνδυασμό με αποδοτική θέρμανση και ψύξη από Ανανεώσιμες Πηγές Ενέργειας.

Ξέρετε πολύ καλά και γνωρίζετε ότι η Ελλάδα είναι από τις χώρες που αξιοποιούν σχεδόν κατά 40% τα έσοδα που εισρέουν από το Ευρωπαϊκό Ταμείο Ανασυγκρότησης και Ανθεκτικότητας προωθώντας δράσεις, πράσινες δράσεις. Αξιοποιούμε πάνω από 1,5 δισεκατομμύριο ευρώ. Θα μοχλευτούν συνολικά σχεδόν 2,5 δισεκατομμύρια ευρώ σε ότι αφορά την ενεργειακή αναβάθμιση κατοικιών, νοικοκυριών και κτιρίων. Αξιοποιούμε πάνω από 700 εκατομμύρια ευρώ για την ενεργειακή αποδοτικότητα επιχειρήσεων, επαγγελματικών κλάδων. Προωθούμε την ηλεκτροκίνηση και βέβαια την εγκατάσταση φορτιστών σε όλη την επικράτεια, ώστε να μπορεί να επιτευχθεί ο στόχος της μεγαλύτερης διείσδυσης των ηλεκτρικών αυτοκινήτων στην Ελλάδα. Επίσης, καθορίζεται ετήσιος στόχος μείωσης 0,8% της ενεργειακής κατανάλωσης κάθε χρόνο, συγκριτικά με την τελευταία τριετία. Προβλέπεται υποχρέωση ενεργειακής αναβάθμισης του 3% των κτιρίων της Κεντρικής Δημόσιας Διοίκησης και αυτό ισοδυναμεί με 12.000 τετραγωνικά μέτρα το χρόνο.

Αυτό τι σημαίνει δηλαδή;

Ότι θα πρέπει να ανακαινίζουμε το 3%, δηλαδή 12.000 τετραγωνικά μέτρα κάθε χρόνο, του συνολικού εμβαδού των δαπέδων των θερμαινόμενων ή των ψυχόμενων των κτιρίων που είναι ιδιόκτητα και καταλαμβάνονται από την Κεντρική Δημόσια Διοίκηση προκειμένου να εκπληρωθούν οι ελάχιστες απαιτήσεις ενεργειακής απόδοσης. Αυτό, λοιπόν, μειώνει και τον λογαριασμό τον οποίο θα καλούνται να πληρώνουν τελικά οι φορολογούμενοι Έλληνες μέσα από το κόστος λειτουργίας του δημοσίου, αλλά και από την άλλη προστατεύουμε το περιβάλλον.

Τέλος, θα δημιουργηθούν, και δημιουργούνται, χιλιάδες θέσεις εργασίας πάνω στον κλάδο της κατασκευής. Στόχος είναι η ριζική ανακαίνιση κτιρίων, με μακροπρόθεσμο στόχο τη διευκόλυνση της οικονομικά αποδοτικής μετατροπής των υφιστάμενων κτιρίων σε κτίρια σχεδόν μηδενικής κατανάλωσης ενέργειας. Επίσης, τα μέτρα βελτίωσης ενεργειακής απόδοσης έχουν και ένα άλλο θετικό αντίκτυπο. Βελτιώνουν την ποιότητα του αέρα, της ατμόσφαιρας. Όταν καταναλώνουμε λιγότερη ενέργεια, όταν καταναλώνουμε λιγότερα ορυκτά καύσιμα, τα οποία αξιοποιούμε για την παραγωγή ενέργειας είτε για την ψύξη είτε για την θέρμανση, αυτό σημαίνει ότι έχουμε λιγότερες εκπομπές αερίων του θερμοκηπίου, αλλά έχουμε και λιγότερες εκπομπές ατμοσφαιρικών ρύπων που προκαλούν τεράστια προβλήματα στην υγεία.

Τι επιπλέον προσδιορίζεται στο συγκεκριμένο νομοσχέδιο;

Για να πετύχουμε όλα τα προηγούμενα βάζουμε κάποιους στόχους. Παράδειγμα σε περίπτωση σύμβασης αγοράς κτιρίου από δημόσιους φορείς το οποίο προορίζεται για στέγαση των υπηρεσιών του εκάστοτε φορέα, απαιτείται το κτίριο να ανήκει από 1/1/2022, τουλάχιστον, στην Ενεργειακή Κατηγορία Β’ και να είναι σχεδόν μηδενικής κατανάλωσης από 1/1/2026. Ειδικά για τους φορείς της Κεντρικής Δημόσιας Διοίκησης το κτίριο απαιτείται να είναι σχεδόν μηδενικής κατανάλωσης από 1/1/2022. Επίσης, για συμβάσεις μίσθωσης κτιρίων –το προηγούμενο ήταν για συμβάσεις αγοράς- από δημόσιους φορείς το κτίριο απαιτείται να ανήκει τουλάχιστον στην Ενεργειακή Κατηγορία Β’ από 1/1/2023 και να είναι σχεδόν μηδενικής κατανάλωσης ενέργειας από 1/1/2026.

Να αναφέρω, επίσης, ότι στο τέταρτο μέρος του νομοσχεδίου προβλέπονται αναγκαίες ρυθμίσεις για τη διασφάλιση της διείσδυσης των Ανανεώσιμων Πηγών Ενέργειας και της αποτελεσματικής λειτουργίας της αγοράς ηλεκτρικής ενέργειας.

Ξέρετε ότι κάνουμε μια τεράστια προσπάθεια και προωθούμε σοβαρές επενδύσεις μέσα από την αναβάθμιση των ηλεκτρικών δικτύων, των διασυνδέσεων των νησιών, των ηλεκτρικών διασυνδέσεων της Ελλάδας με γειτονικές και όμορες χώρες, ώστε να μπορέσουμε να αυξήσουμε την διείσδυση των Ανανεώσιμων Πηγών Ενέργειας στο εθνικό μας δίκτυο. Προωθούμε την κατασκευή και την εγκατάσταση συστημάτων αποθήκευσης ώστε, πράγματι, να μπορέσουμε να απεξαρτηθούμε πιο γρήγορα από τα ορυκτά και εισαγόμενα καύσιμα.

Εδώ στο νομοσχέδιο αυτό, με το άρθρο 35, επιλύεται ένα πρόβλημα που έχει να κάνει με την εγκατάσταση σταθμών βιοαερίου εντός ζωνών, εντός ΖΟΕ, ώστε να διευκολυνθεί η διείσδυση σταθμών βιοαερίου που είναι απαραίτητες και για τη διαχείριση των αποβλήτων. Ενώ με τα άρθρα 36 εώς 40 επιλύονται νομικά ζητήματα που είχαν ανακύψει σε ότι αφορά την εφαρμογή του πλαισίου για τις Ενεργειακές Κοινότητες. Με το άρθρο 36 λύνονται ερμηνευτικά ζητήματα, ως προς τον χρόνο κατά τον οποίο έπρεπε να συντρέχει η προϋπόθεση του ελάχιστου αριθμού μελών, όσο αφορά τη δυνατότητα διανομής πλεονασμάτων, πάλι για τις Ενεργειακές Κοινότητες.

Να αναφέρω δύο θέματα που αφορούν την υπόθεση antitrust. Θα έχουμε την δυνατότητα να αναφέρουμε περισσότερα για τα άρθρα στην κατ’ άρθρων συζήτηση της Επιτροπής, αλλά επιτρέψτε μου να πω δυο πράγματα για το antitrust. Είναι μία υπόθεση που έχει προκύψει βέβαια από μία καταδικαστική για τη χώρα μας απόφαση, για την μονοπωλιακή πρόσβαση της ΔΕΗ στον λιγνίτη. Είναι μία υπόθεση την οποία κληρονομήσαμε από την προηγούμενη Κυβέρνηση και εδώ ερχόμαστε και την λύνουμε με έναν πάρα πολύ καλύτερο τρόπο από αυτόν που είχε συμφωνήσει η προηγούμενη Κυβέρνηση. Να θυμίσω ότι η προηγούμενη Κυβέρνηση είχε προχωρήσει σε δύο άξονες την επίλυση αυτού του θέματος. Πρώτον, στο σπάσιμο κάποιων λιγνιτικών και στον διαχωρισμό λιγνιτικών εργοστασίων της ΔΕΗ, τα οποία υποτίθεται θα πωλούνταν -βέβαια ο διαγωνισμός επέβη άκαρπος- και πώληση τεράστιων ποσοτήτων ηλεκτρικής ενέργειας από τη ΔΕΗ σε πάρα πολύ χαμηλές τιμές μέσα από τη διαδικασία των διαγωνισμών ΝΟΜΕ -όπως είχαν ονομαστεί τότε- και τις οποίες ποσότητες, που ξεπερνούσαν τις 10.000 GWh σε ετήσια βάση, αγόραζαν ανταγωνιστές επί της ουσίας της ΔΕΗ. H ΔΕΗ έμπαινε εκατοντάδες εκατομμύρια ευρώ «μέσα». Οι ανταγωνιστές αγοράζαν αυτές τις ποσότητες της ηλεκτρικής ενέργειας, ανταγωνιζόμενοι τη ΔΕΗ, για να πάρουν πελάτες όμως με αυτόν τον τρόπο η ΔΕΗ είχε διπλό κόστος και τελικά διπλή ζημιά και γι’ αυτόν τον λόγο βέβαια κατά το 2018 και 2019 η ΔΕΗ κατέγραψε ζημιές άνω του 1,6 δισεκατομμυρίου ευρώ. Αυτό είχαμε παραλάβει. Είχε φτάσει τότε η χρηματιστηριακή αξία της ΔΕΗ να είναι πάρα πολύ χαμηλή. Να σκεφτείτε ότι το 17% που είχε προδιαγράψει να πουλήσει τότε -επειδή χύθηκαν κάποια κροκοδείλια δάκρυα- είχε αποφασίσει τότε και είχε υπογράψει ο κ. Τσίπρας να πουλήσει σε στρατηγικό βέβαια επενδυτή και όχι μέσα από το χρηματιστήριο όπως το κάναμε εμείς, για αυτό το 17% είχαν εγγράψει στον προϋπολογισμό του κράτους το 2018 μόλις 100 εκατομμύρια έσοδα. Αυτήν τη στιγμή εμείς μετοχοποιούμε ένα επιπλέον 17% της ΔΕΗ και προσδοκούμε έσοδα τα οποία θα ξεπεράσουν τα 750 εκατομμύρια ευρώ. Στα 750 εκατομμύρια ευρώ εμείς, στα 100 εκατομμύρια ευρώ το τίμημα του ίδιου του 17% τότε επί εποχής ΣΥΡΙΖΑ. Και αυτό για να καταλαβαίνουμε και τι έχει μεσολαβήσει και πως έχει βελτιωθεί η κατάσταση της βασικότερης εταιρείας ηλεκτρικής ενέργειας στη χώρα, ένας πυλώνας οικονομικής ανάπτυξης. Και βέβαια συνολικά πως έχει, κυρίες και κύριοι συνάδελφοι, αλλάξει η κατάσταση που παραλάβαμε από εσάς και τι επικρατεί σήμερα στην οικονομία αλλά και πόσο καλύτερα είναι βέβαια τα πράγματα.

Από κει και πέρα εμείς έχουμε προσδιορίσει ότι θα πωληθούν μέσα από παράγωγα, δηλαδή μέσα από τους μηχανισμούς της αγοράς και όχι με τιμή που προσδιοριζόταν τότε από τη ΡΑΕ και δεν κάλυπτε το συνολικό κόστος παραγωγής ηλεκτρικής ενέργειας της ΔΕΗ. Σήμερα λοιπόν προδιαγράφουμε στο νομοσχέδιο ότι θα πουληθούν 893 GWh στο 4ο τρίμηνο του 2021, 872 GWh στο 1ο τρίμηνο του 2022, 515 GWh στο το 2ο τρίμηνο του 2022 και αυτές οι ποσότητες θα βαίνουν μειωμένες μέχρι τη λήξη, ωσότου βέβαια όλες οι λιγνιτικές μονάδες σιγά σιγά αποσυρθούν σύμφωνα με το εθνικό σχέδιο για την ενέργεια και το κλίμα.

Άρα, εμείς συζητούμε για ετήσια πώληση της τάξης περίπου των 1.500 – 2.000 GWh το χρόνο μέσα από το Χρηματιστήριο σε σχέση με τις 10.000 έως 16.000 GWh ετησίως που έπρεπε να πουληθούν με τις δημοπρασίες ΝΟΜΕ που είχε προσδιορίσει η προηγούμενη Κυβέρνηση και βέβαια, σε αγοραίες τιμές. Αρκεί να σας πούμε ότι σήμερα η ΔΕΗ που προχώρησε σε πώληση τμημάτων ενέργειας, πακέτων ενέργειας στις χρηματιστηριακές αγορές έλαβε 160 € για κάθε MWh ηλεκτρικής ενέργειας που πούλησε και, μάλιστα, σε διεθνή Χρηματιστήρια, όταν τότε λάμβανε μόλις 25€ - 30€. Δηλαδή, σήμερα η ΔΕΗ πουλάει πάνω από 5 με 6 φορές πιο ακριβά την τιμή ενέργειας με τον τρόπο που προδιαγράφουμε εμείς, σε σχέση με την τιμή ενέργειας που πουλούσε μόλις δύο - δυόμισι χρόνια πριν -δεν έχει περάσει και πάρα πολύς καιρός- και επιπλέον καταργείται η υποχρέωση της αποεπένδυσης.

Να πούμε ότι εκσυγχρονίζουμε το πλαίσιο των περιβαλλοντικών ελέγχων, θα πούμε πιο πολλά στις επόμενες συνεδριάσεις. Εμείς σήμερα, αυτή τη στιγμή, πρέπει να κάνουμε πιο πολλά πράγματα σε ό,τι αφορά τους περιβαλλοντικούς ελέγχους. Υπάρχουν χιλιάδες επιχειρήσεις, χιλιάδες παραγωγικές δραστηριότητες και ελάχιστοι, βέβαια, ελεγκτές περιβάλλοντος. Οι έλεγχοι που γίνονται είναι περιορισμένοι, είναι έλεγχοι της τάξης των 100 - 200 το χρόνο, όταν υπάρχουν χιλιάδες, επαναλαμβάνω, παραγωγικές δραστηριότητες που θα πρέπει να ελεγχθούν. Εμείς προωθούμε με Σύμπραξη Δημοσίου και Ιδιωτικού Τομέα, εισάγοντας το θεσμό του ιδιώτη ελεγκτή και αλλάζοντας τη νομοθεσία, ώστε να μην υπάρχει ο «ξαφνικός θάνατος», αλλά να υπάρχει αντίθετα μία προσπάθεια συμμόρφωσης των επαγγελματιών με την περιβαλλοντική νομοθεσία και, τελικά, να πετύχουμε το στόχο, ο οποίος δεν είναι να κλείσουμε τις επιχειρήσεις, αλλά να τις κάνουμε να συμμορφωθούν με το πλαίσιο και να προστατεύσουμε το περιβάλλον και την ποιότητά του, στο οποίο ζουν οι Έλληνες πολίτες. Αυτό το πετυχαίνουμε μέχρι τώρα κάνοντας κάτι πολύ απλό. Δίνουμε την ευκαιρία της συμμόρφωσης. Θα περνάει ο περιβαλλοντικός ελεγκτής, θα βλέπει το πρόβλημα, θα καταγράφει, θα συμπληρώνει το φύλλο συμμόρφωσης, θα αναλύει το πρόβλημα και θα δίνει ένα χρονικό διάστημα 4 - 6 μηνών, ώστε ο υπόλογος, ο ελεγχόμενος να προσαρμοστεί, να διορθωθεί. Εφόσον δεν το κάνει, βέβαια, θα υπάρχει η ποινή, θα «πέφτει ο πέλεκυς» και θα λογοδοτεί, όπως, ούτως ή άλλως, πρέπει να γίνεται. Άρα, δίνουμε τη δυνατότητα της δεύτερης ευκαιρίας. Για εκείνες τις παραβάσεις, βέβαια, οι οποίες είναι πολύ σημαντικές και οι οποίες ενέχουν και εμπεριέχουν ποινικές ευθύνες, το πρόστιμο θα είναι άμεσο.

Τέλος, περιλαμβάνονται και κάποιες διατάξεις για τους δασικούς χάρτες, το ανέφερα στην αρχή, ώστε να λύσουμε τα προβλήματα που έχουμε κληρονομήσει από εσάς και, βέβαια, διατάξεις που αφορούν τη διαχείριση αποβλήτων. Αυτά θα τα συζητήσουμε στην επόμενη συνεδρίαση.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κύριο Υπουργό.

Στο σημείο αυτό ολοκληρώθηκε η συνεδρίαση. Η επόμενη συνεδρίαση είναι αύριο το πρωί στις 10:00 με την ακρόαση των φορέων.

Καλό απόγευμα.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αδριανός Ιωάννης, Αραμπατζή Φωτεινή, Βασιλειάδης Βασίλειος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Οικονόμου Βασίλειος, Πιπιλή Φωτεινή, Ράπτη Ελένη, Σταμενίτης Διονύσιος, Χειμάρας Θεμιστοκλής (Θέμης), Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαρακιώτης Ιωάννης, Φάμελλος Σωκράτης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Μανωλάκου Διαμάντω και Αρσένης Κρίτων – Ηλίας και Λογιάδης Γεώργιος.

Τέλος και περί ώρα 16.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**